text:
འཇིགས་མེད་ནུབ་པ།
ཉེ་ཆར། ངས་གཞུང་གི་ལས་ཀ་བྱེད་མཁན་དང་ཚོགས་པ་སྒེར་བ་ལ་ལས་ཀ་བྱེད་མཁན། གསར་འགོད་པའི་ལས་རིགས་གཉེར་མཁན་ཁག་ཅིག་ལ་ཉིན་རེར་དྲ་ཐོག་ཏུ་དུས་ཚོད་ཇི་ཙམ་གཏོང་གི་ཡོད་མེད་སྐོར་ལ་དྲི་བ་བཏང་བ་ཡིན། ང་ལ་རག་པའི་ལན་ནི། ཆ་སྙོམས་བྱས་ན་མི་རེས་ཉིན་རེར་དྲ་ཐོག་ཏུ་དུས་ཚོད་བཅུ་གཉིས་ལྷག་གཏོང་གི་ཡོད་པ་དེ་རེད། འདིས་ཅི་ཞིག་སྟོན་ནམ་ཞེ་ན། བོད་རིགས་ཚོའི་ཁྲོད་དུ་ཡང་དྲ་ཐོག་ཏུ་མི་ཚེ་སྐྱེལ་མཁན་ཇེ་མང་ནས་ཇེ་མང་ལ་འགྲོ་བཞིན་ཡོད་པ་དེ་རེད། ཉིན་རེའི་དུས་ཚོད་མང་པོ་ཞིག་དྲ་ཐོག་ཏུ་གཏོང་བ་འདིས་མི་ཚེའི་ལས་དོན་མང་པོ་ཞིག་དྲ་ཐོག་ཏུ་སྒྲུབ་བཞིན་པ་སྟོན། ཇི་ཙམ་དྲ་ཐོག་ཏུ་ལས་ཀ་མང་བ་བྱས་ན། དེ་ཙམ་དྲ་ཐོག་ནི་མི་ཚེའི་གྲུབ་ཆ་ཞིག་ཆགས་བཞིན་པ་དེ་རེད། འོ་ན། དྲ་ཐོག་ནས་མི་ཚེའི་ལས་དོན་མང་པོ་ཞིག་བསྒྲུབ་པ་ལ། དྲ་ཐོག་ནས་བདེ་འཇགས་དང་ཉེན་སྲུང་གལ་མི་ཆེའམ། ངེད་ཀྱི་བསམ་པར། དྲ་ཐོག་ནས་མི་ཚེ་སྐྱེལ་གི་ཡིན་ན། གཤམ་གྱི་ལས་ཁ་བཅུ་འདི་སེམས་ལ་ཉེ་བར་འཇོག་རྒྱུ་གལ་ཆེ་བར་འདོད།
༡) ནང་དང་ལས་ཀ་གཉིས་ཀར། ཁྱེད་ཀྱི་བེ་ཧྥེ་དྲ་ལམ་དེ་ཉེན་སྲུང་ཡོད་པ་བྱོས།
སྐུད་མེད་དྲ་ལམ་གྱི་ཆེད་དུ་ཉེན་སྲུང་གི་ལྡེ་མིག་བརྟན་པོ་བཟོ་རྒྱུ་མ་བརྗེད། གང་ཡིན་ཞེ་ན། དེ་ནི་སྐུད་ཡོད་དྲ་ལམ་དང་མི་འདྲ་པར། བ་ཧྥེ་(Wifi)ཡིས་རླུང་འཕྲིན་གྱི་འོད་རླབས་བེད་སྤྱོད་གཏོང་གི་ཡོད་རྐྱེན། དེ་ཡི་བརྡ་རྟགས་དེ་ཁྱེད་ཀྱི་ཁྱིམ་དང་ལས་ཁུངས་གི་རྒྱ་ཁྱོན་ནས་བརྒལ་ཏེ་འགྲོ་ཐུབ། གལ་སྲིད་ཁྱེད་ཀྱི་སྐུད་ལམ་གྱི་དྲ་ལམ་དེ་བདེ་འཇགས་མིན་ཚེ། གཞན་གྱིས་ཁྱེད་ཀྱི་བ་ཧྥེ་ཡི་བརྡ་རྟགས་ཡོད་ས་གང་རུང་ནས་ཁྱེད་ཀྱིས་དྲ་ཐོག་ཏུ་ཅི་ཞིག་ལས་བཞིན་པར་ལྐོག་ལྟ་བྱེད་ཐུབ་པ་མ་ཟད་ད་དུང་ཁྱེད་ཀྱི་གློག་ཀླད་ནས་གནས་ཚུལ་ཡང་བརྐུ་ཐུབ། ཉེན་སྲུང་མེད་པའི་སྐུད་མེད་དྲ་ལམ་སྒོ་འབྱེད་པ་ནི། ཁྱེད་ཀྱིས་རང་གི་ཁང་པའི་སྒེ་ཕྱེས་ནས་གཞན་ལ་ནང་གི་ཅ་ལག་བརྐུ་བཅུག་པ་གཅིག་མཚུངས་ཡིན། དེར་བརྟེན། སྐུད་མེད་དྲ་ལམ་ལ་གསང་ཚིག་བརྟན་པོ་བཟོ་རྒྱུ་ཧ་ཅང་གལ་ཆེ།
༢) གློག་ཀླད་ཀྱི་མ་ལག་གཙང་ཉར་དང་གློག་ཀླད་དུས་ནས་དུས་སུ་གཙང་བཟོ་བྱོས།
གལ་སྲིད་ཁྱེད་ཀྱི་གློག་ཀླད་ལ་དྲ་འབུའི་གཏོར་རྒོལ་ཐེབས་ཡོད་ཚེ། དྲ་ཐོག་གི་ཉེན་སྲུང་གི་ཆེད་དུ་ཁྱེད་ཀྱིས་གྲ་སྒྲིག་དང་གཟབ་ནན་བྱས་བ་ཚང་མ་འཕྲོ་བརླག་ལྟ་བུ་རེད། དེར་བརྟེན། བདུན་གཅིག་གི་ནང་ལ་ཉུང་མཐར་ཡང་ཐེངས་རེར་སོ་སོའི་གློག་ཀླད་གཙང་བཟོ་བྱེད་རྒྱུ་གལ་ཆེ། ཁྱོད་ཀྱིས་བེད་སྤྱོད་གཏོང་བཞིན་པའི་དྲ་འབུ་གཙང་བཟོའི་མཉེན་ཆས་རིགས་ལ་ཡང་དྲ་འབུས་གཏོར་སྐྱོན་ཐེབས་སྲིད། གང་ཡིན་ཞེ་ན། ང་ཚོར་རག་པའི་དྲ་འབུ་མང་པོ་ཞིག་ནི་ཆེད་དུ་ང་ཚོ་གཏོར་བཅོམ་གཏོང་བར་དམིགས་ནས་བཟོས་བ་ཤ་སྟག་རེད། དེར་བརྟེན། དྲ་འབུ་ཚང་མར་དྲ་འབུ་གཙང་བཟོའི་མཉེན་ཆས་ཡོད་ན་ཡང་གཙང་བཟོ་བྱེད་ཁག་པོ་རེད། གལ་སྲིད། ཁྱེད་ནས་སོ་སོའི་གློག་ཀླད་ལ་ནམ་རྒྱུན་དང་མི་འདྲ་བའི་རྟགས་མཚན་མངོན་པའམ་ཡང་ན་དྲ་འབུ་སླེབས་ཡོད་པ་ཤེས་ཚེ། དེ་གཙང་བཟོ་བྱེད་པའི་ཐབས་ལམ་ཡག་ཤོས་དང་མགྱོགས་ཤོས་ནི། གློག་ཀླད་ཀྱི་བཀོལ་སྤྱོད་མ་ལག་(Operating system) བསྐྱར་འཇུག་བྱེད་རྒྱུ་དེ་ཡིན།
༣) གསང་ཚིག་བརྟན་པོ་བཟོས།
ང་ཚོ་མང་པོ་ཞིག་གིས་སོ་སོའི་དྲ་ཐོག་གི་གློག་འཕྲིན་ཁ་བྱང་སོགས་ཀྱི་སླད་དུ། གསང་ཚིག་མགོ་རྙོག་པོ་དང་བརྟན་པོ་བཟོ་བར་ལེ་ལོ་བྱེད་ཀྱི་ཡོད་ཅིང་། ལྷག་པར་དུ། གསང་ཚིག་ཧ་ཅང་ལས་སླ་བོ་དང་སེམས་ལ་དྲན་ཆོག་ཆོག་དེ་འདྲ་བཟོ་གི་ཡོད། གསང་ཚིག་ལས་སླ་བོ་དང་དྲན་ཆོག་ཆོག་དེ་འདྲ་བཟོས་ན། དེ་མི་གཞན་གྱིས་ཀྱང་ཚོད་དཔག་བྱེད་སླ་བ་ཡོད། ལྷག་པར་དུ། ང་ཚོས་གསང་ཚིག་དེ་བོད་དང་བོད་པའི་འཐབ་རྩོད་ལ་འབྲེལ་བའི་ལོ་དང་ཟླ་བ། དུས་དྲན་སོགས་ཀྱི་མིང་བཀོལ་ནས་བཟོ་གིཡོད་པ་མ་ཟད་། ད་དུང་། སོ་སོའི་སྐྱེས་ཡུལ་དང་སྐྱེས་ཚེས། ཕ་མའི་མིང་། དགོན་པ་དང་སློབ་གྲྭ་སོགས་ཀྱི་མིང་བེད་སྤྱོད་བྱས་ཡོད། འདིས་ཅི་ཞིག་སྟོན་གྱི་ཡོད་ཅེ་ན། ང་ཚོས་དྲ་ཐོག་གི་སོ་སོའི་བདེ་འཇགས་ལ་དོ་གལ་བྱེད་ཀྱི་མེད་པ་དེ་སྟོན། ད་ནི་སྔོན་ཆད་དང་འདྲ་གི་མ་རེད། གནས་སྟངས་མང་པོ་ལ་འགྱུར་བ་ཕྱིན་ཡོད་པ་རེད། ཇི་ཙམ་ང་ཚོས་ཉེན་སྲུང་མེད་པར་དྲ་ཐོག་གི་གློག་འཕྲིན་དང་འཕྲིན་ཐུང་གླེང་མོལ།(དཔེར་ན། གནམ་ཀླད་(Skype)དང་ཁེ་ཁེ(QQ)།སོགས) སྤྱི་ཚོགས་འབྲེལ་མཐུད་དྲ་བ།(དཔེར་ན། ངོ་དེབ་(Facebook)དང་རིན་རིན་(Renren)ཟེར་བ་སོགས) ཟིན་བྲིས་(འཕྲུལ་སྒྲ་དང་བེས་པོ་ལ་སོགས) སོགས་བརྒྱུད་ནས་འབྲེལ་བ་བྱས་ན། དེ་ཙམ་གྱིས་རང་ཉིད་གཅིག་པོ་མ་ཡིན་པར་སྤྱི་ཚོགས་ཧྲིལ་བོ་ཉེན་ཁའི་གཡང་ལ་འདེད་ཀྱི་ཡོད། ང་ཚོས་ཤེས་གསལ་བཞིན། མི་མང་པོའི་གློག་འཕྲིན་ལ་གཞན་གྱིས་ལྐོག་ལྟ་དང་ཡིག་ཆ་རྐུ་འཁྱེར། གསང་བ་ཕྱི་འཁྱེར་སོགས་ཀྱི་གནས་ཚུལ་འབྱུང་གིན་ཡོད་ཅིང་། འདི་དག་ཀུན་གྱི་འབྱུང་རྩ་ནི་གསང་ཚིག་བརྟན་པོ་མེད་པ་ལ་བརྟེན་ནས་ཡིན། གསང་ཚིག་མགོ་རྙོག་པོ་བཟོ་རྒྱུ་ནི་དཀའ་མོ་མིན། འདི་རུ་ང་ཚོས་ཁྱོད་ལ་གསང་ཚིག་བརྟན་པོ་དང་མགོ་རྙོག་པོ། རིང་པོ་བཅས་བཟོ་བའི་ཐབས་ལམ་ཞིག་སྤྲོད། འདི་ནི་དཔེ་མཚོན་ཙམ་ཡིན། གསང་ཚིག་དེའི་ཚིག་གྲུབ་ལྟེ་བ་ནི་I am such a fool that I keep forgetting my book at the Library! འདི་ཡིན། ཚིག་གྲུབ་འདི་ཁྱེད་ཀྱི་བློ་ལ་ངེས་ཡང་སླ། ཁྱེད་ཀྱིས་ཚིག་གྲུབ་འདིའི་མིང་ཚིག་རེ་རེའི་ཚིག་འགོ་མ་རྣམས་ཕྱོགས་གཅིག་ཏུ་བསྡུས་ཤིང་དེ་ཡང་འགའ་རེ་ཡིག་ཆེན་བཟོས་ནས་ད་གཟོད་གསང་ཚིག་ཡག་པོ་ཞིག་བཟོས། གསང་ཚིག་དེ་ནི་IasaftIkfmb@tLཡིན། གསང་ཚིག་འདི་ནི་གཞན་ལ་མཚོན་ལ་ཧ་ཅང་མགོ་རྙོག་པོ་དང་རིང་པོ་བཅས་ཡིན་པ་མ་ཟད་ལས་སླ་བོར་རྐུ་འཁྱེར་བྱེད་ཧ་ཅང་དཀའ། ལྷག་པར་དུ། བརྗོད་རྒྱུ་ཞིག་ལ་གསང་ཚིག་དེ་སུ་གང་ལ་ཡང་མ་སྟོན། ཁྱེད་ཀྱི་གསང་ཚིག་དེ་ཁྱེད་རང་གཅིག་པོའི་ཆེད་དུ་མིན་པར། དེ་ཁྱེད་དང་དྲ་ཐོག་ནས་འབྲེལ་བ་ཡོད་པའི་མི་མང་པོའི་བདེ་འཇགས་དང་ཡང་འབྲེལ་བ་ཡོད།
༤) བཤེར་ཆས་ཉེན་སྲུང་བྱོས།(HTTPS) ཁྱེད་ཀྱི་དྲ་ཐོག་ལོ་རྒྱུས་གཙང་བཟོ་བྱོས།
ཁྱེད་ནས་བཤེར་ཆས་ཁ་ཕྱེས་ཐེངས་རེར། ངེས་པར་དུ་དྲ་འབྲེལ་གྱི་འགོར་https://དེ་སྣོན་རོགས། དྲ་ཚིགས་གྲགས་ཅན་རྗེ་མེལ་དང་ངོ་དེབ་སོགས་ཀྱིས་HTTPSདེ་བེད་སྤྱོད་གཏོང་གི་ཡོད་ན་ཡང་། གཞན་གྱི་འཇབ་རྒོལ་མ་ཡོང་བའི་སླད་དུ། རྗེ་མེལ་ལྟ་བུ་སྒོ་འབྱེད་པའི་སྐབས་སུ་ཡང་ gmail.com
ལྟ་བུ་མ་བཏགས་པར་ https://gmail.com
ཧྲིལ་བོ་བཏགས་ན་ཉེན་སྲུང་གི་ནུས་བ་ཆེ། HTTPS ཡིས་ཁྱོད་ཀྱིས་ཉུལ་སའི་དྲ་ཚིགས་དང་དྲ་ཐོག་གི་ལས་ཀ། ད་དུང་ཁྱེད་རང་ནང་འཛུལ་བྱེད་སའི་གློག་འཕྲིན་སོགས་ཚང་མ་གསང་སྡོམ་བྱེད་ཀྱི་ཡོད། དེའི་གོ་དོན་ནི། གཞན་གྱིས་ཁྱེད་ཀྱིས་དྲ་ཚིགས་གང་བསྔོགས་གི་ཡོད་པ་དང་གློག་འཕྲིན་ཁ་བྱང་གང་ལ་འཛུལ་གི་ཡོད་པ་སོགས་བལྟ་མི་ཐུབ།
སེམས་ལ་ཉར་རྒྱུ་ཞིག་ལ། ཁྱེད་ནས་སྒེར་གྱི་གློག་ཀླད་དང་སྤྱི་སྤྱོད་གློག་ཀླད་སོགས་གང་ཞིག་བེད་སྤྱོད་བཏང་རུང་དེའི་རྟག་དུ་ཁྱེད་རང་གི་བཤེར་ཆས་ཀྱི་ལོ་རྒྱུས་དེ་གསུབ། གལ་སྲིད་ཁྱེད་ཀྱིས་གྷོ་རྒལ་ཁི་རོམ་(Google Chrome)གི་བཤེར་ཆས་བེད་སྤྱོད་གཏོང་གི་ཡོད་ཚེ། ཁྱེད་ཀྱིས་ Incognito window ཟེར་བ་དེ་བེད་སྤྱོད་བཏང་ཆོག ཁྱེད་ཀྱིས་བཤེར་ཆས་ཁ་བརྒྱབ་པའི་རྗེས་སུ་ Incognito window ཡིས་ཁྱེད་ཀྱི་བཤེར་ཆས་ཀྱི་འཚོལ་ཞིབ་ལོ་རྒྱུས་དེ་དྲ་ཐོག་ལ་མི་ཉར། ལྦ་མེ་(Fire Fox)བཤེར་ཆས་ལ་གདམ་ཀ་ཡོད་ཅིང་དེ་ལ་ Private Browsingཟེར། ཡིན་ན་ཡང་། སེམས་ལ་ཉར་་དགོས་བ་ཞིག་ལ། བཤེར་ཆས་འདི་ཡིས་ཁྱེད་ཀྱི་དྲ་ཚིགས་གང་ལ་ཉུལ་དང་མ་ལག་གང་ཞིག་བེད་སྤྱོད་བཏང་མིན་སོགས་ཀྱི་རྐང་རྗེས་མི་འཇོག་ན་ཡང་། ཁྱེད་ལ་དྲ་རྒྱའི་མཐུན་རྐྱེན་སྤྲོད་མཁན་དང་གསང་བའི་ལས་ཁུངས་། ཁྱོད་ལ་ལྐོག་ལྟ་བྱེད་མཁན་ཚོས་ཁྱེད་ཀྱིས་དྲ་ཚིགས་གང་ལ་ཉུལ་གི་ཡོད་པ་ཤེས་གི་རེད། ད་དུང་། ཁྱེད་ཀྱིས་ཤེས་དགོས་རྒྱུ་ཞིག་ལ། གལ་སྲིད་ཁྱེད་ཀྱི་གློག་ཀླད་དུ་དྲ་འབུ་འཛུལ་ཡོད་ཚེ། ཁྱེད་ཀྱིས་མཐེབ་གཞོང་ཐོག་ཅི་ཞིག་བྲིས་བ་དང་ཐ་ན་ཁྱེད་ཀྱི་མིང་དང་གསང་ཚིག་བཅས་ཀྱང་བརྐུ་ལ་ཤོར་སྲིད། དེར་བརྟེན། ནམ་རྒྱུན་ཁྱེད་ཀྱི་གསང་ཚིག་དེ་བཤེར་ཆས་ཁོངས་སུ་ཉར་ཚགས་མ་བྱེད། ལྷག་པར་དུ། གློག་འཕྲིན་སོགས་ལ་ནང་འཛུལ་བྱེད་དུས་གསང་ཚིག་དྲན་པའི་གདམ་ཀ་དེ་ལ་གཡོལ་རོགས།
༥) ར་སྤྲོད་རིམ་པ་གཉིས།
དྲ་ཐོག་ཏུ་སྒེར་གྱི་བདེ་འཇགས་དང་ཉེན་སྲུང་གལ་ཆེན་པའི་བགྲོ་གླེང་མང་ནས་མང་དུ་འགྲོ་བ་དང་ལྷན་དུ། ཚོང་ལས་ཁང་དང་དངུལ་ཁང་སོགས་ལ་དྲ་ཐོག་ནས་འཇབ་རྒོལ་མང་པོ་བྱུང་བའི་རྗེས་འབྲས་ལྟ་བུར། དྲ་ཐོག་གི་ཞབས་ཞུའི་རིགས་མང་པོ་ཞིག་ལ་ར་སྤྲོད་རིམ་པ་གཉིས་(2-Step Verification)བརྒྱུད་དགོས་བའི་བྱེད་ལས་དེ་བྱུང་། གྷོ་རྒལ་(Google)ནི་ར་སྤྲོད་རིམ་པ་གཉིས་ཀྱི་བྱེད་ཐབས་དེ་འགོ་འཛུགས་མཁན་ཐོག་མའི་གྲས་ཡིན་ལ་ཁོང་ཚོས་ང་ཚོའི་གསང་ཚིག་གི་སྒང་ལ་ར་སྤྲོད་རིམ་པ་གཉིས་ཀྱི་བདེ་འཇགས་ཀྱི་མཐུན་རྐྱེན་སྦྱོར་གི་ཡོད། ར་སྤྲོད་རིམ་པ་གཉིས་དེ་ནི། ཁྱེད་ཀྱིས་སོ་སོའི་གློག་འཕྲིན་ཁ་ཕྱེས་ཐེངས་རེར། ཁྱེད་ཀྱི་ལག་འཁྱེར་ཁ་པར་ཐོག་ཨང་ཚབ་ཞིག་འབྱོར་གི་རེད། དེ་ཡང་། ལྷག་པར་དུ་ཁྱེད་ཀྱིས་རྒྱུན་སྤྱོད་བྱེད་ཀྱི་མེད་པའི་གློག་ཀླད་གཞན་པའི་སྟེང་ནས་གློག་འཕྲིན་ཁ་ཕྱེས་ཚེ་དེ་ལྟར་འབྱུང་གི་རེད། གལ་སྲིད། མི་ཞིག་གིས་ཁྱེད་ཀྱི་གསང་ཚིག་ལ་གཏོར་བཅོམ་བཏང་ནས་ཁྱེད་ཀྱི་གློག་འཕྲིན་ཁོངས་སུ་སིམ་འཛུལ་བྱེད་པར་བརྩམ་ཚེ། ཁྱེད་ཀྱི་ལག་འཁྱེར་ཁ་པར་སྟེང་ལ་ཨང་ཚབ་དེ་འབྱོར་གི་རེད་ལ། ཨང་ཚབ་དེ་མེད་པར་གཞན་སུ་གང་གིས་ཀྱང་ཁྱེད་ཀྱི་གློག་འཕྲིན་ཁ་ཕྱེས་ཐུབ་གི་མ་རེད། གློག་འཕྲིན་ཞབས་ཞུ་གྲགས་ཆེ་བའི་རིགས་སྟེ་རྗེ་མེལ་(Gmail)དང་ཡ་ཧོའོ(Yahoo)། ཧོ་ཁྲི་མེལ།(Hotmail) སྒྲི་རོབ་སྤོ་ཁུ་སུ(dropbox)་སོགས་ཀྱིས་བྱེད་ཐབས་འདི་བེད་སྤྱོད་གཏོང་གི་ཡོད།
༦) སྤྱི་ཚོགས་འབྲེལ་མཐུད་དྲ་བ་ཉེན་སྲུང་ཡོད་པ་བྱོས།
ཉེ་བའི་ལོ་འགའི་སྔོན་ནས། འཛམ་གླིང་ཡུལ་གྲུ་གང་སར་འཐོར་བའི་བོད་མི་ཚོས་ཀྱང་སྤྱི་ཚོགས་འབྲེལ་མཐུད་དྲ་བ་དང་ཟིན་བྲིས་སོགས་བེད་སྤྱོད་གཏོང་འགོ་ཚུགས་ཡོད། སྔོན་ཆད་དང་མི་འདྲ་བར། ང་ཚོས་རང་གི་ནང་མི་དང་གྲོགས་པོ་གཅིག་པོ་མ་ཡིན་པར། སྔོན་ཆད་ངོ་མི་ཤེས་བའི་བོད་མི་མང་པོར་སྤྱི་ཚོགས་འབྲེལ་མཐུད་དྲ་བ་བརྒྱུད་ནས་གྲོགས་སྒྲིག་ཐུབ་གི་ཡོད། སྡིངས་ཆ་འདི་ཡིས་ང་ཚོའི་སྤྱི་ཚོགས་ཁྲོད་དུ་བགྲོ་གླེང་དང་རྩོད་པ་བཅས་ཀྱི་གླེང་སྟེགས་བསྐྲུན་ཡོད་པ་མ་ཟད་སོ་སོའི་ཉེ་འཁོར་ལ་འབྱུང་བཞིན་པའི་གནས་ཚུལ་མང་པོ་ཤེས་རྟོགས་ཀྱང་ལས་སླ་རུ་བཏང་ཡོད། འབྲེལ་མཐུད་དྲ་བ་འདི་དག་ང་ཚོ་སྐྱེ་བོ་སྒེར་བ་ཙམ་མ་ཡིན་པར་སྤྱི་ཚོགས་ཁྱོན་ཡོངས་ལ་གལ་ཆེ་བ་ཆགས་པ་དང་དུས་མཉམ་དུ། དེས་ང་ཚོ་དང་ང་ཚོའི་སྤྱི་ཚོགས་ལ་འཁྱེར་ཡོང་བའི་ཉེན་ཁ་ཡང་ཚད་མཐོ་རུ་འགྲོ་གི་ཡོད། དེར་བརྟེན། སྤྱི་ཚོགས་འབྲེལ་མཐུད་དྲ་བའི་རིགས་སྟེ་ངོ་དེབ་ལྟ་བུ་བེད་སྤྱོད་གཏོང་ན། དུས་རྟག་པར་བདེ་སྲུང་(Security)དང་སྒེར་སྲུང་གི་གདམ་ཀ་(Privacy options)དེ་དག་ངེས་པར་དུ་བེད་སྤྱོད་ཐོངས། ལྷག་པར་དུ། སོ་སོར་ཆ་རྒྱུས་མེད་པའི་ཉེར་སྤྱོད་རིགས་ངོ་དེབ་སྟེང་ལ་ནང་འཇུག་མ་བྱེད། སེམས་ལ་དྲན་རྒྱུ་ཞིག་ལ། ངོ་དེབ་སྟེང་ལ་ཡང་ར་སྤྲོད་རིམ་པ་གཉིས་ཅན་གྱིས་བྱེད་ཐབས་དེ་བེད་སྤྱོད་བཏང་ཆོག་གི་རེད།
༧) སོ་སོ་ཉེན་སྲུང་བྱེད་ཐུབ་མཁན་གྱི་གློག་འཕྲིན་ཁ་བྱང་ཡག་པོ་དེ་འདྲ་འདེམས།
དྲ་ཐོག་ཏུ་གློག་འཕྲིན་ཞབས་ཞུ་མང་པོ་ཡོད་ཙང་། ང་ཚོར་ཡག་ཤོས་དེ་གདམས་པའི་གོ་སྐབས་ཡོད་པ་རེད། ང་ཚོས་གློག་འཕྲིན་ཁ་བྱང་འཚོལ་བའི་སྐབས་སུ། ང་ཚོས་བལྟ་ས་གཙོ་བོ་ཞིག་གིས་གློག་འཕྲིན་ཁ་བྱང་དེ་ཡིས་སྤྲོད་པའི་ཉེན་སྲུང་གི་ནུས་བ་དེ་ཡིན། དེར་བརྟེན། གློག་འཕྲིན་ཁ་བྱང་གདེམས་དུས་སེམས་ལ་ངེས་དགོས་བའི་གནད་དོན་གཉིས་ནི། དང་པོ། གློག་འཕྲིན་ཁ་བྱང་དེས་HTTPS མཁོ་སྤྲོད་བྱེད་གི་ཡོད་མེད་བལྟོས། གཉིས་པ། གློག་འཕྲིན་ཁ་བྱང་དེ་ལ་རིམ་པ་གཉིས་ཅན་གྱི་ར་སྤྲོད་ཀྱི་བྱེད་ཐབས་དེ་ཡོད་མེད་བལྟོས། གནད་དོན་འདི་གཉིས་སེམས་ལ་ངེས་རྒྱུ་ཧ་ཅང་གལ་ཆེ།
༨) ཟུར་སྣོན་དང་ཁ་བྲལ།
ང་ཚོས་སྤྱིར་བཏང་གི་གློག་འཕྲིན་སྐོར་ལ་ཅུང་ཟད་གླེང་ཚར་བ་རེད། ད་ནི། ང་ཚོས་ནམ་རྒྱུན་གློག་འཕྲིན་བརྒྱུད་ཡིག་ཆ་བགོ་འགྲེམས་བྱེད་སྟངས་སྐོར་ལ་རོབ་ཙམ་གླེང། ང་ཚོས་ཟླ་བ་མང་པོའི་སྔོན་ལ། ཟུར་སྣོན་དང་ཁ་བྲལ་ཟེར་བ་ཞིག་གོ་མྱོང་མི་འདུག་གམ། གང་ཞིག་སྟབས་བདེ་བྱེད་པ་དེས་མཚམས་རེར་ང་ཚོ་ཉེན་ཁའི་གནས་སུ་སྐྱེལ་གི་ཡོད། མི་སྒེར་དང་ཚོང་ལས་ཁང་། སྲིད་གཞུང་བཅས་ཀྱིས་དྲ་འབུ་ཡོད་པའི་གློག་འཕྲིན་བརྒྱུད་ཁྱེད་ཀྱི་གནས་ཚུལ་རྐུ་འཁྱེར་བྱེད་པ་དང་གཞན་ལ་བཙོང་བ་བཅས་བྱེད་པ་མ་ཟད་། བྱེད་སྟངས་དེས་ཁྱེད་རང་གཅིག་པོ་མ་ཡིན་པར་ཁྱེད་དང་དྲ་འབྲེལ་ཡོད་མཁན་ཚང་མ་ཡང་བརྡབ་གསིག་ཆེན་པོ་གཏོང་གི་རེད། དྲ་འབུ་ཡོད་པའི་ཟུར་སྣོན་རིགས་ཁ་འབྱེད་པ་དང་དེ་ལ་བལྟ་བ་དེས་ཁྱོད་ལ་དཀའ་ངལ་མང་པོ་འཁྱེར་ནས་ཡོང་སྲིད་། ༡) དེ་ཡིས་ཁྱེད་ཀྱི་མིང་དང་གསང་ཚིག་སོགས་ཁྱེད་ཀྱིས་གློག་ཀླད་སྟེང་བྲིས་བ་ཚང་མ་རྐུན་འཁྱེར་ཐུབ། ༢) དེ་ཁྱེད་ཀྱི་པར་ཆས་དང་སྐུད་མེད་ཁ་པར་གྱི་ཁོངས་སུ་འཛུལ་ནས་རྒྱབ་ནས་ཁྱོད་ལ་ལྐོག་ལྟ་དང་ལྐོག་ཉན་བྱེད་ཐུབ། ༣) དེ་ལྐོག་ནས་ཁྱེད་ཀྱི་གློག་ཀླད་དུ་འཛུལ་ནས་ཁྱེད་ཀྱི་ཡིག་ཆ་ཁག་བསྣོག་ཐུབ། གང་ལྟར། ཇི་སྲིད་ང་ཚོས་ཡིག་ཆ་བགོ་བའི་གོམས་གཤིས་སྡུག་པོ་དེ་བརྗེ་བོ་མ་བརྒྱབ་པར་དུ། ང་ཚོར་རྟག་ཏུ་དཀའ་ངལ་འཕྲད་སྲིད་པ་མ་ཟད་མི་ཚེ་གང་བོར་འགྱོད་པ་སྐྱེས་བའི་གནད་དོན་ཡང་འབྱུང་སྲིད་། རྒྱུ་མཚན། དེ་རིང་སང་ཉིན་གྱི་ང་ཚོའི་མི་ཚེའི་ཆ་ཤས་མང་པོ་ཞིག་དྲ་ཐོག་ལ་བརྟེན་ནས་ཡོད།
ཟུར་སྣོན་བརྒྱུད་ཡིག་ཆ་བགོ་བཤའ་བྱེད་པ་མ་ཡིན་པར་ང་ཚོས་ཉེན་སྲུང་ལྡན་པའི་ལམ་ཁ་གཞན་པ་ཡོད་པ་རེད། དེ་ཡང། གལ་སྲིད་ཁྱོད་ཀྱིས་རྗེ་མེལ་གློག་འཕྲིན་ཁ་བྱང་བེད་སྤྱོད་གཏོང་གི་ཡོད་ཚེ། རྗེ་མེལ་ལ་ Drive (སྔོན་ཆད་འདིའི་མིང་ལ GoogleDocཟེར) ཟེར་བའི་པར་གཞི་ཞིག་ཡོད་པ་རེད། དེ་བེད་སྤྱོད་གཏོང་རོགས། གཞན་www.dropbox.comདང www.ge.tt
སོགས་བེད་སྤྱོད་བཏང་ནས་ཡིག་ཆ་བགོ་བཤའ་བྱས་ནས་ཧ་ཅང་བདེ་འཇགས་དང་ཉེན་སྲུང་ཡག་པོ་ཡོད་པ་རེད། དེར་བརྟེན། འདི་དག་བེད་སྤྱོད་གཏོང་རྒྱུ་འགོ་ཚུགས།
༩) མ་བསྣུན་སྔོན་ལ་བསམ་བློ་ཐོངས།
ང་ཚོར་ཡོད་པའི་གོམས་གཤིས་ངན་པ་གཞན་ཞིག་ནི། སོ་སོའི་གློག་འཕྲིན་ཡིག་ཟམ་ལ་འབྱོར་བའི་འབྲེལ་ཐག་ཡོད་ཚད་ལ་བསྣུན་པ་དེ་རེད། འབྲེལ་ཐག་ཤེས་མ་ཤེས་གཉིས་ལ་བསྣུན་པ་ལ་བརྟེ་ནས་གཞན་གྱིས་ལས་སླ་བོའི་སྒོ་ནས་ང་ཚོའི་གནས་ཚུལ་མང་པོ་བརྐུ་འཁྱེར་བྱེད་ཀྱི་ཡོད། གལ་སྲིད་ཁྱོད་ནས་གཞན་ལ་འབྲེལ་ཐག་ཞིག་ངེས་པར་དུ་གཏོང་དགོས་ཚེ། འབྲེལ་ཐག་དེ་ཁ་གཏོར་ནས་གཏོང་རོགས། ( དཔེར་ན https: //youku. com/ འདི་ལྟར) གལ་སྲིད་ཁྱོད་ལ་འབྲེལ་ཐག་ཞིག་འབྱོར་ཚེ། འབྲེལ་ཐག་དེ་གཏོང་མཁན་ངོ་ཤེས་དེ་འདྲ་ཡིན་རུང་། དེར་བསྣུན་རྐྱང་མ་བྱས་པར་འབྲེལ་ཐག་དེ་དངོས་མ་ཡིན་མིན་ལ་བརྟག་དཔྱད་གཏོང་རྒྱུ་ཧ་ཅང་གལ་ཆེ། བརྟག་དཔྱད་གཏོང་སྟངས་ཡག་ཤོས་ནི། འབྲེལ་ཐག་དེའི་སྟེང་ལ་མ་བསྣུན་པར། ཁྱོད་ཀྱི་གློག་ཀླད་ཀྱི་ཙི་ཙིའི་མདའ་རྩེ་དེ་ག་ལེར་འབྲེལ་ཐག་དེའི་སྟེང་ལ་ཞོག་དང་། བཤེར་ཆས་ཀྱི་གཤམ་ངོས་སུ་འབྲེལ་ཐག་དེ་བསྐྱར་དུ་ཤར་གི་རེད། གལ་སྲིད་དངོས་མ་ཡིན་ན། འབྲེལ་ཐག་གཅིག་པ་གཅིག་རྐྱང་ཤར་གི་རེད། གཞན། དྲ་འབུ་ཡོད་པའི་འབྲེལ་ཐག་སྒོ་འབྱེད་པ་ནི་ཟུར་སྣོན་ཁ་ཕྱེས་བ་དང་གཅིག་མཚུངས་རེད། དྲ་འབུ་ཅན་གྱི་འབྲེལ་ཐག་དེ་འདྲས་ཁྱེད་རང་དྲ་ངོས་གསར་བ་ཞིག་ཏུ་འཁྲིད་སྲིད་པ་མ་ཟད་ཁྱེད་ཀྱི་གསང་ཚིག་སོགས་ནང་འཇུག་ཡང་བྱེད་འཇུག་སྲིད། བྱེད་ཐབས་འདི་བཀོལ་ནས་མི་མང་པོའི་གསང་ཚིག་སོགས་རྐུན་མར་ཤོར་གྱི་ཡོད། ད་དུང་། དྲ་འབུ་ཅན་གྱི་འབྲེལ་ཐག་སྒང་ན་བསྣུན་པ་དེས་ཁྱེད་ཀྱི་གློག་ཀླད་སྟེང་ལ་དྲ་འབུ་འབོར་ཆེན་འཁྱེར་ཡོང་སྲིད་པ་མ་ཟད་དེ་ཡིས་ཁྱོད་ཀྱི་བྱེད་ལས་ཚང་མ་ལྐོག་ལྟ་བྱེད་གི་རེད། ཟུར་སྣོན་ནང་བཞིན། འབྲེལ་ཐག་གང་བྱུང་ལ་མི་བསྣུན་པ་དང་འབྲེལ་ཐག་གང་བྱུང་གཞན་ལ་མི་གཏོང་བའི་གོམས་གཤིས་དེ་འཇགས་པར་བྱེད་པ་ལ། འབྲེལ་ཐག་གཏོང་དུས་འབྲེལ་ཐག་ཁ་གཏོར་ནས་གཏོང་རོགས། འབྲེལ་ཐག་འབྱོར་ན་དེ་ལ་ངེས་པར་དུ་བརྟག་དཔྱད་གཏོང་རོགས།
༡༠) ཡིད་རྟོན་འཕེར་བའི་དྲ་བ་ནས་མཉེན་ཆས་ཕབ་ལེན་བྱོས། དུས་རྟག་དུ་མཉེན་ཆས་རིགས་གསར་སྣོན་བྱོས།
ང་ཚོས་སོ་སོའི་ལས་ཀའི་ཆེད་དུའམ་ཡང་ན་སོ་སོ་སྐྱིད་པའི་སླད་དུ། ང་ཚོས་དྲ་ཐོག་ནས་བེད་སྤྱོད་ཡག་པོ་ཡོད་པར་མཐོང་བ་མང་པོ་ཞིག་ཕབ་ལེན་བྱེད་ཀྱི་ཡོད་ལ། ང་ཚོས་མཉེན་ཆས་ཤིག་ཡིན་ན་དེ་གང་ནས་ཕབ་ལེན་བྱེད་དང་དེ་བརྟན་པོ་ཅི་ཙམ་ཡོད་མེད་སོགས་ཀྱི་སྐོར་ལ་བསམ་བློ་དེ་ཙམ་གཏོང་གི་མེད། དྲ་འབུ་ཡོད་པའི་མཉེན་ཆས་རིགས་ཀྱིསང་ཚོའི་གློག་ཀླད་ཀྱི་མ་ལག་ཧྲིལ་བོར་དལ་བར་གཏོང་སྲིད་ལ་ང་ཚོའི་ཡིག་ཆ་ཁག་བརྐུ་འཁྱེར་ཡང་བྱེད་སྲིད། འདི་ཡིས་མཚམས་རེར། འཇབ་རྒོལ་བྱེད་མཁན་རྣམས་ལ་ང་ཚོའི་གློག་ཀླད་བརྒྱུད་གཞན་གྱི་གནས་ཚུལ་བརྐུ་བའི་ཟམ་པ་ལྟ་བུའི་མཐུན་རྐྱེན་ཡང་བསྐྲུན་སྲིད། དེར་བརྟེན། མཉེན་ཆས་ངོ་ཤེས་མི་ཤེས་གཉིས་ཀ་ཕབ་ལེན་བྱེད་རྒྱུ་མཚམས་འཇོག་དགོས་བ་མ་ཟད། གལ་སྲིད་ངེས་པར་དུ་ཕབ་ལེན་བྱེད་དགོས་ཚེ། མཉེན་ཆས་དེའི་ཁུངས་ཨ་མའམ་དྲ་ཚིགས་ངོ་མ་དེ་ནས་ཕབ་ལེན་བྱེད་དགོས། ལྷག་པར་དུ། ཁྱེད་ཀྱིས་ཕབ་ལེན་ཟིན་པའི་མཉེན་ཆས་ཡག་པོའི་རིགས་དེ་ཚོ་ཡང་དུས་ནས་དུས་སུ་གསར་སྣོན་བྱེད་རྒྱུ་ཧ་ཅང་གལ་ཆེ།


c: text/html

text:
ཏང་གི་ཚོགས་ཆེན་ཐེངས་བཅུ་དགུ་པའི་སྙན་ཞུ།
རང་རྒྱལ་སྤྱི་ཚོགས་ཀྱི་འགལ་བ་གཙོ་བོར་འགྱུར་བ་བྱུང་བ་ནི་ཁྱོན་ཡོངས་དང་འབྲེལ་བ་ཡོད་པའི་ལོ་རྒྱུས་རང་བཞིན་གྱི་འགྱུར་བ་ཡིན་ཞིང་། ཏང་དང་རྒྱལ་ཁབ་ཀྱི་ལས་དོན་ལ་བླང་བྱ་གསར་པ་མང་པོ་བཏོན་པ་ངེས་པར་དུ་ཤེས་དགོས། ང་ཚོས་འཕེལ་རྒྱས་ལ་མུ་མཐུད་ནས་སྐུལ་སྤེལ་གཏོང་བའི་རྨང་གཞིའི་ཐོག འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་དཀའ་ངལ་སེལ་གང་ཐུབ་བྱེད་པ་དང་། འཕེལ་རྒྱས་ཀྱི་སྤུས་ཚད་དང་ཕན་འབྲས་ཇེ་ཆེར་བཏང་ནས། དཔལ་འབྱོར་དང་། ཆབ་སྲིད། རིག་གནས། སྤྱི་ཚོགས། སྐྱེ་ཁམས་སོགས་པའི་ཐད་ཀྱི་མི་དམངས་ཀྱི་དགོས་མཁོ་ཉིན་བཞིན་ཆེ་རུ་འགྲོ་ཚུལ་སྔར་ལས་ལྷག་པར་བསྐངས་ཏེ། མི་ཕྱོགས་ཡོངས་ནས་འཕེལ་རྒྱས་སྔར་ལྷག་འགྲོ་བ་དང་། སྤྱི་ཚོགས་ཕྱོགས་ཡོངས་ནས་ཡར་ཐོན་སྔར་ལྷག་ཡོང་བར་བྱེད་དགོས།
རང་རྒྱལ་སྤྱི་ཚོགས་ཀྱི་འགལ་བ་གཙོ་བོར་འགྱུར་བ་བྱུང་བ་དང་བསྟུན་ནས། ང་ཚོས་སྤྱི་ཚོགས་རིང་ལུགས་གནས་ཡུལ་གྱི་ལོ་རྒྱུས་དུས་རིམ་ལ་བརྡར་ཤ་གཅོད་པར་འགྱུར་བ་བྱུང་མེད་པར། རང་རྒྱལ་སྔར་བཞིན་སྤྱི་ཚོགས་རིང་ལུགས་ཀྱི་ཐོག་མའི་དུས་རིམ་དུ་གནས་པ་མ་ཟད་རྒྱུན་རིང་གནས་རྒྱུ་ཡིན་པའི་རྒྱལ་ཁབ་ཀྱི་གཞི་རྩའི་གནས་ཚུལ་ལ་འགྱུར་བ་བྱུང་མེད་པ་དང་། རང་རྒྱལ་ནི་འཛམ་གླིང་ཐོག་དར་རྒྱས་འགྲོ་བཞིན་པའི་རྒྱལ་ཁབ་ཆེ་ཤོས་ཡིན་པའི་རྒྱལ་སྤྱིའི་གོ་གནས་ལ་འགྱུར་བ་བྱུང་མེད་པ་ངེས་པར་དུ་ཤེས་དགོས། ཏང་ཡོངས་ཀྱིས་སྤྱི་ཚོགས་རིང་ལུགས་ཀྱི་ཐོག་མའི་དུས་རིམ་གྱི་གཞི་རྩའི་རྒྱལ་ཇུས་འདི་ཁོང་དུ་བརྟན་པོར་ཆུད་དགོས་པ་དང་། སྤྱི་ཚོགས་རིང་ལུགས་ཀྱི་ཐོག་མའི་དུས་རིམ་གྱི་དོན་དངོས་ཆེ་ཤོས་འདིར་རྩ་བ་བརྟན་པོར་འཛུགས་པ། ཏང་དང་རྒྱལ་ཁབ་ཀྱི་སྲོག་རྩ་དང་། མི་དམངས་བདེ་སྐྱིད་ཡོང་བ་གཞི་རྩར་གྱུར་པའི་ཏང་གི་གཞི་རྩའི་ལམ་ཕྱོགས་འདི་མཐའ་འཁྱོངས་གཡོ་མེད་བྱས་ཏེ། རྒྱལ་ཡོངས་མི་རིགས་ཁག་གི་མི་དམངས་ལ་འགོ་ཁྲིད་དང་མཐུན་སྒྲིལ་བྱས་ནས། དཔལ་འབྱོར་འཛུགས་སྐྲུན་ལྟེ་བར་འཛིན་པ་དང་། གཞི་རྩའི་རྩ་དོན་བཞི་མཐའ་འཁྱོངས། སྒྱུར་བཅོས་སྒོ་འབྱེད་མཐའ་འཁྱོངས་བཅས་བྱས་ཏེ། རང་སྟོབས་རང་སྤེལ་དང་དཀའ་སྤྱད་འབད་བརྩོན་གྱིས་རང་རྒྱལ་འདི་ཉིད་འབྱོར་ཕྱུག་དང་། དམངས་གཙོ། ཤེས་དཔལ། ཞི་མཐུན། མཛེས་སྡུག་བཅས་ཀྱི་སྤྱི་ཚོགས་རིང་ལུགས་ཀྱི་དེང་རབས་ཅན་དུ་འགྱུར་བའི་རྒྱལ་ཁབ་སྟོབས་དང་ལྡན་པར་བསྐྲུན་པའི་འབད་འཐབ་བྱེད་དགོས།
བློ་མཐུན་རྣམ་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་ཤིང་། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་འཕེལ་རྒྱས་ཀྱི་ལོ་རྒྱུས་ཐོག་དང་། ཀྲུང་ཧྭ་མི་རིགས་འཕེལ་རྒྱས་ཀྱི་ལོ་རྒྱུས་ཐོག་དོན་སྙིང་འགངས་ཆེན་ལྡན་པ་དང་། འཛམ་གླིང་གི་སྤྱི་ཚོགས་རིང་ལུགས་འཕེལ་རྒྱས་ཀྱི་ལོ་རྒྱུས་ཐོག་དང་། མིའི་རིགས་ཀྱི་སྤྱི་ཚོགས་འཕེལ་རྒྱས་ཀྱི་ལོ་རྒྱུས་ཐོག་ལའང་དོན་སྙིང་འགངས་ཆེན་ལྡན་པ་རེད། ཏང་ཡོངས་ཀྱིས་ཡིད་ཆེས་ཇེ་བརྟན་དང་། སྙིང་སྟོབས་ཆེར་བསྐྱེད་ཐོག་ནས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ལ་གསོན་ཤུགས་སྔར་ལས་ཆེན་པོ་རྒྱས་པར་བྱེད་དགོས།
གཉིས། དུས་རབས་གསར་པའི་ཀྲུང་གོ་གུང་ཁྲན་ཏང་གི་ལོ་རྒྱུས་འགན་འཁྲི།
ལོ་ངོ་བརྒྱའི་གོང་ལ། ཟླ་བ་བཅུ་པའི་གསར་བརྗེའི་མེ་སྒྱོགས་རྒྱག་ཐེངས་གཅིག་ལ་ཀྲུང་གོར་མར་ཁེ་སི་ལེ་ཉིང་རིང་ལུགས་བསྐྱལ་ཡོང་བ་རེད། ཀྲུང་གོའི་སྔོན་ཐོན་ཅན་ཚོས་མར་ཁེ་སི་ལེ་ཉིང་རིང་ལུགས་ཀྱི་ཚན་རིག་དང་མཐུན་པའི་བདེན་དོན་ཁྲོད་ནས་ཀྲུང་གོའི་གནད་དོན་ཐག་གཅོད་པའི་འགྲོ་ལམ་རྙེད་པ་རེད། ཉེ་རབས་ནས་བཟུང་ཀྲུང་གོའི་སྤྱི་ཚོགས་ཀྱི་ལས་འགུལ་དྲག་པོའི་ནང་དང་། ཀྲུང་གོའི་མི་དམངས་ཀྱིས་བཀས་བཀོད་རྒྱུད་འཛིན་གྱི་དབང་སྒྱུར་དང་ཕྱི་རོལ་ནས་ཡོང་བའི་བཙན་འཛུལ་ལ་འཐབ་རྩོད་དྲག་པོ་བྱས་ཤིང་།མར་ཁེ་སི་ལེ་ཉིང་རིང་ལུགས་དང་ཀྲུང་གོའི་བཟོ་པའི་ལས་འགུལ་ཟུང་འབྲེལ་བྱེད་རིང་དུ། 1921ལོར་ཀྲུང་གོ་གུང་ཁྲན་ཏང་དབུ་བརྙེས་པ་རེད། དུས་དེ་ནས་བཟུང་། ཀྲུང་གོའི་མི་དམངས་ཀྱིས་མི་རིགས་རང་བཙན་དང་། མི་དམངས་བཅིངས་འགྲོལ། རྒྱལ་ཁབ་སྟོབས་འབྱོར་ལྡན་པ། མི་དམངས་བདེ་སྐྱིད་ཡོང་བ་བཅས་ཀྱི་འཐབ་རྩོད་བྱེད་པར་རྟེན་གཞི་བྱུང་བས། ཀྲུང་གོའི་མི་དམངས་བསམ་པའི་ཐོག་ནས་གཞན་དབང་ནས་རང་འགུལ་དུ་གྱུར་པ་རེད།
ཀྲུང་ཧྭ་མི་རིགས་ལ་བགྲང་བྱ་ལྔ་སྟོང་ལྷག་གི་དཔལ་ཡོན་གྱི་ལོ་རྒྱུས་ལྡན་ཞིང་། འོད་སྟོང་འབར་བའི་ཀྲུང་ཧྭའི་དཔལ་ཡོན་བསྐྲུན་ཡོད་ལ། མིའི་རིགས་ལ་ལེགས་སྐྱེས་གཟེངས་སུ་ཐོན་པ་ཕུལ་ཡོད་པས་འཛམ་གླིང་ཐོག་གི་མི་རིགས་རླབས་པོ་ཆེར་གྱུར་པ་རེད། ཉལ་ཐའི་དམག་འཁྲུག་ལངས་རྗེས། ཀྲུང་གོ་འདི་ཉིད་ནང་རྩོད་ཕྱི་འཁྲུག་གི་ཉམས་ཞན་གནས་སུ་ལྷུངས་ཤིང་། ཀྲུང་གོའི་མི་དམངས་ཀྱིས་ཟིང་འཁྲུག་བསྟུད་མར་ལངས་པ་དང་། རི་ཀླུང་གཏོར་སྐྱོན་ཐེབས་པ། མི་དམངས་འཚོ་ཐབས་བྲལ་བ་བཅས་ཡ་ང་བའི་གནས་ཀྱི་སྡུག་བསྔལ་ཧ་ཅང་ཆེན་པོ་མྱངས་པ་རེད། མི་རིགས་བསྐྱར་དར་ཡོང་ཕྱིར་སྤྱོད་བཟང་འདུན་ཆེའི་མི་སྣ་གྲངས་ལས་འདས་པས་དཔའ་ངར་ཞུམ་མེད་དང་། སྔོན་འགྱེལ་རྗེས་མཐུད་ཀྱིས་དགའ་སྐྱོ་གཉིས་ལྡན་གྱི་འཐབ་རྩོད་བྱས་ཡོད་ལ། ཚོད་ལྟ་འདྲ་མིན་སྣ་ཚོགས་པའང་བྱས་ཀྱང་། མཐའ་མར་ཀྲུང་གོ་རྙིང་པའི་སྤྱི་ཚོགས་ཀྱི་ངོ་བོ་དང་ཀྲུང་གོའི་མི་དམངས་ཀྱི་ཉམ་ཐག་ལས་དབང་བསྒྱུར་ཐུབ་མེད་པ་རེད།
ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བར་བྱ་རྒྱུ་ནི་ཉེ་རབས་ནས་བཟུང་ཀྲུང་ཧྭ་མི་རིགས་ཀྱི་ཕུགས་འདུན་རླབས་ཆེ་ཤོས་ཤིག་རེད། ཀྲུང་གོ་གུང་ཁྲན་ཏང་དབུ་བརྙེས་མ་ཐག་པ་ནས་གུང་ཁྲན་རིང་ལུགས་མངོན་འགྱུར་བྱ་རྒྱུ་དེ་ཏང་གི་ཕུགས་བསམ་ཆེ་ཤོས་དང་མཐར་ཐུག་གི་དམིགས་ཡུལ་དུ་བཟུང་ནས། ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་བར་བྱེད་པའི་ལོ་རྒྱུས་ཀྱི་ལས་འགན་དེ་འགྱོད་སེམས་མེད་པའི་སྒོ་ནས་ཕྲག་ཏུ་ཁུར་ཏེ། མི་དམངས་ལ་མཐུན་སྒྲིལ་དང་སྣེ་ཁྲིད་ནས་དཀའ་སྤྱད་ཚད་མེད་ཀྱི་འཐབ་རྩོད་བྱས་པ་དང་། རི་ཀླུང་ཁྱུར་མིད་གཏོང་ཐུབ་པ་ལྟ་བུའི་བརྗིད་ཉམས་ཆེ་བའི་ལོ་རྒྱུས་ཀྱི་སྙན་རྩོམ་བརྩམས་ཡོད།
ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་བྱེད་སྙམ་ན། ཀྲུང་གོའི་མི་དམངས་ཀྱི་མགོ་བོ་གནོན་པའི་བཙན་རྒྱལ་རིང་ལུགས་དང་། བཀས་བཀོད་རྒྱུད་འཛིན་རིང་ལུགས། དཔོན་ངན་མ་རྩའི་རིང་ལུགས་བཅས་པའི་རི་བོ་ཆེན་པོ་གསུམ་མགོ་རྟིང་བསློགས་ཏེ་མི་རིགས་རང་བཙན་དང་། མི་དམངས་བཅིངས་འགྲོལ། རྒྱལ་ཁབ་གཅིག་གྱུར། སྤྱི་ཚོགས་བརྟན་ལྷིང་བཅས་ཡོང་བར་བྱེད་དགོས་པ་ང་ཚོའི་ཏང་ལ་ངོས་འཛིན་གཏིང་ཟབ་བྱུང་ཡོད་པ་རེད། ང་ཚོའི་ཏང་གིས་མི་དམངས་ལ་མཐུན་སྒྲིལ་དང་སྣེ་ཁྲིད་དེ་གྲོང་གསེབ་ལ་བརྟེན་ནས་གྲོང་ཁྱེར་མཐའ་སྐོར་བ་དང་། དྲག་ཤུགས་ཀྱིས་སྲིད་དབང་འཕྲོག་ལེན་བྱེད་པའི་གསར་བརྗེའི་འགྲོ་ལམ་ཡང་དག་ཅིག་རྙེད་པ་དང་། ལོ་ངོ་ཉེར་བརྒྱད་རིང་ཁྲག་བཏོན་དམར་འཛིང་བྱས་ནས་དམངས་གཙོ་རིང་ལུགས་གསར་པའི་གསར་བརྗེ་ལེགས་འགྲུབ་བྱུང་བ་དང་། 1949ལོར་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་བཙུགས་པས། ཀྲུང་གོ་འདི་ཉིད་ལོ་ངོ་སྟོང་ཕྲག་འགའི་བཀས་བཀོད་རྒྱུད་འཛིན་གྱི་སྲིད་དབང་སྒེར་འཛིན་ནས་མི་དམངས་དམངས་གཙོའི་ཕྱོགས་སུ་མཆོང་སྐྱོད་རླབས་པོ་ཆེ་ཐུབ་པ་བྱུང་བ་རེད།
ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བར་བྱེད་སྙམ་ན། རང་རྒྱལ་གྱི་དོན་དངོས་དང་འཚམ་པའི་སྔོན་ཐོན་གྱི་སྤྱི་ཚོགས་ལམ་ལུགས་ཤིག་ངེས་པར་འཛུགས་དགོས་པ་ང་ཚོའི་ཏང་ལ་ངོས་འཛིན་གཏིང་ཟབ་བྱུང་བ་རེད། ང་ཚོའི་ཏང་གིས་མི་དམངས་ལ་མཐུན་སྒྲིལ་དང་སྣེ་ཁྲིད་དེ་སྤྱི་ཚོགས་རིང་ལུགས་ཀྱི་གསར་བརྗེ་ལེགས་འགྲུབ་བྱས་པ་དང་། སྤྱི་ཚོགས་རིང་ལུགས་ཀྱི་གཞི་རྩའི་ལམ་ལུགས་གཏན་ཁེལ་བྱས་པ། སྤྱི་ཚོགས་རིང་ལུགས་ཀྱི་འཛུགས་སྐྲུན་ལ་སྐུལ་སྤེལ་བཏང་བ། ཀྲུང་ཧྭ་མི་རིགས་ལ་ལོ་རྒྱུས་བྱུང་ཚུན་དུ་སྤྱི་ཚོགས་ཀྱི་འཕོ་འགྱུར་ལེགས་འགྲུབ་རྒྱ་ཆེ་ཤོས་དང་གཏིང་ཟབ་ཤོས་བྱུང་བས། དེང་རབས་ཀྱི་ཀྲུང་གོ་གོང་སྤེལ་དང་ཡར་རྒྱས་ཀྱི་བྱ་བ་མཐའ་དག་ལ་ཆབ་སྲིད་ཀྱི་རྩ་བའི་རྨང་གཞི་དང་ལམ་ལུགས་ཀྱི་རྨང་གཞི་བཏིང་བས། ཉེ་རབས་ཀྲུང་ཧྭ་མི་རིགས་ཇེ་ཉམས་སུ་འགྲོ་བ་ནས་ལས་དབང་རྩ་བ་ནས་བསྒྱུར་ཐུབ་སྟེ། རྒྱུན་མཐུད་ངང་སྟོབས་འབྱོར་མངའ་ཐང་རྒྱས་པའི་ཕྱོགས་སུ་མཆོང་སྐྱོད་རླབས་པོ་ཆེ་བྱེད་ཐུབ་པ་རེད།
ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བར་བྱེད་སྙམ་ན། ངེས་པར་དུ་དུས་རབས་ཀྱི་རླབས་རྒྱུན་དང་བསྟུན་པ་དང་། མི་དམངས་ཀྱི་འདོད་བློ་དང་མཐུན་པ། སྒྱུར་བཅོས་སྒོ་འབྱེད་ཕོད་པ་བཅས་བྱས་ཏེ། ཏང་དང་མི་དམངས་ཀྱི་བྱ་གཞག་ལ་ཐོག་མཐའ་བར་གསུམ་དུ་དཔའ་ངར་ཆེར་སྐྱེད་ཀྱིས་མདུན་དུ་སྐྱོད་ཐུབ་པའི་སྒུལ་ཤུགས་ཆེན་པོ་ཞིག་གིས་ཁེངས་སུ་འཇུག་དགོས་པ་ང་ཚོའི་ཏང་ལ་ངོས་འཛིན་གཏིང་ཟབ་བྱུང་བ་རེད། ང་ཚོའི་ཏང་གིས་མི་དམངས་ལ་མཐུན་སྒྲིལ་དང་སྣེ་ཁྲིད་དེ་སྒྱུར་བཅོས་སྒོ་འབྱེད་ཀྱི་གསར་བརྗེ་རླབས་པོ་ཆེ་གསར་པ་བྱེད་བཞིན་ཡོད་པ་དང་། རྒྱལ་ཁབ་དང་མི་རིགས་འཕེལ་རྒྱས་ཡོང་བར་བཀག་འགོག་བྱེད་པའི་བསམ་བློ་དང་སྒྲིག་སྲོལ་གྱི་འགལ་རྐྱེན་མཐའ་དག་སེལ་ནས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་བཏོད་པས། ཀྲུང་གོ་འདི་ཉིད་གོམ་སྟོབས་ཆེན་པོའི་ངང་ནས་དུས་རབས་དང་འགྲོགས་ནས་སྐྱོད་ཐུབ་པ་བྱུང་བ་རེད།
ལོ་ངོ96རིང་ལ། ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བའི་ལོ་རྒྱུས་ཀྱི་ལས་འགན་མངོན་འགྱུར་བྱེད་ཆེད། སྟོབས་ཆེ་ཆུང་གང་ཡིན་དང། གནས་བབ་བཟང་ངན་གང་ཡིན་ལ་མ་བལྟོས་པར། ང་ཚོའི་ཏང་གིས་ག་དུས་ཡིན་ཡང་ཐོག་མའི་བསམ་འདུན་དང་། དམ་བཅའ་མ་བསྒྱུར་བར། མི་དམངས་ལ་མཐུན་སྒྲིལ་དང་སྣེ་ཁྲིད་དེ་དཀའ་ཉེན་མང་པོ་མྱངས་པ་དང་། བློས་གཏོང་ཆེན་པོ་བྱས་པ། ཀྱག་ཀྱོག་གི་རིགས་བརྒྱུད་ཕོད་པ། ནོར་འཁྲུལ་ཡོ་བསྲང་ཕོད་པ་བཅས་བྱས་པས། གཏོར་ཐབས་བྲལ་བ་ལྟ་བུར་སྣང་བའི་དཀའ་གནད་མང་པོ་སེལ་ཐུབ་པ་དང་། ཕུན་སུམ་ཚོགས་པའི་ལོ་རྒྱུས་དེབ་ཐེར་ཐོག་འགོད་རུང་བའི་ས་སྟེང་གི་བྱས་རྗེས་ངོ་མཚར་ཅན་གཅིག་རྗེས་གཉིས་མཐུད་དུ་གསར་སྐྲུན་བྱས་ཡོད།
བློ་མཐུན་རྣམ་པ། དེ་རིང་། ང་ཚོ་ལོ་རྒྱུས་ཐོག་གི་དུས་སྐབས་གང་ཞིག་ལས་ཀྱང་ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་ཡོང་བའི་དམིགས་འབེན་འགྲུབ་པ་དང་ཐག་ཉེ་བ་དང་། གདེང་ཚོད་དང་ནུས་པ་དེ་ལས་ཆེ་བས་ཁེངས་ཡོད། ལེ་དབར་བརྒྱ་བསྐྱོད་དགུ་བཅུ་ལམ་ཕྱེད་ཡིན། ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བར་བྱེད་པ་ནི་བདེ་བདེ་ལྷོད་ལྷོད་དང་ངང་ཚུལ་བསྟན་པ་ཙམ་གྱིས་མངོན་འགྱུར་ཐུབ་པ་ཞིག་གཏན་ནས་མ་ཡིན་པས། ཏང་ཡོངས་ཀྱིས་ངེས་པར་དུ་དཀའ་ཚེགས་སྔར་ལས་ཆེ་བ་དང་དཀའ་སྡུག་སྔར་ལས་ཆེ་བའི་འབད་བརྩོན་བྱ་རྩིས་བྱེད་དགོས།
ཕུགས་འདུན་རླབས་པོ་ཆེ་མངོན་འགྱུར་བྱེད་པར་ངེས་པར་དུ་འཐབ་རྩོད་རླབས་པོ་ཆེ་བྱེད་དགོས། སྤྱི་ཚོགས་ནི་འགལ་བ་འདུས་མའི་ཁྲོད་དུ་མདུན་སྐྱོད་བྱེད་བཞིན་ཡོད་པས། འགལ་བ་ཡོད་ན་འཐབ་རྩོད་ཡོད་ངེས་རེད། ང་ཚོའི་ཏང་གིས་མི་དམངས་ལ་མཐུན་སྒྲིལ་དང་སྣེ་ཁྲིད་དེ་འགྲན་སློང་ཆེན་པོར་ཁ་གཏད་ནུས་ལྡན་འཇལ་བ་དང་། ཉེན་ཁ་ཆེན་པོ་བཀག་འགོག འགོག་རྐྱེན་ཆེན་པོ་ཁྱད་གསོད། འགལ་བ་ཆེན་པོ་ཐག་གཅོད་བཅས་ཐུབ་པར་བྱེད་ན། ལོ་རྒྱུས་ཀྱི་ཁྱད་ཆོས་གསར་པ་མང་པོ་ལྡན་པའི་འཐབ་རྩོད་རླབས་པོ་ཆེ་བྱེད་དགོས་ཤིང་། ལོངས་སྤྱོད་འདོད་པ་དང་། སྒྱིད་ལུག་རྣམ་གཡེང་། འགལ་བར་གཡོལ་བ་བཅས་ཀྱི་བསམ་བློ་དང་བྱ་སྤྱོད་ཚང་མ་ནོར་འཁྲུལ་རེད། ཏང་ཡོངས་ཀྱིས་ཏང་གི་འགོ་ཁྲིད་དང་རང་རྒྱལ་སྤྱི་ཚོགས་རིང་ལུགས་ཀྱི་ལམ་ལུགས་སྔར་ལས་རང་རྟོགས་ཀྱི་སྒོ་ནས་མཐའ་འཁྱོངས་བྱས་ཏེ། ཏང་གི་འགོ་ཁྲིད་དང་རང་རྒྱལ་སྤྱི་ཚོགས་རིང་ལུགས་ཀྱི་ལམ་ལུགས་ཞན་དུ་གཏོང་བ་དང་། འཁྱོག་བཤད་བྱེད་པ། ཁས་མི་ལེན་པ་བཅས་ཀྱི་གཏམ་སྤྱོད་མཐའ་དག་ལ་ངོ་རྒོལ་མཐའ་གཅིག་ཏུ་བྱེད་དགོས་པ་དང་། མི་དམངས་ཀྱི་ཁེ་ཕན་སྔར་ལས་རང་རྟོགས་ཀྱི་སྒོ་ནས་སྲུང་སྐྱོང་བྱས་ཏེ་མི་དམངས་ཀྱི་ཁེ་ཕན་ལ་གནོད་སྐྱོན་བཟོ་བ་དང་། མང་ཚོགས་དང་ཁ་བྲལ་བའི་བྱ་སྤྱོད་མཐའ་དག་ལ་ངོ་རྒོལ་མཐའ་གཅིག་ཏུ་བྱེད་དགོས་པ། སྒྱུར་བཅོས་དང་གསར་དུ་གཏོད་པའི་དུས་རབས་ཀྱི་རླབས་རྒྱུན་གསར་པའི་ཁྲོད་དུ་སྔར་ལས་རང་རྟོགས་ཀྱི་སྒོ་ནས་ཞུགས་ཏེ་སྒྱུར་དཀའི་གོམས་གཤིས་ངན་པ་མཐའ་དག་རྩ་བ་ནས་དོར་དགོས་པ། རང་རྒྱལ་གྱི་བདག་དབང་དང་། བདེ་འཇགས། གོང་སྤེལ་བཅས་ཀྱི་ཁེ་ཕན་སྔར་ལས་རང་རྟོགས་ཀྱི་སྒོ་ནས་སྲུང་སྐྱོང་བྱས་ཏེ་མེས་རྒྱལ་ཁ་ཕྲལ་བ་དང་མི་རིགས་ཀྱི་མཐུན་སྒྲིལ་དང་སྤྱི་ཚོགས་ཀྱི་འཆམ་མཐུན་བརྟན་བརླིང་ལ་གཏོར་བཤིག་གཏོང་བའི་བྱ་སྤྱོད་མཐའ་དག་ལ་ངོ་རྒོལ་མཐའ་གཅིག་ཏུ་བྱེད་དགོས་པ། སྔར་ལས་རང་རྟོགས་ཀྱི་སྒོ་ནས་ཉེན་ཁ་སྣ་ཚོགས་བཀག་འགོག་བྱས་ཏེ་ཆབ་སྲིད་དང་། དཔལ་འབྱོར། རིག་གནས། སྤྱི་ཚོགས་སོགས་པའི་ཁྱབ་ཁོངས་དང་རང་བྱུང་ཁམས་ཀྱི་དཀའ་ངལ་དང་འགྲན་སློང་ཐོན་རིགས་ཐམས་ཅད་ཁྱད་གསོད་མཐའ་གཅིག་ཏུ་བྱེད་དགོས། ཏང་ཡོངས་ཀྱིས་འཐབ་རྩོད་རླབས་པོ་ཆེ་འདིའི་ཡུན་རིང་རང་བཞིན་དང་། རྙོག་འཛིང་ཆེ་བའི་རང་བཞིན། དཀའ་ཚེགས་ཆེ་བའི་རང་བཞིན་བཅས་ལ་ངོས་འཛིན་གང་ལེགས་དང་། འཐབ་རྩོད་ཀྱི་སྙིང་སྟོབས་དར་སྤེལ་དང་། འཐབ་རྩོད་ཀྱི་འཇོན་ཐང་ཆེ་རུ་བཏང་སྟེ་འཐབ་རྩོད་རླབས་པོ་ཆེར་རྒྱལ་ཁ་གསར་པ་མུ་མཐུད་ལེན་དགོས།
ཕུགས་འདུན་རླབས་པོ་ཆེ་མངོན་འགྱུར་ཡོང་བར་བྱེད་པར། ངེས་པར་དུ་ལས་གཞི་རླབས་པོ་ཆེ་འཛུགས་སྐྲུན་བྱེད་དགོས། ལས་གཞི་རླབས་པོ་ཆེ་དེ་ནི་ང་ཚོའི་ཏང་གིས་སྐུལ་འདེད་གཏིང་ཟབ་ཏུ་གཏོང་བཞིན་པའི་ཏང་ལེགས་སྐྱོང་གི་ལས་གཞི་རླབས་པོ་ཆེ་གསར་པ་དེ་རེད། ཀྲུང་གོ་གུང་ཁྲན་ཏང་གི་འགོ་ཁྲིད་མེད་ན། མི་རིགས་བསྐྱར་དར་ཡོང་བར་བྱེད་རྒྱུ་དེ་སྟོང་བསམ་ཞིག་ཡིན་ངེས་པ་ལོ་རྒྱུས་ཐོག་ནས་ར་འཕྲོད་བྱུང་ཡོད་ལ་མུ་མཐུད་ནས་ར་སྤྲོད་ཡོང་ངེས་རེད། ང་ཚོའི་ཏང་འདི་ཉིད་ཐོག་མཐའ་བར་གསུམ་དུ་དུས་རབས་ཀྱི་གདོང་ལེན་པ་དང་། མི་རིགས་ཀྱི་རྟེན་གཞིར་འགྱུར་བར་བྱེད་པ་དང་། ཐོག་མཐའ་བར་གསུམ་དུ་མར་ཁེ་སི་རིང་ལུགས་ཀྱི་སྲིད་འཛིན་ཏང་དུ་འགྱུར་བར་བྱེད་ན། རང་ངོས་ཐོག་མཐའ་བར་གསུམ་དུ་ཉམས་སད་ཐེག་ཐུབ་པ་དགོས། ཏང་ཡོངས་ཀྱིས་ཏང་གཤིས་ཀྱི་རྩ་དོན་སྔར་བས་རང་རྟོགས་ཀྱི་སྒོ་ནས་བརྟན་དུ་གཏོང་བ་དང་། གནད་དོན་ལ་ཁ་གཏད་ཕོད་པ། རུས་འབྲད་དུག་སེལ་ཕོད་པ་བཅས་བྱས་ནས་ཏང་གི་སྔོན་ཐོན་རང་བཞིན་དང་དྭངས་གཙང་རང་བཞིན་ལ་གནོད་སྐྱོན་བཟོ་བའི་རྒྱུ་རྐྱེན་མཐའ་དག་སེལ་བ་དང་། ཏང་གི་གཟུགས་གཞིའི་བདེ་ཐང་རུལ་བསླད་བཟོ་བའི་ནད་དུག་ཐམས་ཅད་སེལ་བ། ཏང་གི་ཆབ་སྲིད་ཀྱི་འགོ་ཁྲིད་སྟོབས་ཤུགས་དང་། བསམ་པའི་ཁྲིད་སྟོན་སྟོབས་ཤུགས། མང་ཚོགས་སྒྲིག་འཛུགས་ཀྱི་སྟོབས་ཤུགས། སྤྱི་ཚོགས་འབོད་སྐུལ་བྱེད་ཤུགས་བཅས་རྒྱུན་མི་ཆད་པར་ཆེ་རུ་གཏོང་བ་བཅས་བྱས་ནས། ང་ཚོའི་ཏང་གི་སྐྱེ་སྟོབས་ཆེན་པོ་དང་འཐབ་འཛིང་བྱེད་ཤུགས་ཆེན་པོ་ནམ་ཡང་རྒྱས་ཐུབ་པའི་འགན་ལེན་ཏན་ཏིག་བྱེད་དགོས།
ཕུགས་འདུན་རླབས་པོ་ཆེ་མངོན་འགྱུར་ཡོང་བར་བྱེད་པར། ངེས་པར་དུ་བྱ་གཞག་རླབས་པོ་ཆེར་སྐུལ་སྤེལ་གཏོང་དགོས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ནི་སྒྱུར་བཅོས་སྒོ་འབྱེད་བྱས་ཚུན་དུ་ཏང་གི་རིགས་པའི་གཞུང་ལུགས་དང་ལག་ལེན་ཆ་ཚང་གི་བརྗོད་བྱ་གཙོ་བོ་ཡིན་པ་དང་། ཏང་དང་མི་དམངས་ཀྱིས་དཀའ་སྡུག་ཚད་མེད་མྱངས་པ་དང་རིན་དོད་ཧ་ཅང་ཆེན་པོ་བཏང་མཐར་ཐོབ་པའི་རྩ་བའི་གྲུབ་འབྲས་རེད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བགྲོད་ལམ་ནི་སྤྱི་ཚོགས་རིང་ལུགས་དེང་རབས་ཅན་དུ་མངོན་འགྱུར་ཡོང་བ་དང་། མི་དམངས་བདེ་སྐྱིད་ལྡན་པའི་འཚོ་བ་གསར་སྐྲུན་བྱེད་པའི་བགྲོད་ལམ་ཉག་གཅིག་ཡིན་ཞིང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་གཞུང་ལུགས་མ་ལག་ནི་ཏང་དང་མི་དམངས་ལ་ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་ཡོང་བར་ཁྲིད་སྟོན་བྱེད་པའི་གཞུང་ལུགས་ཡང་དག་ཅིག་ཡིན། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལམ་ལུགས་ནི་དེང་རབས་ཀྱི་ཀྲུང་གོ་འདི་ཉིད་འཕེལ་རྒྱས་དང་ཡར་ཐོན་ཡོང་བའི་རྩ་བའི་ལམ་ལུགས་ཀྱི་འགན་ལེན་ཡིན། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིག་གནས་ནི་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་དཔའ་ངར་ཆེར་སྐྱེད་ཀྱིས་མདུན་དུ་སྐྱོད་པར་སྐུལ་མ་ཐེབས་བྱེད་ཀྱི་བསམ་བློའི་སྟོབས་ཤུགས་ཆེན་པོ་ཡིན་པས། ཏང་ཡོངས་ཀྱིས་བགྲོད་ལམ་དང་། རིགས་པའི་གཞུང་ལུགས། ལམ་ལུགས། རིག་གནས་བཅས་ལ་སྔར་ལས་རང་རྟོགས་ཀྱི་སྒོ་ནས་གདེང་ཚོད་ཇེ་ཆེར་གཏོང་དགོས་ཤིང་། སྒོ་སྡོམ་མཁྲེགས་བཟུང་གི་ལམ་རྙིང་ལ་མི་སྐྱོད་ལ། དར་ཆ་བརྗེ་སྒྱུར་གྱི་ལོག་ལམ་ལའང་མི་སྐྱོད་པར། ཆབ་སྲིད་ཀྱི་ངེས་ཤུགས་སྲུང་འཛིན་དང་། དངོས་དོན་སྒྲུབ་ནས་རྒྱལ་ཁབ་དར་རྒྱས་མཐའ་འཁྱོངས་བྱས་ནས། ཐོག་མཐའ་བར་གསུམ་དུ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་གཏོང་དགོས།
འཐབ་རྩོད་རླབས་པོ་ཆེ་དང་། ལས་གཞི་རླབས་པོ་ཆེ། བྱ་གཞག་རླབས་པོ་ཆེ། ཕུགས་འདུན་རླབས་པོ་ཆེ་བཅས་ཟུང་འབྲེལ་དམ་པོ་དང་། ཕན་ཚུན་རྒྱུན་མཐུད། ཕན་ཚུན་ནུས་པ་ཐོན་རེས་བྱེད་པ་བཅས་ཀྱི་ཁྲོད་ལས་ཐག་ཆོད་རང་བཞིན་གྱི་ནུས་པ་ཐོན་བྱེད་ནི་ཏང་ལེགས་སྐྱོང་གི་ལས་གཞི་རླབས་པོ་ཆེ་གསར་པ་འདི་རེད། ལས་གཞི་རླབས་པོ་ཆེར་སྐུལ་སྤེལ་གཏོང་བར། འཐབ་རྩོད་རླབས་པོ་ཆེ་དང་། བྱ་གཞག་རླབས་པོ་ཆེ། ཕུགས་འདུན་རླབས་པོ་ཆེ་བཅས་ལག་ལེན་བསྟར་རྒྱུ་དང་ཟུང་འབྲེལ་བྱས་ཏེ། འཛམ་གླིང་གི་གནས་བབ་ལ་འགྱུར་ལྡོག་གཏིང་ཟབ་བྱུང་བའི་ལོ་རྒྱུས་ཀྱི་འཕེལ་རིམ་ནང་ཏང་འདི་ཉིད་ཐོག་མཐའ་བར་གསུམ་དུ་དུས་རབས་ཀྱི་མདུན་གྲལ་དུ་བསྐྱོད་ཐུབ་པའི་འགན་ལེན་ཏན་ཏིག་བྱེད་པ་དང་། རྒྱལ་ཁབ་ཕྱི་ནང་གི་ཉེན་ཁ་དང་ཉམས་སད་སྣ་ཚོགས་ལ་ཁ་གཏད་འཇལ་བའི་ལོ་རྒྱུས་ཀྱི་འཕེལ་རིམ་ནང་ཐོག་མཐའ་བར་གསུམ་དུ་རྒྱལ་ཡོངས་མི་དམངས་ཀྱི་སྲོག་ཤིང་དུ་འགྱུར་བར་བྱེད་དགོས་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་ལོ་རྒྱུས་ཀྱི་འཕེལ་རིམ་ནང་ཐོག་མཐའ་བར་གསུམ་དུ་འགོ་ཁྲིད་ཀྱི་སྲོག་ཤིང་དུ་འགྱུར་བར་བྱེད་དགོས།
བློ་མཐུན་རྣམ་པ། ལས་འགན་གྱིས་འགན་ཁུར་ཕོད་པའི་སྐུལ་བརྡ་གཏོང་བ་དང་། ལས་འགན་གྱིས་མ་འོངས་པར་ཁྲིད་སྟོན་བྱེད་བཞིན་ཡོད་པས། ང་ཚོས་མི་དམངས་ཀྱི་མངག་བཅོལ་གལ་ཆེན་སྟོང་ཟད་དུ་མི་གཏོང་བ་དང་། ལོ་རྒྱུས་ཀྱི་གདམ་གར་ངོ་མི་གནོང་བར། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལག་ལེན་རླབས་པོ་ཆེའི་ཁྲོད་དུ། ཏང་གིས་འགོ་ཁྲིད་བརྟན་པོ་དང་དཔའ་ངར་ཞུམ་མེད་ཀྱིས་འབད་འཐབ་བྱེད་པར་བརྟེན་ནས་ཀྲུང་ཧྭའི་བུ་ཕྲུག་ཡོངས་ལ་དཔའ་མཛངས་རྟུལ་ཕོད་ཀྱིས་མདུན་དུ་བསྐྱོད་དགོས་པའི་སྐུལ་ལྕག་བཏང་ཐོག བློ་སེམས་གཅིག་མཐུན་གྱིས་ཀྲུང་གོའི་ཕུགས་འདུན་མཉམ་སྐྲུན་གྱི་བརྗིད་ཉམས་ཆེ་བའི་སྟོབས་ཤུགས་གོང་བུར་འགྲིལ་བར་བྱེད་དགོས།
གསུམ། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་གཞི་རྩའི་ཐབས་ཇུས།
ཚོགས་ཆེན་བཅོ་བརྒྱད་པ་འཚོགས་ཚུན་དུ། རྒྱལ་ཁབ་ཕྱི་ནང་གི་གནས་བབ་ལ་འགྱུར་ལྡོག་བྱུང་བ་དང་རང་རྒྱལ་གྱི་ལས་དོན་ཁག་འཕེལ་རྒྱས་བྱུང་བ་ཚང་མའི་ཐད་ནས་ང་ཚོར་དུས་རབས་ཀྱི་ཞིབ་འཇུག་བྱ་གཞི་གལ་ཆེན་ཞིག་བཏོན་པ་དེ་ནི། རིགས་པའི་གཞུང་ལུགས་དང་ལག་ལེན་ཟུང་དུ་འབྲེལ་བའི་ཐོག་ནས་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་སྤྱིའི་དམིགས་འབེན་དང་། སྤྱིའི་ལས་འགན། སྤྱི་ཁྱབ་བཀོད་པ། འཐབ་ཇུས་ཀྱི་བཀོད་པ། འཕེལ་རྒྱས་གཏོང་ཕྱོགས། འཕེལ་རྒྱས་གཏོང་སྟངས། འཕེལ་རྒྱས་ཀྱི་སྒུལ་ཤུགས། འཐབ་ཇུས་ཀྱི་གོམ་རིམ། ཕྱི་རོལ་གྱི་ཆ་རྐྱེན། ཆབ་སྲིད་ཀྱི་འགན་ལེན་ལ་སོགས་པའི་གཞི་རྩའི་གནད་དོན་ཚུད་པའི་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་གང་འདྲ་ཞིག་མཐའ་འཁྱོངས་དང་འཕེལ་རྒྱས་གཏོང་དགོས་པ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཇི་ལྟར་བྱས་ནས་མཐའ་འཁྱོངས་དང་འཕེལ་རྒྱས་གཏོང་དགོས་པ་རྒྱུད་རིམ་ལྡན་པའི་སྒོ་ནས་ལན་འདེབས་དགོས་པ་མ་ཟད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་སྔར་ལས་ལེགས་པར་གཏོང་བར་ཕན་ཐོགས་ཡོང་ཆེད། ལག་ལེན་གསར་པར་གཞིགས་ནས་དཔལ་འབྱོར་དང་། ཆབ་སྲིད། ཁྲིམས་སྐྱོང་། ཚན་རྩལ། རིག་གནས། སློབ་གསོ། དམངས་འཚོ། མི་རིགས། ཆོས་ལུགས། སྤྱི་ཚོགས། སྐྱེ་ཁམས་དཔལ་ཡོན། རྒྱལ་ཁབ་ཀྱི་བདེ་འཇགས། རྒྱལ་སྲུང་དང་དམག་དཔུང་། “རྒྱལ་ཁབ་གཅིག་ལ་ལམ་ལུགས་གཉིས” མེས་རྒྱལ་གཅིག་གྱུར། འཐབ་ཕྱོགས་གཅིག་གྱུར། ཕྱི་འབྲེལ། ཏང་ལེགས་སྐྱོང་སོགས་པའི་ཕྱོགས་གང་ཅིའི་ཐད་ལ་གཞུང་ལུགས་ཐོག་ནས་དབྱེ་ཞིབ་དང་སྲིད་ཇུས་ཐོག་ནས་ཁྲིད་སྟོན་ཡང་བྱེད་དགོས་པ་འདི་རེད།
དུས་རབས་ཀྱི་ཞིབ་འཇུག་བྱ་གཞི་གལ་ཆེན་འདིར་དམིགས་ནས། ང་ཚོའི་ཏང་གིས་མར་ཁེ་སི་ལེ་ཉིན་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིན་གྱི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་འཕེལ་རྒྱས་ལྟ་བ་བཅས་སློབ་སྟོན་དུ་བཟུང་ནས། བསམ་བློ་བཅིངས་འགྲོལ་དང་། དངོས་ཐོག་བདེན་འཚོལ། དུས་བསྟུན་མདུན་སྐྱོད། བདེན་འཚོལ་དོན་གཉེར་བཅས་མཐའ་འཁྱོངས་དང་། རྩོད་སྒྲུབ་དངོས་གཙོའི་རིང་ལུགས་དང་ལོ་རྒྱུས་དངོས་གཙོའི་རིང་ལུགས་མཐའ་འཁྱོངས། དུས་རབས་ཀྱི་ཆ་རྐྱེན་གསར་པ་དང་ལག་ལེན་གྱི་བླང་བྱ་གསར་པ་དང་ཟུང་འབྲེལ་དམ་ཟབ་བཅས་བྱས་ཐོག མཐོང་སྣང་གསར་རྐྱང་ཞིག་གི་ཐོག་ནས་གུང་ཁྲན་ཏང་གི་སྲིད་འཛིན་ཆོས་ཉིད་དང་། སྤྱི་ཚོགས་རིང་ལུགས་ཀྱི་འཛུགས་སྐྲུན་ཆོས་ཉིད། མིའི་རིགས་ཀྱི་སྤྱི་ཚོགས་གོང་སྤེལ་གྱི་ཆོས་ཉིད་བཅས་ལ་ངོས་འཛིན་ཟབ་ཏུ་བཏང་བ་དང་། དཀའ་སྡུག་ཆེ་བའི་རིགས་པའི་གཞུང་ལུགས་འཚོལ་ཞིབ་བྱས་པས། རིགས་པའི་གཞུང་ལུགས་གསར་གཏོད་ཀྱི་གྲུབ་འབྲས་གལ་ཆེན་ཐོབ་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་དོན་གྲུབ་པ་རེད།དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་དོན་འདིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བ་དང་། སྤྱིའི་ལས་འགན་ནི་སྤྱི་ཚོགས་རིང་ལུགས་ཀྱི་དེང་རབས་ཅན་དང་ཀྲུང་ཧྭ་མི་རིགས་བསྐྱར་དར་རླབས་པོ་ཆེ་མངོན་འགྱུར་དང་འབྱོར་འབྲིང་སྤྱི་ཚོགས་ཕྱོགས་ཡོངས་ནས་འཛུགས་སྐྲུན་ཐུབ་པར་བྱེད་པའི་རྨང་གཞིའི་ཐོག གོམ་སྟབས་གཉིས་སུ་ཕྱེ་ནས་དུས་རབས་འདིའི་དུས་དཀྱིལ་དུ་སླེབས་སྐབས་འབྱོར་བ་ཕྱུག་ཅིང་དམངས་གཙོ་ལྡན་ལ་དཔལ་ཡོན་དར་བ་དང་འཆམ་མཐུན་ཡིད་སྨོན་གྱི་སྤྱི་ཚོགས་རིང་ལུགས་ཀྱི་དེང་རབས་ཅན་དུ་འགྱུར་བའི་རྒྱལ་ཁབ་སྟོབས་ལྡན་དུ་འཛུགས་སྐྲུན་ཐུབ་པར་བྱ་རྒྱུ་འདི་ཡིན་པ་ཁ་གསལ་བཟོས་པ་དང་། དུས་རབས་གསར་པར་རང་རྒྱལ་སྤྱི་ཚོགས་ཀྱི་འགལ་བ་གཙོ་བོ་ནི་མི་དམངས་ཀྱི་བདེ་སྐྱིད་འཚོ་བའི་དགོས་མཁོ་ཉིན་བཞིན་ཆེ་རུ་འགྲོ་བཞིན་པ་དང་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་བར་གྱི་འགལ་བ་ཡིན་པས། མི་དམངས་ལྟེ་བར་འཛིན་པའི་འཕེལ་རྒྱས་ཀྱི་དགོངས་དོན་ངེས་པར་དུ་མཐའ་འཁྱོངས་བྱས་ནས་མི་ཕྱོགས་ཡོངས་ནས་ཡར་ཐོན་ཡོང་བ་དང་མི་དམངས་ཡོངས་རྫོགས་ཐུན་མོང་དུ་ཕྱུག་འགྱུར་ཡོང་བར་མུ་མཐུད་སྐུལ་འདེད་གཏོང་དགོས་པ་ཁ་གསལ་བཟོས་པ། ཀྲུང་གོའི་ཁྱད་ཆོས་ཀྱི་སྤྱི་ཚོཌ་རིང་ལུགས་ལས་དོན་གྱི་སྤྱིའི་བཀོད་པ་ནི“ཕྱོགས་ལྔ་གཞི་གཅིག”ཡིན་པ་དང་། འཐབ་ཇུས་ཀྱི་བཀོད་པ་ནི“ཕྱོགས་ཡོངས་བཞི”ཡིན་པ་ཁ་གསལ་བཟོས་པ། བགྲོད་ལམ་དང་། རིགས་པའི་གཞུང་ལུགས། ལམ་ལུགས། རིག་གནས་བཅས་ལ་གདེང་ཚོད་བརྟན་པོ་དགོས་ལུགས་ནན་བཤད་བྱས་པ། ཕྱོགས་ཡོངས་ནས་སྒྱུར་བཅོས་ཟབ་སྤེལ་གྱི་སྤྱིའི་དམིགས་འབེན་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལམ་ལུགས་འཐུས་ཚང་དང་གོང་འཕེལ་གཏོང་རྒྱུ་དང་། རྒྱལ་ཁབ་སྐྱོང་བའི་མ་ལག་དང་སྐྱོང་ནུས་དེང་རབས་ཅན་དུ་འགྱུར་བར་སྐུལ་འདེད་གཏོང་རྒྱུ་འདི་ཡིན་པ་ཁ་གསལ་བཟོས་པ། ཁྲིམས་ལྟར་རྒྱལ་སྐྱོང་ལ་ཕྱོགས་ཡོངས་ནས་སྐུལ་འདེད་གཏོང་བའི་སྤྱིའི་དམིགས་འབེན་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་མ་ལག་འཛུགས་པ་དང་སྤྱི་ཚོགས་རིང་ལུགས་ཀྱི་ཁྲིམས་སྐྱོང་རྒྱལ་ཁབ་བསྐྲུན་རྒྱུ་འདི་ཡིན་པ་ཁ་གསལ་བཟོས་པ། དུས་རབས་གསར་པའི་འོག་དམག་དཔུང་སྟོབས་ལྡན་དུ་སྒྱུར་བའི་ཏང་གི་དམིགས་འབེན་ནི་ཏང་གི་བཀོད་འདོམས་ལ་ཉན་པ་དང་། གཡུལ་ལས་རྒྱལ་ཐུབ་པ། ཀུན་སྤྱོད་བཟང་བ་བཅས་ཀྱི་མི་དམངས་དམག་དཔུང་ཞིག་འཛུགས་སྐྱོང་བྱས་ནས་མི་དམངས་ཀྱི་དམག་དཔུང་འཛམ་གླིང་ཐོག་གི་དམག་དཔུང་བཟང་ཤོས་ཤིག་ཏུ་བསྐྲུན་རྒྱུ་ཡིན་པ་ཁ་གསལ་བཟོས་པ། ཀྲུང་གོའི་ཁྱད་ཆོས་ཀྱི་རྒྱལ་ཁབ་ཆེན་པོའི་ཕྱི་འབྲེལ་གྱིས་རྒྱལ་སྤྱིའི་འབྲེལ་བ་གསར་པ་འཛུགས་སྐྱོང་ལ་སྐུལ་འདེད་བཏང་སྟེ་མིའི་རིགས་ཀྱི་ལས་དབང་གཅིག་པའི་ཚོགས་སྤྱི་འཛུགས་པར་སྐུལ་འདེད་གཏོང་དགོས་པ་ཁ་གསལ་བཟོས་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆེས་རྩ་བར་གྱུར་པའི་ཁྱད་ཆོས་ནི་ཀྲུང་གོ་གུང་ཁྲན་ཏང་གི་འགོ་ཁྲིད་ཡིན་པ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ལམ་ལུགས་ཀྱི་དགེ་མཚན་ཆེ་ཤོས་ནི་ཀྲུང་གོ་གུང་ཁྲན་ཏང་གི་འགོ་ཁྲིད་ཡིན་པ། ཏང་ནི་ཆེས་མཐོའི་ཆབ་སྲིད་ཀྱི་འགོ་ཁྲིད་སྟོབས་ཤུགས་ཡིན་པ། དུས་རབས་གསར་པར་ཏང་འཛུགས་སྐྱོང་གི་སྤྱིའི་བླང་བྱ་བཏོན་པ། ཏང་ལེགས་སྐྱོང་ཁྲོད་ཀྱི་ཆབ་སྲིད་འཛུགས་སྐྱོང་གི་གོ་གནས་གལ་ཆེན་འབུར་དུ་ཐོན་པ་བཅས་ཁ་གསལ་བཟོས་ཡོད།དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ནི་མར་ཁེ་སི་ལེ་ཉིན་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིན་གྱི་རིགས་པའི་གཞུང་ལུཌ། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་འཕེལ་རྒྱས་ལྟ་བ་བཅས་རྒྱུན་འཛིན་དང་འཕེལ་རྒྱས་བཏང་བ་དང་། མར་ཁེ་སི་རིང་ལུགས་ཀྲུང་གོ་ཅན་དུ་འགྱུར་བའི་གྲུབ་འབྲས་གསར་ཤོས། ཏང་དང་མི་དམངས་ཀྱི་ལག་ལེན་གྱི་ཉམས་མྱོང་དང་ཐུན་མོང་གི་བློ་གྲོས་ལས་བྱུང་བའི་ཉིང་བཅུད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་མ་ལག་གི་གྲུབ་ཆ་གལ་ཆེན། ཏང་ཡོངས་དང་རྒྱལ་ཡོངས་མི་དམངས་ཀྱིས་ཀྲུང་ཧྭ་མི་རིགས་བསྐྱར་དར་རླབས་པོ་ཆེ་མངོན་འགྱུར་ཡོང་བར་འབད་འཐབ་བྱེད་པའི་བྱ་སྤྱོད་ཀྱི་ཕྱོགས་སྟོན་བཅས་ཡིན་པས། ངེས་པར་དུ་རྒྱུན་རིང་མཐའ་འཁྱོངས་བྱེད་པ་དང་ཆབས་ཅིག་རྒྱུན་མི་ཆད་པར་འཕེལ་རྒྱས་ཀྱང་གཏོང་དགོས།ཏང་ཡོངས་ཀྱིས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་ངོ་བོ་དང་ནང་དོན་ཕུན་སུམ་ཚོགས་པོ་ཤེས་རྟོགས་གཏིང་ཟབ་བྱས་ཏེ་ལས་དོན་ཁག་གི་ཁྲོད་དུ་ཕྱོགས་ཡོངས་ནས་ལག་ལེན་ཡང་དག་དང་མཐར་ཕྱིན་བྱེད་དགོས།
(གཅིག) ཏང་གིས་ལས་དོན་མཐའ་དག་ལ་འགོ་ཁྲིད་བྱ་རྒྱུ་མཐའ་འཁྱོངས་བྱེད་དགོས། ཏང་སྲིད་དམག་དམངས་སློབ་གྲྭ་དང་། ཕྱོགས་མཚམས་ཀུན་ཏུ་བཅས་སུ། ཏང་ནི་ཐམས་ཅད་ཀྱི་འགོ་ཁྲིད་མཁན་ཡིན་པས། ཆབ་སྲིད་ཀྱི་འདུ་ཤེས་དང་། ཁྱོན་ཡོངས་ཀྱི་འདུ་ཤེས། སྲོག་ཤིང་གི་འདུ་ཤེས། དཔེ་ལྟོས་ཀྱི་འདུ་ཤེས་བཅས་འཛིན་ཤུགས་ངེས་པར་ཆེ་རུ་གཏོང་བ་དང་། ཏང་ཀྲུང་དབྱང་གི་དབང་གྲགས་དང་གཅིག་བསྡུས་གཅིག་གྱུར་གྱི་འགོ་ཁྲིད་རང་རྟོགས་ངང་ནས་སྲུང་སྐྱོང་བྱེད་དགོས་པ། བསམ་བློ་དང་ཆབ་སྲིད་བྱ་སྤྱོད་བཅས་ཀྱི་ཐོག་ནས་ཏང་ཀྲུང་དབྱང་དང་རང་རྟོགས་ངང་ནས་ཚད་མཐོའི་གཅིག་མཐུན་ཡོང་བར་བྱེད་དགོས་པ། ཏང་གི་འགོ་ཁྲིད་མཐའ་འཁྱོངས་བྱེད་པའི་སྒྲིག་སྲོལ་དང་ལམ་སྲོལ་འཐུས་སྒོ་ཚང་དུ་གཏོང་བ། བརྟན་པོའི་ངང་ནས་ཡར་རྒྱས་ཡོང་བར་བྱེད་པའི་ལས་ཀའི་རྩ་བའི་དགོངས་གཞི་མཐའ་འཁྱོངས་བྱེད་པ། “ཕྱོགས་ལྔ་གཞི་གཅིག”གི་སྤྱིའི་བཀོད་པ་གཅིག་གྱུར་འཆར་འགོད་ཀྱིས་སྐུལ་འདེད་གཏོང་བ། “ཕྱོགས་ཡོངས་བཞི”ཡི་འཐབ་ཇུས་ཀྱི་བཀོད་པ་མཐུན་སྦྱོར་ངང་སྐུལ་འདེད་གཏོང་བ། ཏང་གིས་ཁ་ཕྱོགས་འཛིན་པ་དང་། ཁྱོན་ཡོངས་འཆར་འགོད། སྲིད་ཇུས་གཏན་འབེབས། སྒྱུར་བཅོས་ལ་སྐུལ་སྤེལ་བཅས་བྱེད་ནུས་དང་ངེས་ཤུགས་ཆེ་རུ་གཏོང་བ་བཅས་བྱས་ནས་ཏང་གིས་ཐོག་མཐའ་བར་གསུམ་དུ་ཁྱོན་ཡོངས་ཀྱི་གནས་ཚུལ་འཛིན་སྐྱོང་དང་ཕྱོགས་གང་ཅི་མཐུན་སྦྱོར་བྱེད་པར་འགན་ལེན་ཏན་ཏིག་བྱེད་དགོས།
(གཉིས) མི་དམངས་ལྟེ་བར་འཛིན་རྒྱུ་མཐའ་འཁྱོངས་བྱེད་དགོས། མི་དམངས་ནི་ལོ་རྒྱུས་གསར་སྐྲུན་མཁན་ཡིན་པ་དང་། ཏང་དང་རྒྱལ་ཁབ་ཀྱི་མདུན་ལམ་དང་ལས་དབང་ཇི་ཡོང་ལ་ཐུག་པའི་རྩ་བའི་སྟོབས་ཤུགས་ཡིན་པས། ངེས་པར་དུ་མི་དམངས་ཀྱི་བྱེད་པོའི་གོ་གནས་མཐའ་འཁྱོངས་དང་། སྤྱི་དོན་དུ་ཏང་འཛུགས་དང་དམངས་དོན་དུ་སྲིད་སྐྱོང་མཐའ་འཁྱོངས། བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བའི་རྩ་བའི་དམིགས་ཡུལ་ལག་ལེན་དུ་བསྟར་བ། ཏང་གི་མང་ཚོགས་ལམ་ཕྱོགས་དེ་རྒྱལ་སྲིད་སྐྱོང་རིམ་ཡོངས་ཀྱི་ལས་སྒོའི་ཁྲོད་ལག་ལེན་མཐར་ཕྱིན་བྱེད་པ། མི་དམངས་ཀྱིས་བདེ་སྐྱིད་འཚོ་བར་སྨོན་ཚུལ་དེ་འབད་འཐབ་ཀྱི་དམིགས་ཡུལ་དུ་འཛིན་པ་བཅས་བྱས་ནས་མི་དམངས་ལ་བརྟེན་ནས་ལོ་རྒྱུས་ཀྱི་བྱས་རྗེས་རླབས་པོ་ཆེ་སྐྲུན་དགོས།
(གསུམ) ཕྱོགས་ཡོངས་ནས་སྒྱུར་བཅོས་ཟབ་སྤེལ་མཐའ་འཁྱོངས་བྱེད་དགོས། སྤྱི་ཚོགས་རིང་ལུགས་ཀྱིས་མ་གཏོགས་ཀྲུང་གོ་སྐྱོབ་མི་ཐུབ་པ་དང་། སྒྱུར་བཅོས་སྒོ་འབྱེད་བྱས་ན་མ་གཏོཌ་ཀྲུང་གོ་དང་། སྤྱི་ཚོགས་རིང་ལུགས། མར་ཁེ་སི་རིང་ལུཌ་བཅས་འཕེལ་རྒྱས་གཏོང་མི་ཐུབ་པས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལམ་ལུགས་ངེས་པར་མཐའ་འཁྱོངས་དང་འཐུས་ཚང་དུ་གཏོང་བ་དང་། རྒྱལ་ཁབ་བཅོས་སྐྱོང་གི་མ་ལག་དང་བཅོས་སྐྱོང་གི་ནུས་པ་དེང་རབས་ཅན་དུ་འགྱུར་བར་མུ་མཐུད་སྐུལ་འདེད་གཏོང་བ། དུས་བབ་དང་མི་མཐུན་པའི་བསམ་པའི་འདུ་ཤེས་དང་སྒྲིག་སྲོལ་དང་ལམ་སྲོལ་ཐད་ཀྱི་ཞན་ཆ་མཐའ་དག་མཐའ་གཅིག་ཏུ་མེད་པར་བཟོ་དགོས་པ། ཁེ་ཕན་སྲ་འགྱུར་ལས་བྱུང་བའི་བཀག་རྒྱ་ལས་བརྒལ་ཐབས་བྱེད་པ། མིའི་རིགས་ཀྱི་དཔལ་ཡོན་ལས་བྱུང་བའི་དགེ་མཚན་ལྡན་པའི་གྲུབ་འབྲས་བསྡུ་ལེན། བརྒྱུད་རིམ་ལྡན་ཞིང་འཐུས་སྒོ་ཚང་བ་དང་། ཚན་རིག་དང་མཐུན་ཞིང་ཚད་དང་ལྡན་པ། འཁོར་སྐྱོད་ཕན་འབྲས་ཐོན་པ་བཅས་ཀྱི་ལམ་ལུགས་མ་ལག་འཛུགས་པ་བཅས་བྱས་ཏེ་རང་རྒྱལ་སྤྱི་ཚོགས་རིང་ལུགས་ལམ་ལུགས་ཀྱི་ཁྱད་འཕགས་རང་བཞིན་འདོན་སྤེལ་གང་ཐུབ་བྱེད་དགོས།
(བཞི) འཕེལ་རྒྱས་ཀྱི་འདུ་ཤེས་གསར་པ་མཐའ་འཁྱོངས་བྱེད་དགོས། འཕེལ་རྒྱས་གཏོང་བ་ནི་རང་རྒྱལ་གྱི་གནད་དོན་མཐའ་དག་ཐག་གཅོད་པའི་རྨང་གཞི་དང་འགག་རྩ་ཡིན་ཞིང་། འཕེལ་རྒྱས་གཏོང་རྒྱུ་ནི་ངེས་པར་དུ་ཚན་རིག་དང་མཐུན་པའི་འཕེལ་རྒྱས་ཡིན་དགོས་པ་དང་། གསར་གཏོད་དང་། མཐུན་སྦྱོར། ལྗང་མདོག སྒོ་འབྱེད། མཉམ་སྤྱོད་བཅས་ཀྱི་འཕེལ་རྒྱས་བསམ་གཞི་ངེས་པར་དུ་བློ་བརྟན་འགྱུར་མེད་ཀྱིས་ལག་ལེན་མཐར་ཕྱིན་བསྟར་དགོས། རང་རྒྱལ་སྤྱི་ཚོགས་རིང་ལུགས་ཀྱི་གཞི་རྩའི་དཔལ་འབྱོར་ལམ་ལུགས་དང་བགོ་བཤའི་ལམ་ལུགས་ངེས་པར་དུ་མཐའ་འཁྱོངས་དང་འཐུས་ཚང་དུ་གཏོང་བ་དང་། སྤྱི་ལ་དབང་བའི་ལམ་ལུགས་ཀྱི་དཔལ་འབྱོར་བློ་བརྟན་འགྱུར་མེད་ཀྱི་སྒོ་ནས་འཕེལ་རྒྱས་གཏོང་བ། སྤྱི་ལ་དབང་བ་མ་ཡིན་པའི་ལམ་ལུགས་ཀྱི་དཔལ་འབྱོར་འཕེལ་རྒྱས་གཏོང་བར་བློ་བརྟན་འགྱུར་མེད་ཀྱི་སྒོ་ནས་བསྔགས་སྐུལ་དང་། རྒྱབ་སྐྱོར། ཁྲིད་སྟོན་བཅས་བྱས་ནས་ཐོན་ཁུངས་བགོ་སྒྲིག་ཁྲོད་ཀྱི་ཚོང་རའི་ཐག་གཅོད་རང་བཞིན་གྱི་ནུས་པ་འདོན་ཐུབ་པར་བྱེད་པ་དང་། སྲིད་གཞུང་གི་ནུས་པ་སྔར་ལས་ལྷག་པར་འདོན་སྤེལ་བྱེད་པ། བཟོ་ལས་ཅན་དང་། ཆ་འཕྲིན་ཅན། གྲོང་ཁྱེར་དང་གྲོང་རྡལ་ཅན། ཞིང་ལས་དེང་རབས་ཅན་བཅས་དཔེ་གསར་དུས་གཅིག་ཏུ་འཕེལ་རྒྱས་ཡོང་བར་སྐུལ་འདེད་གཏོང་བ། དཔལ་འབྱོར་གོ་ལ་ཧྲིལ་པོ་ཅན་དུ་འགྱུར་བའི་འཕེལ་རིམ་ལ་རང་འགུལ་ངང་ཞུགས་པ་དང་སྐུལ་འདེད་གཏོང་བ། རིམ་པ་སྔར་ལས་མཐོ་བའི་སྒོ་འབྱེད་རྣམ་པའི་དཔལ་འབྱོར་གོང་འཕེལ་གཏོང་བ་བཅས་བྱས་ནས་རང་རྒྱལ་གྱི་དཔལ་འབྱོར་སྟོབས་ཤུགས་དངོས་དང་ཕྱོགས་བསྡུས་རྒྱལ་སྟོབས་རྒྱུན་ཆད་མེད་པར་ཆེ་རུ་གཏོང་དགོས།
(ལྔ) མི་དམངས་རང་ཁྱིམ་རང་བདག་ཡོང་བ་མཐའ་འཁྱོངས་བྱེད་དགོས། ཏང་གི་འགོ་ཁྲིད་མཐའ་འཁྱོངས་དང་། མི་དམངས་རང་ཁྱིམ་རང་བདག་ཡོང་བ། ཁྲིམས་མཐུན་ལྟར་རྒྱལ་ཁབ་སྐྱོང་བ་བཅས་གཅིག་གྱུར་དམ་ཟབ་བྱ་རྒྱུ་ནི་སྤྱི་ཚོགས་རིང་ལུགས་ཀྱི་ཆབ་སྲིད་གོང་འཕེལ་གཏོང་བའི་བླང་བྱ་ལྡོག་མེད་ཡིན་པས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆབ་སྲིད་གོང་འཕེལ་གཏོང་ལམ་ངེས་པར་མཐའ་འཁྱོངས་དང་། མི་དམངས་འཐུས་མིའི་ཚོགས་ཆེན་གྱི་ལམ་ལུགས་དང་། ཀྲུང་གོ་གུང་ཁྲན་ཏང་གིས་འགོ་ཁྲིད་གནང་བའི་ཏང་མང་མཉམ་ལས་དང་ཆབ་སྲིད་གྲོས་མོལ་གྱི་ལམ་ལུགས། མི་རིགས་ས་ཁོངས་རང་སྐྱོང་ལམ་ལུགས། གཞི་རིམ་མང་ཚོགས་ཀྱི་རང་སྐྱོང་ལམ་ལུཌ་བཅས་ངེས་པར་མཐའ་འཁྱོངས་དང་འཐུས་ཚང་དུ་གཏོང་བ། ཆེས་རྒྱ་ཆེ་བའི་རྒྱལ་གཅེས་འཐབ་ཕྱོགས་གཅིག་གྱུར་སྲ་བརྟན་དང་འཕེལ་རྒྱས་གཏོང་བ། སྤྱི་ཚོགས་རིང་ལུགས་ཀྱི་དམངས་གཙོ་གྲོས་མོལ་གོང་འཕེལ་གཏོང་བ། དམངས་གཙོའི་ལམ་ལུགས་ཆ་ཚང་དུ་གཏོང་བ། དམངས་གཙོའི་རྣམ་པ་ཕུན་སུམ་ཇེ་ཚོགས་སུ་གཏོང་བ། དམངས་གཙོའི་ཐབས་ལམ་རྒྱ་སྐྱེད་པ་བཅས་བྱས་ནས་མི་དམངས་རང་ཁྱིམ་རང་བདག་ཡོང་བར་བྱ་རྒྱུ་དེ་རྒྱལ་ཁབ་ཀྱི་ཆབ་སྲིད་འཚོ་བ་དང་སྤྱི་ཚོགས་ཀྱི་འཚོ་བའི་ཁྲོད་དུ་དོན་འཁྱོལ་ཡོང་བའི་འགན་ལེན་བྱེད་དགོས།
(དྲུག) ཕྱོགས་ཡོངས་ནས་ཁྲིམས་མཐུན་ལྟར་རྒྱལ་ཁབ་སྐྱོང་བ་མཐའ་འཁྱོངས་བྱེད་དགོས། ཕྱོགས་ཡོངས་ནས་ཁྲིམས་མཐུན་ལྟར་རྒྱལ་ཁབ་སྐྱོང་བ་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རྩ་བའི་བླང་བྱ་དང་འགན་ལེན་གལ་ཆེན་ཡིན་པས། ཏང་གི་འགོ་ཁྲིད་དེ་ཁྲིམས་མཐུན་ལྟར་རྒྱལ་ཁབ་སྐྱོང་བའི་གོ་རིམ་ཡོངས་དང་ཕྱོགས་གང་ཅིར་ལག་ལེན་མཐར་ཕྱིན་བསྟར་བ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་བགྲོད་ལམ་ཐོག་བློ་བརྟན་འགྱུར་མེད་ངང་སྐྱོད་པ། རྩ་ཁྲིམས་སྲོག་ཤིང་དུ་གྱུར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བཅའ་ཁྲིམས་མ་ལག་འཐུས་ཚང་དུ་གཏོང་བ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་མ་ལག་འཛུགས་སྐྱོང་བྱེད་པ། སྤྱི་ཚོགས་རིང་ལུགས་ཀྱི་ཁྲིམས་སྐྱོང་རྒྱལ་ཁབ་འཛུགས་སྐྱོང་བྱེད་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་གཞུང་ལུགས་འཕེལ་རྒྱས་གཏོང་བ། ཁྲིམས་མཐུན་ལྟར་རྒྱལ་ཁབ་སྐྱོང་བ་དང་། ཁྲིམས་མཐུན་ལྟར་སྲིད་སྐྱོང་བ། ཁྲིམས་མཐུན་ལྟར་སྲིད་འཛིན་པ་བཅས་ཐུན་མོང་དུ་སྐུལ་འདེད་གཏོང་བ་མཐའ་འཁྱོངས་བྱེད་པ། ཁྲིམས་སྐྱོང་རྒྱལ་ཁབ་དང་། ཁྲིམས་སྐྱོང་སྲིད་གཞུང་། ཁྲིམས་སྐྱོང་སྤྱི་ཚོགས་བཅས་གཞི་གཅིག་ཏུ་འཛུགས་སྐྱོང་མཐའ་འཁྱོངས་བྱེད་པ། ཁྲིམས་མཐུན་ལྟར་རྒྱལ་ཁབ་སྐྱོང་བ་དང་སྤྱོད་བཟང་ལ་བརྟེན་ནས་རྒྱལ་ཁབ་སྐྱོང་བ་ཟུང་འབྲེལ་དང་། ཁྲིམས་མཐུན་ལྟར་རྒྱལ་ཁབ་སྐྱོང་བ་དང་ལུགས་མཐུན་བཞིན་ཏང་སྐྱོང་བ་གཅིག་གྱུར་དམ་ཟབ་བྱ་རྒྱུ་མཐའ་འཁྱོངས་བྱེད་པ། ཁྲིམས་འཛིན་སྒྲིག་སྲོལ་སྒྱུར་བཅོས་ཟབ་སྤེལ་བྱེད་པ་བཅས་བྱས་ནས་མི་རིགས་ཡོངས་ཀྱི་ཁྲིམས་སྐྱོང་གི་བྱང་ཚད་དང་ཀུན་སྤྱོད་ཀྱི་བྱང་ཚད་མཐོ་རུ་གཏོང་དགོས།

robotstxt: allowed

filter: keep


text:
རྒྱ་ནག་གི་སྲིད་འཛིན་ཞི་ཅིན་ཕེང་དབྱིན་ཇི་སྲིད་བློན་ཕོ་བྲང་བྷུ་ཁེན་ཧམ་དུ་ཆེད་དུ་བཤམས་པའི་གསོལ་སྟོན་དུ་ཞུགས་པའི་གཟི་རྔམ་དང་། དུང་མདོག་གི་དགོང་དྲོའི་གཟབ་མཆོར་མནབས་པའི་རྒྱལ་མོ་ཨེ་ལི་ཟི་བྷེ་ཐི་མཆོག་གི་སྒམ་ཉམས་དོད་པོ། ཨོ་སི་མན་ཐོ་སི་མེ་ཏོག་གི་ལོ་འདབ་ཀྱིས་བསླས་པའི་ཆོད་པན་སྤུས་དག་ཅན་གྱི་གུང་ལྕམ་ཁེ་ཊེ ལུ་རིལ་གྱི་ཡིད་དབང་འགུག་པའི་སྒེག་ཉམས། མུ་མཐུད་ཀློག
ཟླ་བ: ཟླ་བཅུ་པ། 2015
རྒྱ་ནག་དབུས་གཞུང་གིས་ཏཱ་ལའི་དང་མཉམ་དུ་གྲོས་མོལ་མི་བྱེད་པའི་གནད་དོན་གསུམ།
མཆན:གཤམ་གྱི་རྩོམ་ཡིག་འདི་ནི་རྒྱ་ནག་གཞུང་འབྲེལ ༼ཀྲུང་གོ་བོད་ལྗོངས་དྲྭ་བ༽ཞེས་པའི་སྟེང ༢༠༡༥ ལོའི་ཕྱི་ཟླ ༡༠ ཚེས ༡༩ ཉིན་བཀོད་པའི་རྩོམ་ཡིག་ཅིག་རེད། རྩོམ་པ་པོའི་མིང་ལ་ལི་མིང་ཧྭ་ཟེར་ཞིང་། ཁ་བྱང་གི་སྔོན་དུ“ཡུལ་གཅིག་ཁོ་ནའི་གནས་ཚུལ”ཞེས་གལ་ཆེའི་རང་བཞིན་ཡང་བཏོན་འདུག གང་ལྟར་རྒྱ་ནག་གུང་ཁྲན་ཚང་གི་འགྲོ་ལུགས་ལྟར་ན། གཞུང་འབྲེལ་སྨྱན་བྱད་སྟེང་གཞུང་གི་ལྟ་བ་དང་ལངས་ཕྱོགས། སྲིད་ཇུས་སོགས་བརྗོད་པའི་རྩོམ་ཡིག་ཅིག་ཐོན་དུས། དེ་མི་ག་གེ་མོ་ཞིག་གི་རང་སྣང་གང་ཤར་ལྟར་སྤེལ་པའི་སྒེར་གྱི་ལྟ་བ་ཞིག་ཡིན་མི་སྲིད་ལ། ལྷག་དོན་བོད་དོན་གྱིས་གཙོས་མི་རིགས་ཀྱི་གནད་དོན་སྐོར་གྱི་རྩོམ་ཡིག་རིགས་གོང་རིམ་གྱི་ཆོག་མཆན་མེད་པར་དེ་བས་ཀྱང་བཀོད་ཆོག་ཆོག་ཅིག་མིན། དེ་བས་ན། རྩོམ་ཡིག་འདི་ལ་རྒྱབ་ལྗོངས་དང་དགོས་དབང་། དམིགས་ཡུལ་ངེས་ཅན་ཞིག་ཡོད་པར་ངོས་འཛིན་བྱས་ཆོག་པར་སྙམ།
ཤེས་གསལ་ལྟར་ན། ཕྱི་ཟླ་བརྒྱད་པའི་མཇུག་ཏུ་བསྐོངས་ཚོགས་གནང་བའི་དབུས་བོད་ཀྱི་ལས་དོན་བཞུགས་མོལ་ཚོགས་འདུ་ཐེངས་དྲུག་པའི་སྟེང་། ཏཱ་ལའི་རུ་ཚོགས་དང་མཉམ་དུ“དོན་དངོས་རང་བཞིན་གྱི་གྲོས་མོལ”ཟེར་བ་ཞིག་རྩ་བ་ནས་མེད་ལ། བོད་ཀྱི་བདག་དབང་དང་། སྲིད་དབང་། ནང་སྲིད་ལས་དོན་ཐད་གྲོས་མོལ་མི་བྱེད། ཅེས་དབུས་གཞུང་གི་དབུ་ཁྲིད་ཚོས་གསལ་བོའི་ངང་བརྗོད་ཡོད། མུ་མཐུད་ཀློག
ཞིན་ཅང་དུ་རྒྱ་རིགས ༥༠ ལྷག་དམར་གསོད་བྱས་འདུག
ཤར་ཏིར་ཀི་སི་ཐན་ནམ་ཞིན་ཅང་ཨག་སོའུ་ས་ཁུལ་དུ། ཟླ་སྔོན་མར་དྲག་པོའི་འཇབ་རྒོལ་དོན་རྐྱེན་ཞིག་བྱུང་ཏེ། དོན་རྐྱེན་ཁྲོད་ཉུང་མཉའ་ཡང་མི ༥༠ རྐྱེན་འདས་སུ་ཕྱིན་ཡོད་པ་རེད། ཡིན་ན་ཡང་། རྒྱ་ནག་གཞུང་འབྲེལ་གསར་འགྱུར་སྨྱན་བྱད་ཁག་གིས་དེའི་སྐོར་གྱི་གནས་ཚུལ་སྤེལ་མེད། དེ་མིན་ཕྱི་ཟླ ༡༠ བའི་ཚེས ༡ ཉིན། ཞིན་ཅང་ཡུ་གུར་རང་སྐྱོང་ལྗོངས་ཟེར་བ་དབུ་བརྙེས་ནས་ལོ ༦༠ འཁོར་བའི་དུས་སྟོན་ཨོ་རོམ་ཆི་རུ་འཚོགས་ཡོད་པ་རེད། མུ་མཐུད་ཀློག
བོད་རིགས་རྩོམ་པ་པོ་བཞི་ལ་རྒྱ་ནག་རྒྱལ་ཡོངས་སུན་ལེ་འབོལ་རྩོམ་གཟེངས་རྟགས་ཐོབ་འདུག
བོད་རིགས་རྩོམ་པ་པོ་བཞི་ལ“ཏོང་ལི་པི”འམ་ཏོང་ལེ་བུམ་པ་ཞེས་པའི་རྒྱ་ནག་རྒྱལ་ཡོངས་སུན་ལེ་འབོལ་རྩོམ་གཟེངས་རྟགས་རེག་ཡོད་པ་རེད།
དེ་ཡང་མཚོ་སྔོན་པོའི་དྲྭ་རྒྱས་ཏོང་ལི་པིའམ་ཏོང་ལི་བུམ་པ་རྒྱ་ནག་རྒྱལ་ཡོངས་དམངས་ཁྲོད་རྩོམ་རིག་གཟེངས་རྟགས་ཀྱི་གཞུང་འབྲེལ་ཟིན་བྲིས་གྱིས་ཟླ ༩ ཚེས ༢༨ གྱི་གནས་ཚུལ་ལུང་འདྲེན་བྱས་པར་གཞིགས་ན། སྐབས ༢༤པའི་ཏོང་ལི་བུམ་པའི་སུན་ལི་འབོལ་རྩོལ་གཟེངས་རྟགས་དེ་གྲོང་ཁྱེར་ཐེན་ཅིང་དུ་གསལ་བསྒྲགས་བྱས་ཡོད་པ་དང་། ཟིན་ཁྲོན་གྱི་གཡང་མཚོ་དང་། མཚོ་སྔོན་གྱི་འཇིགས་མེད་རྡོ་རྗེ། སི་ཁྲོན་གྱི་གནམ་ཚེ་རིང་། ཀན་སུའུ་ཡི་པདྨ་དབྱངས་ཅན་བཅས་རྩོམ་པ་པོ་བཞི་ལ་ཐེངས་འདིའི་སུན་ལི་འབོལ་རྩོམ་གཟེངས་རྟགས་ཁྲོད་བྱ་དགའ་ཐོབ་ཡོད་ཅིང་། མུ་མཐུད་ཀློག
གློག་བརྙན ༼ཐར་ལོ ༽ལ༼གསེར་གྱི་གྱི་ལིང་རྟགས་མའི༽འོས་མིང་བཞི་ཐོབ་འདུག
༢༠༡༥ལོའི་ཟླ ༡༠བའི་ཚེས ༡ཉིན། སྐབས་ང་གཉིས་པའི་ཐེ་ཝན་གྱི་གློག་བརྙན་གསེར་གྱི་གྱི་ལིང་རྟགས་མའི་འོས་མིང་ནང་ཚུད་པའི་མིང་ཐོ་ཁྱབ་བསྒྲགས་ལས་ཤེས་གསལ་ལྟར་ན། གློག་བརྙན་འཁྲབ་ཁྲིད་པ་པདྨ་ཚེ་བརྟན་གྱི་བོད་སྐད་གློག་བརྙན༼ཐར་ལོ ༽ཞེས་པ་སྡེ་ཚན་བཞིའི་འོས་མིང་ནང་དུ་ཚུད་པའི་གནས་ཚུལ་འབྱོར་འདུག འོས་མིང་ནང་ཚུད་པའི་སྡེ་ཚན་བཞི་བོ་ནི་དུངས་བརྗོད་གློག་བརྙན་རྩེ་གྲའི་བྱ་དགའ་དང་། འཁྲབ་ཁྲིད་པ་རྩེ་གྲའི་བྱ་དགའ། འཁྲབ་གཞུང་རྩེ་གྲའི་བྱ་དགའ། མུ་མཐུད་ཀློག


text:
ཡོངས་གྲགས་ཀྱི་བོད་ཀྱི་ལོ་རྒྱུས་ལྟར་ན། བོད་ཡར་ལུང་རྒྱལ་བརྒྱུད་ཀྱི་རྒྱལ་བོ་ཉེར་བརྒྱད་པ་ལྷ་ཐོ་ཐོ་རི་གཉན་བཙན་གྱི་རིང་ལ་དམ་པའི་ཆོས་ཀྱི་དབུ་བརྙེས་པར་བཞེད་དེ། རྒྱུ་མཚན་ནི། རྒྱལ་བོ་དེ་ནི་སངས་རྒྱས་འོད་སྲུངས་ཀྱི་སྤྲུལ་བ་ཡིན་པས། ཉིན་ཞིག་སྐུ་མཁར་ཡུམ་བུ་བླ་སྒང་ན་བཞུགས་པའི་སྐབས་སུ་གསེར་ཡིག་ཏུ་བྲིས་པའི་སྤང་ཀོང་ཕྱག་རྒྱ་བ་དང་སྟེན་འབྲེལ་གྱི་ཕྱག་རྒྱ། མདོ་སྡེ་ཟ་མ་ཏོག གཡུའི་མཆོད་རྟེན་བང་རིམ་བཞི་བ་ཅན་གཅིག་བཅས་མདུན་གྱི་ནམ་མཁའ་ནས་བབས་ཏེ་བོན་ཆོས་གང་ཡིན་ངོ་མ་ཤེས་པས་མཚན་ལ་གཉན་པོ་གསང་བར་གསོལ་ནས་དཀོར་མཛོད་དུ་བཅུག་སྟེ་གསེར་སྐྱེམས་སོགས་ཀྱིས་མཆོད་ཟེར། ལོ་རྒྱུས་ཀྱི་གཏམ་རྒྱུད་འདི་ལ་བཞེད་སྟངས་ཅུང་ཙམ་རེ་མི་འདྲ་མོད། ཕལ་ཆེར་ཞལ་མཐུན་དུ་བཞུགས་ཤིང་བོད་ཀྱི་ཆོས་འབྱུང་ཕལ་མོ་ཆེར་བཀོད་ཡོད་པས་འདིར་སོ་སོའི་ལུང་མི་འདྲེན་པར་བྱ། གཏམ་རྒྱུད་འདིས་བོད་ལ་ཐུབ་བསྟན་པའི་བསྟན་བཅོས་ཕེབས་པ་དང་ཐུབ་པའི་བསྟན་པ་བོད་དུ་དར་བའི་རྟེན་འབྲེལ་ཙམ་མཚོན་པ་མ་གཏོགས་བོད་དུ་དར་མགོ་བརྩམས་པའི་དུས་ངོ་མ་ནི་ཕྱིས་ཀྱི་བོད་རྒྱལ་སྲོང་བཙན་སྒམ་པོའི་སྐུ་རིང་ཡིན་པ་ཀུན་ནས་མཁྱེན་གསལ་ལྟར་རོ།
དེ་ལྟར་ན་ཡང༌། གོང་སྨྲས་ཐམས་ཅད་ཀྱི་གཞི་འཛིན་ས་ནི་བོད་ཀྱི་ཐུབ་བསྟན་པའི་ཆོས་འབྱུང་དང་དེ་མཚུངས་ཀྱི་ཡིག་ཆ་རྣམས་ཡིན་ལ། བོད་ཀྱི་གཤེན་བསྟན་པའི་ཡིག་ཆ་ལྟར་ན་བོད་དུ་ཐུབ་པའི་བསྟན་པ་ཐོག་མར་ཕེབས་པའི་དུས་ནི་གོང་སྨྲས་ལས་ཀྱང་ཤིན་ཏུ་སྔ་སྟེ་བོད་རྒྱལ་གནམ་གྱི་ཁྲི་བདུན་གྱི་སྐབས་ཡིན། གནམ་གྱི་ཁྲི་བདུན་ཞེས་པའི་བོད་ཀྱི་ཐོག་མའི་རྒྱལ་བོ་རྣམས་ཀྱི་མཚན་ཐོའི་སྐོར་ལ་བོད་ཀྱི་ཡིག་ཆ་རྙིང་བར་མི་མཐུན་པ་ཤིན་ཏུ་མང་ལ། ལ་ལར་སྔ་གཞུག་གི་གོ་ལྡོག་ཀྱང་བརྗེས་འདུག་མོད། འདིར་བཤད་བོད་ལ་ཐུབ་པའི་བསྟན་པ་ཕེབས་མྱོང་བའི་དུས་ནི་ཕལ་ཆེར་གནམ་གྱི་ཁྲི་བཙན་པོ་དང་ལ་ལར་སེང་ཁྲི་བཙན་པོ་ཟེར་བ་དེ་ཡིན་དགོས(གནམ་གྱི་ཁྲི་བདུན་གྱི་མཚན་མི་མཐུན་པ་རྣམས་ཟུར་དུ་བཀོད་པའི་ལྷན་ཐབས་རེའུ་མིག་ཅན་དུ་གསལ)དེའི་རྒྱུ་མཚན་ནི། བོད་གྱི་བསྟན་འབྱུང་དང་ལོ་རྒྱུས་ཀྱི་ཡིག་ཆ་ཁ་ཤས་སུ་སེང་ཁྲིའི་སྐབས་སུ་ང་མིན་ཆོས་པོ་བྱ་བའི་རྒྱ་གར་བ་ཞིག་བོད་དུ་སླེབས་པའི་སྐོར་བཀོད་བ་དེའོ། གཤམ་ནས་གཡུང་དྲུང་གླིང་གི་དཔོན་སློབ་ཚུལ་ཁྲིམས་རྒྱལ་མཚན་(དུས་རབས་༡༩ – ༢༠)གྱིས་བརྩམས་པའི་གཡུང་དྲུང་བོན་གྱི་བསྟན་པའི་དཀར་ཆག་རྨད་བྱུང་ནོར་བུའི་མགུལ་རྒྱན ① )(༡༩༤༥ལོ་བརྩམས་གྲུབ)ལྟར་བཀོད་ན། རྒྱལ་བོ་དེ་བདུན་ནི་སྤྱི་གཙུག་ཏུ་ཞོད་ཀྱི་དམུ་ཐག་སྐྱ་ན་རེ་ཡོད་པས་ལོ་བརྒྱ་རེ་ནས་སྲས་རྒྱལ་སར་བཀོད་དེ་དམུ་ཐག་རྒྱུད་ནས་མཁའ་སྤྱོད་དུ་གཤེགས་པས་གནམ་གྱི་ཁྲི་བདུན་ཞེས་བྱའོ། དུས་དེ་ཙམ་ན་བདུད་ང་མིན་ཆོས་པོ་ཞེས་བྱ་བ་དེ། སྟོན་པའི་དུས་དུ་འདུལ་བའི་དུས་ལ་མ་བབས་ནས་མཐའ་ཡི་མུན་པ་ཆེན་པོ་ལ་བཅུག་པ་དེ་ལས་དང་སྨོན་ལམ་ལོག་པའི་དབང་གིས་རྒྱ་གར་གྱི་མཐར་སླེབས་སྟེ་མི་ལྤགས་ཀྱི་གཡང་གཞི་གྱོན། རྡོ་རྗེ་དང་དྲིལ་བུ་ཐོགས་ནས་ཁ་ནས་ཆོས་བྱེད་ཟེར་ཞིང་མི་རྣམས་བསླུས་ཏེ་གཡུང་དྲུང་གི་བོན་ཟེར་བ་རྫུན་ཡིན། དེས་ན་སེམས་ཅན་ཆོས་བྱེད་དགོས་པས་དུས་བཟང་དགུ་ལ་སངས་རྒྱས་བསྒྲུབས་པའི་ཐབས་ང་ལ་ཡོད་པས་སངས་རྒྱས་འདོད་ན་ང་ཡིན་དྲུང་དུ་ཤོག་ཟེར།
ཁོ་ལ་གང་འདུན་པའི་སེམས་ཅན་ཐམས་ཅད་བསད་དེ་ཤ་ཟོས་པགས་རུས་གོས་རྒྱན་ཐམས་ཅད་རྐུན་དོང་དུ་བྲུབ། ཐམས་ཅད་ཕུང་བོ་ལྷག་མེད་དུ་སངས་རྒྱས་ཟེར། ལ་ལར་དུག་གི་མྱོས་ཆུ་བླུད་དེ་ཞག་འགར་བཞག་སྟེ་སྒྲུབ་པ་མ་བྱང་ཟེར། དེ་ནས་འབྱང་དུ་ཉེ་ཟེར་བསད་དེ་ཟོས། འོག་མིན་གྱི་དབྱིངས་སུ་སྟོན་པ་གཤེན་རབ་ལོངས་སྤྱོད་རྫོགས་པའི་སྐུ་རུ་བཞུགས་པའི་ཐུགས་སུ་བསྙུངས་ཏེ་རྩ་གསུམ་གྱི་གནས་ན་ལྷ་བུ་ཏམ་པ་ཏོག་དཀར་འདུག་པ་དེས་ཐུལ་བར་དགོངས་ཏེ་སྟོན་པས་ཏམ་པ་ཏོག་དཀར་གདན་དྲངས་ཏེ་བདུད་འདུལ་བའི་ལུང་ཕོག་ཅིང་གདམས་པ་བསྟན་ནས། ཐབས་ལ་མཁས་པས་བདུད་ཐུལ་ཅིག་བདག་གི་གཡུང་དྲུང་གི་བོན་ཕྱིན་ནང་གསང་བ་ཡང་གསང་གི་དོན་རྣམས་ཁྱོད་ཀྱིས་ས་གནས་དེ་རུ་དཀྲོལ་གྱིས་རབ་ཏུ་ཆོས་ཞེས་བྱ་བ་སྟོན་ཅིག་གསུངས་ནས། སྤྲུལ་པའི་སྐུ་དེ་ལ་མངལ་གྱི་དྲི་མས་མི་གོས་པར་མི་བརྗེད་པའི་གཟུངས་ཀྱི་དབང་བསྐུར།གསུང་གི་སྤྲུལ་བ་རུ་བྱིན་རླབས་ནས་བཏང་ངོ། དེ་ནས་སྤྲུལ་བའི་སྐུ་དེ་སྟོན་པའི་བཀའ་བཞིན་རྒྱ་གར་ཝ་ར་ན་སི་རུ་རྒྱལ་པོ་ཤཱཀྱའི་རིགས་གཙང་མ་ཟས་དང༌། ཡུམ་དངོས་གྲུབ་ལྷ་བཞིན་མཛེས་གཉིས་ཀྱི་སྲས་སུ། རྒྱལ་བོ་དིང་ཁྲི་འཁྲུངས་ནས་ལོ་བདུན་སོང་བའི་ལྕགས་སྤྲེལ་ས་ག་ཟླ་བའི་ཚེས་བདུན་ལ་འུ་བྷིའི་ཚལ་དུ་སྐུ་བལྟམས་ལས་དགེ་སྡིག་གི་དོན་གཏན་ལ་ཕབ། ཏོག་གཟུངས་ཆེན་པོའི་མདོ་གསུངས། སུ་ཏ་ར་སྙོམས་པའི་གྲུབ་པ་བསྙེས། ན་བཟའ་གཡང་བཞི(གཞི)སེར་པོ་བཞེས། རྡོར་དྲིལ་ཐོགས་ནས་ང་མིན་ཆོས་པོའི་དྲུང་དུ་ཕེབས་ནས་འདི་སྐད་གསུངས། ཀྱེ་ཆོས་མཛད་སྟོན་པ་འགྲོ་བའི་མགོན། བདག་ཀྱང་ཉིད་ཀྱི་རྗེས་སུ་གཞོལ་བར་བགྱི། གསུངས་པས། ཁོ་དགའ་ནས་ཀྱེ་སྐྱེས་བུ་ཆེན་པོ་ཆོས་ལ་མོས་པ་ཤིན་ཏུ་ལེགས། ཁྱེད་ནི་ཞག་གསུམ་དྲོས་བཞི་ནས་ཕུང་བོ་ལྷག་མེད་མི་ལུས་པར་སངས་རྒྱས་པར་འགྱུར། བདུད་རྩི་ཨ་བ་དེའི་དངོས་གྲུབ་འདི་ལྕེ་ལ་བཞག་པ་ཙམ་གྱིས་མི་ཤིག་རྡོ་རྗེའི་ཏིང་ངེ་འཛིན་ལ་གནས་པར་འགྱུར་རོ། ཟེར་ནས་བདུད་ཀྱི་དུག་ཆང་ཁོང་དུ་བསྟིམ་མོ། རྒྱལ་བུས་དུག་ཉིད་བདུད་རྩིར་བསྒྱུར་ནས་མྱོས་པའི་ཚུལ་དུ་མི་ཤིག་གཡུང་དྲུང་གི་ཏིང་ངེ་འཛིན་ལ་བཞུགས་སོ། དེ་ནས་ཞག་གསུམ་དྲོས་བཞིའི་དུས་བདུད་དེས་རྒྱལ་བུ་ལ་སྤུ་གྲི་ཀ་མ་རེག་ཆོད་བྱ་བ་བཏབས་པས་མ་ཆོད་དོ།
དེར་རྒྱལ་བུ་དེ་སེང་གེ་རྣམ་པར་བསྒྱིངས་(འགྱིངས)པའི་ཏིང་ངེ་འཛིན་ལ་བཞུགས་ནས་གསུངས་པ། ཞེ་སྡང་ནག་པོ་རུ་ཏྲ་བདུད་ཀྱི་བུ། ཁ་ནས་ཆོས་བྱེད་ཟེར་ཞིང་ལས་སུ་སྡིག་ཚོགས་བསགས། ཆོས་ཀྱིས་སངས་རྒྱས་ཟེར་ཞིང་འགྲོ་བའི་མི་ཤ་ཟོས། བཀའ་ལ་བཀུར་(བསྐུར)བ་འདེབས་ཤིང་ལོག་པ་སྣ་ཚོགས་བྱེད། ང་བཞིན་ཆོས་ལ་སྤྱོད་དམ་ད་ལྟ་བསྒྲལ་ལ་གཏོང༌། གསུངས་པས། བདུད་དེ་ཤིན་ཏུ་མི་སྡུག་པར་བྱས་ནས་སྨྲས་པ། རྒྱལ་བ་ཤཱཀྱའི་སྲས་པོ་སེང་གེའི་ལྟ་ལྟང་(སྟངས)ཅན། ཤཱཀྱའི་སེང་གེའི་ཆོས་ལ་མི་སྤྱོད་དོ། ད་ལྟ་ཉིད་དུ་བསྒྲལ་ལ་གཏོང་ཟེར་ཏེ། རྔམ་པའི་གཟུགས་སུ་སྤྲུལ་ནས་རྒྱལ་བུ་ཁྱུད་(ཁྱུར)མིད་བྱས་སོ། རྒྱལ་བུ་དེ་བདུད་ཀྱི་ཁོག་པ་ན་དབལ་གྱི་ཁྲོ་བོ་ཆེན་པོ་གཡུང་དྲུང་གི་ཡན་ལག་ལ་རྡོ་རྗེའི་སྡེར་མོ་ཅན་ཁྱུང་གི་དབུ་བརྙན་ཉི་ཟླའི་སྤྱན་མིག་ཅན་རྟ་ཡི་ཐོར་གཙུག་ཡོད་པ་ཞིག་ཏུ་སྤྲུལ་ནས་བདུད་ཀྱི་ནང་ཁྲོལ་རབ་ཏུ་དཀྲུགས་ནས་རྩ་ལགས་(ལག)རྒྱངས་ཏེ་གླད་པ་ཚལ་བ་བཞི་རུ་བཀས་ནས་ཡར་ཐོན་ཏེ་ཁྱུང་སྐད་ལྷང་ལྷང་རྟ་རྒོད་ཙེར་ཙེར་རབ་ཏུ་བསྒྲགས་པས་བདུད་དེ་ཤིན་ཏུ་སྐྲག་གོ རྒྱལ་བུ་སྤྲུལ་བ་སླར་བསྡུས་ཏེ་ཀློད་པས་བདུད་ཀྱིས་སྐད་འབྱིན་ནུས་པར་གྱུར་ཏེ། རྔམ་གཏུམ་དྲག་པོ་ཤཱཀྱའི་རིགས། ང་ལ་དབལ་དུ་མ་རྔམ་ཞིག ཉིད་ཀྱི་རྗེས་སུ་བདག་གཞོལ་གྱིས། བཀའ་ལ་རབ་ཏུ་གདགས་སུ་གསོལ། ཞེས་ཞུས་ཏེ་སྲོག་ཕུལ་ལོ། དེར་རྒྱལ་བུ་བདུད་ཀྱི་ཁོག་ནས་ཕྱིར་ཐོན་ཏེ་གསུངས་པ། ང་མིན་ཆོས་པོ་བདུད་ཀྱི་བུ། ལོག་པའི་ཆོས་ཀྱིས་སངས་མི་རྒྱས། སངས་རྒྱས་ཟེར་གྱིན་སེམས་ཅད་ཟོས། སློབ་བུ་ཟོས་པས་དམྱལ་བར་བཏང༌། དེ་ལྟར་ངེས་སམ་མ་ངེས་པ། དེ་ལྟར་བརྒྱ་(རྒྱལ)ཁ་རྐུན་དོང་ནང་དུ་ལྟོས། ཞེས་གསུངས་ནས་བདུད་ཀྱི་རྐུན་དོང་སློག་པས་སྔར་སངས་རྒྱས་ཟེར་བའི་སེམས་ཅན་རྣམས་ཀྱི་གོས་རྒྱན་རུས་ལྤགས་རྣམས་ཐོན་བྱུང་བ་ལ་བདུད་ནི་རབ་ཏུ་སྐྱེངས་ཏེ་མི་རྣམས་ངེས་ཤེས་སྐྱེས་སོ། དེར་བདུད་དེ་དད་པ་སྐྱེས་ནས་དགེ་བསྙེན་བྱས་ཏེ་ཐར་བ་གཞོན་ནུ་ཞེས་བཏགས་སོ། རྒྱལ་བུ་བུད་ཐུལ་ཤཱཀྱ་ཐུབ་པ་ཞེས་མཚན་གསོལ་ཏོ།ཞེས་གསུངས། དེ་མ་གཏོགས་ཁྱུང་བོ་བློ་གྲོས་རྒྱལ་མཚན② (དུས་རབས་བཅུ་བཞི་བ)གྱིས་བརྩམས་བའི་གླིང་གཞི་བསྟན་པའི་འབྱུང་ཁུངས་(བྲིས་མའི་ཤོག་ལྷེ་ཉེར་གཉིས་ནས་བཟུང་)ན་ཡང་ཞིབ་ཏུ་བཀོད་ཡོད། ལོ་རྒྱུས་ཀྱི་གཏམ་རྒྱུད་འདི་ལོ་ངོ་སྟོང་ཕྲག་གཉིས་ལྷག་བརྒྱུད་ནས་འགྱུར་བ་དང་སྤྲོས་པ་གང་མང་བྱུང་ཡོད་པ་མངོན་དུ་གསལ་ཞིང་བྱུང་ཡང་སྲིད་པ་ཞིག་ལགས་པས་དེའི་ཚིག་ཚོགས་ཡོངས་རྫོགས་ལ་ཡིད་རྟོན་དགོས་པའི་ངེས་པ་མེད་དེ། གླིང་གཞི་བསྟན་པའི་འབྱུང་ཁུངས་སོགས་ལོ་རྒྱུས་ཀྱི་ཡིག་ཆ་སྔ་མ་རྣམས་སུ་གཏམ་རྒྱུད་འདིའི་རྒྱུད་རིམ་ཅུང་ཟད་ཉུང་ཞིང་བསྡུས་པ་དེས་ཀྱང་ཕྱིས་སུ་སྤྲོས་པ་མང་པོ་བྱུང་ཡོད་པ་ཤེས་ཐུབ། ཡིན་ན་ཡང། དེ་ལ་ཐོག་མའི་ས་བོན་ཞིག་ཡོད་ཅིང་དེ་ཆོས་དང་འབྲེལ་ཤིན་ཏུ་ཆེ་བ་ལ་ཡིད་ཆེས་བྱས་ཆོག་སྙམ། ཁོ་བོའི་འདོད་ཚུལ་ལྟར་ན། གནམ་གྱི་ཁྲི་བདུན་སྐབས་ཀྱི་དུས་མཇུག་ཏུ། ང་མིན་ཆོས་པོ་བྱ་བའི་ཆོས་པ་ཞིག་བོད་དུ་སླེབས་ཏེ་ཆོས་སྤེལ་བས་དད་ལྡན་པ་ཡང་གང་མང་བྱུང་མོད། དེ་དུས་བོན་གྱི་སྟོབས་ཤུགས་ཤིན་ཏུ་ཆེ་བས་ཕྱིར་བསྐྲད་པ་དེ་ལོ་རྒྱུས་ཀྱི་དོན་དངོས་རེད་སྙམ། དེ་ཡིག་ཆ་གང་མང་ནངདུ་ཁོ་རང་གིས་ཆོས་པ་ཡིན་པམལབ་པ་དང་ལག་ཏུ་རྡོ་རྗེ་དང་དྲིལབུ་ཐོགས་པ་བཅས་ཀྱིས་ཤེས་ཐུབ་པ་དང༌། ཁོར་འདུད་པའི་སེམས་ཅན་གང་མང་བྱུང་བ་ཡང་ཡིག་ཆ་ཚང་མས་ཞལ་མཐུན་དུ་གསུངས་པས་སོ། དེ་མ་ཟད། དེས་བོན་གྱིས་སངས་རྒྱས་ཟེར་བ་བསླུ་བྲིད་ཡིན་ཟེར་བས་དེ་བོན་མ་ཡིན་པའི་བསམ་བློའི་གྲུབ་མཐའ་གཞན་ཞིག་ཡིན་པའང་གསལ་བོར་བསྟན། ཡིན་ན་ཡང༌། དེས་སེམས་ཅད་བསད་ཅིང་ཤ་ཟོས་པ་སོགས་ནི་གཏམ་རྒྱུད་དེ་ཐོག་མར་སྤེལ་མཁན་རྣམས་ཀྱི་ཆགས་སྡང་གི་དབང་དུ་སོང་བ་དང༌། ཕྱིས་སུ་ཚུལ་ཁྲིམས་རྒྱལ་མཚན་སོགས་བོན་གྱི་མཁས་པ་རྣམས་ཀྱིས་དེ་འདུལ་མཁན་ཤཱཀྱཐུབ་པ་ཡིན་པར་བྱས་ནས་ལོ་རྒྱུས་ཀྱི་གཏམ་རྒྱུད་འདིར་མངོན་སུམ་དུ་མཚོན་པའི་བན་བོན་གྱི་འགལ་ཟླ་འདུམ་ཞིང་བཏང་སྙོམས་སུ་བཞག་པར་མངོན་ཏེ། དེ་ཡིག་ཆ་སྔ་མ་རྣམས་སུ་གཏམ་རྒྱུད་འདི་ཐུང་ཞིང་བསྡུས་ལ་གོང་སྨྲས་ཀྱི་སྤྲོས་པ་རྣམས་མེད་པ་དེས་གསལ་བོར་ཤེས་ཐུབ། དེ་ལྟར་ན་ཡང༌། དེར་ཤཱཀྱ་ཐུབ་པ་ལྷ་བུ་ཏམ་པ་ཏོག་དཀར་གྱི་སྤྲུལ་བ་ཡིན་ཞིང་དེ་སྟོན་པ་གཤེན་རབ་ཀྱིས་མངགས་པ་སོགས་ཀྱིས་ང་མིན་ཆོས་པོ་བོན་གྱིས་བསྐྲད་པའི་ལོ་རྒྱུས་ཀྱི་དོན་དངོས་དེ་ལྷག་མེད་དུ་མཚོན་ཡོད།
གོང་སྨྲས་འདི་དག་མ་གཏོགས་ལོ་རྒྱུས་ཀྱི་ཡིག་ཆ་ལ་ལར་གྲི་གུམ་བཙན་པོའི་སྐབས་སུ་བོད་ལ་ཆོས་དར་ཞིང་ཁོས་བོན་བསྣུབས་པ་ཡང་རྒྱུ་རྐྱེན་དེ་ལ་ཐུགས་པར་བཞེད། དཔེར་ན་ཁོད་པོ་བློ་གྲོས་ཐོགས་མེད་ ( ༡༣༠༡ -? ) གྱི་གཏེར་མ་སྲིད་པ་རྒྱུད་ཀྱི་ཁ་བྱང་ ③དུ། དྲི་རྒྱམ་བཙད་པོའི་རིང་ལ་ནི། བོད་ཁམས་ཕུང་དུ་ཐོ་བས་ན། བོད་ལ་ཆོས་ཀྱང་ཟུར་ཙམ་དེ་རུ་བྱུང༌། དེ་དུས་རྒྱ་ག ར་བ་ལ་ར་ཙ་ཡི་ཡུལ། དུན་ཙེ་པར་མུའི་འགོ་ཅན་གྱིས། རྒྱ་གར་ བྷུད་ རྡ་དར་མའི་སྐད་རྣམས་བསྒྱུར། རྒྱལ་བློན་སེམས་བསྒྱུར་སྣང་བ་དབང་དུ་བསྡུས། རྒྱལ་བོ་གླེན་པ་དྲི་རྒུམ་དང༌། དབོན་གཤེན་རྣམས་ཀྱི་བར་དུ་ནི། ཆ་གཉིས་དྲེགས་པའི་མེ་ཡང་འབར། ཆུང་གསུམ་ཕྲ་མའི་ཤིང་བསྣན་ནས། བོན་སྣུབས་ཆོས་ལ་བློ་གཏད་པས། གཤེན་པོ་རྣམས་ཀྱིས་ལྐོག་ཏུ་དམོས། བདུད་མོ་ཀུན་ལ་བསྟབ་པ་བྱས། དེ་སླད་བོན་སྣུབས་དབུ་ཡོགས་ཀྱིས་རྒྱལ་བོ་འབངས་ཀྱི་དྲི་རུམ་བཀུམ། ལོ་ངམ་རྟ་རྫིས་དྲི་ན་བསད། ཅེས་གསུངས་ཡོད། དེར་རྒྱ་གར་བྷུད་རྡ་ཟེར་བ་བུདྡྷཿསྟེ་སངས་རྒྱས་ཀྱི་སྐད་དོད་ཡིན་པས་དེ་སྟོན་པ་ཤཱཀྱ་ཐུབ་པ་ཡིན་པ་མངོན་གསལ་དུ་ཤེས་ཐུབ་ཅིང་སྐད་རྣམས་བསྒྱུར་བྱ་བས་དེ་དུས་བོད་སྐད་དུ་བསྒྱུར་ནས་སྤེལ་བ་མ་ཟད་རྒྱལ་བློན་སེམས་བསྒྱུར་སྣང་བ་དབང་དུ་བསྡུས་བྱ་བས་ཆོས་ལ་དད་པ་བྱེད་མཁན་ཡང་རྒྱལ་བློན་དང་བཅས་པ་གང་མང་བྱུང་ཡོད་པ་ཤེས་ཐུབ། དེ་མ་ཟད་དེའི་རྗེས་ཀྱི་སྤུ་ལྡེ་གུང་རྒྱལ་ལ་ཆོས་མཚན་གསོལ་ཡོད་པ་ཡང་སྲིད་པ་རྒྱུད་ཀྱི་ཁ་བྱང་(4)་ལས། ཆོས་གྱི་མིང་བཏགས་ཤག་ཀྱ་ཡགས་པ་ཡིན། ཞེས་གསུངས་པ་ལྟར་རོ། གོང་སྨྲས་ཀྱི་ལུང་ལ་བསམ་གཞིགས་ཤིག་བཏང་ན། གནམ་གྱི་ཁྲི་བདུན་དང་བར་གྱི་ལྡིང་གཉིས་ཀྱི་སྐབས་གང་རུང་ཞིག་ཏུ་བོད་དུ་ཐུབ་པའི་བསྟན་པ་ཕེབས་མྱོང་པ་མ་ཟད་དུས་ཡུན་ངེས་ཅན་ཞིག་ལ་གནས་མྱོང་བའང་མངོན་དུ་གསལ་ལ། དེ་མི་སྲིད་པ་ཞིག་གཏན་ནས་མ་ཡིན་ནོ།
ཡིན་ན་ཡང༌། གྲི་གུམ་གྱིས་བོན་བསྣུབས་པའི་རྒྱུ་རྐྱེན་ཆོས་ལ་གཏུགས་པ་ནི་མི་འཐད་དེ། དུས་དེར་བོད་རྒྱལ་གཉའ་ཁྲི་བཙད་པོ་ནས་བཟུང་བོད་དུ་བོན་དར་བ་མ་ཟད་རྒྱལ་བོ་རེ་ལ་སྐུ་གཤེན་རེ་ལུགས་སྲོལ་དུ་གྱུར་ཡོད་པར་གཞིགས་ན་བོན་གྱི་སྟོབས་ཤུགས་ཤིན་ཏུ་ཆེ་ལ། ཐུབ་པའི་བསྟན་པ་བོད་དུ་དར་མགོ་བརྩམས་པ་མ་གཏོགས་བོན་དང་དོ་འགྲན་པའི་སྟོབས་ཤུགས་ཤིག་ཏུ་གྱུར་མེད་པར་འདོད། དེའི་སྐོར་བོན་གྱི་ཡིག་ཚང་མང་ཤོས་སུ་གྲི་གུམ་གྱིས་བོན་བསྣུབས་པའི་རྒྱུ་རྐྱེན་གཙོ་བོ་ནི་བོན་གཤེན་གྱི་སྟོབས་ཤུགས་ཇེ་ཆེར་སོང་བས་རྒྱལ་བོའི་དབང་ཐང་ལ་གནོད་པར་དོགས་པ་ཡིན་པར་བཞེད། དཔེར་ན། ཁྱུང་བོ་བློ་གྲོས་རྒྱལ་མཚན་གྱིས་མཛད་པའི་རྒྱལ་རབས་བོན་གྱི་འབྱུང་གནས་④ལས། དེར་རྒྱལ་བོའི་ཐུགས་སུ་གདོན་ཞུགས་ནས་རྗུན་དང་ཕྲ་མ་ལ་གསན་ཞིང༌། སྲས་དབོན་གྱི་རིང་ལ་རྒྱལ་ས་བོན་ལ་ཤོར་གྱིས་དོག་སྟེ་གཤེན་པོ་རྣམས་བསགས་ནས་གསུངས་པ། ཀྱེ་སྐུ་གཤེན་རྣམས་གསོན་དང༌། རྒྱལ་བོ་ང་ནི་དྲེགས་པ་དང་ལྡན། ཁྱེད་བོན་རྣམས་ནི་མཐུ་ཡི་དྲེགས་པ་དང་ལྡན་པས། ཡུལ་འདིར་ངའི་རྒྱལ་སྲིད་དང༌། ཁྱེད་ཀྱི་བོན་སྲིད་གཉིས་མ་ཤོང་བས། ལྷ་བོན་སྒོ་བཞི་དང་གེ་ཁོད་ཐིས་འཕེན་དང༌། གཅོ་གྱིམ་བུ་ལན་ཚ་རྣམས་བདག་གི་སྐུ་སྲུང་དུ་བཞུགས་འཚལ། གཤེན་པོ་གཞན་རྣམས་བོད་རུ་བཞི་ལས་འདས་པར་གཤེགས་སམ། ཡང་ན་ངའི་མངའ་འོག་ཏུ་བོན་མ་སྤྱོད་པར་སྡོད་དམ་ཁྱོད་བོན་རྣམས་འདམ་ཁ་གྱིས་གསུངས། ཞེས་གསུངས་པ་བཞིན་ནོ། ལུང་འདྲེན་འདིར་བོན་བསྣུབས་པའི་རྒྱུ་རྐྱེན་གསལ་བོར་བསྟན་ཡོད་པ་མ་ཟད། ཡུལ་དེར་རྒྱལ་བོས་བོན་གཤེན་རྣམས་སྤྱུགས་ནའང་བོན་ཐམས་ཅད་བསྣུབས་པ་མ་ཡིན་པར་འདེམ་གསེས་བྱས་ནས་བོན་དང་བོན་གཤེན་འགའ་རེ་བསྐྱུར་པ་དེས་ཀྱང་བོན་བསྣུབས་པའི་རྒྱུ་རྐྱེན་ཆོས་མ་ཡིན་གྱི་བོན་གྱི་སྟོབས་ཤུགས་ཇེ་ཆུང་ད་གཏོང་དགོས་པ་བྱུང་བ་ཁོ་ན་ཡིན་པ་མངོན་གསལ་དུ་ཤེས་ཐུབ།གཞན་དུ། རྒྱལ་བོ་གྲི་གུམ་བཙན་བོ། ས་བོན་བསྣུབས་པ་དང་དེ་བགྲོངས་པའི་སྐོར་ལ་བོན་ཕྱོགས་ནས་ཡིག་ཆ་གང་མང་བཞུགས་མོད། རྩོམ་ཡིག་འདིའི་བརྗོད་བྱར་མ་གྱུར་པས་རེ་ཞིག་བཏང་སྙོམས་སུ་བཞག
སྤྱི་བཏང་དུ། གནམ་གྱི་ཁྲི་བདུན་ནམ་ཚོད་བྱོན་པའི་སྐོར་ལ་བོད་དང་མི་རིགས་གཞན་པའི་མཁས་པ་རྣམས་ཞལ་མི་མཐུན་མོད། བོད་ཀྱི་རྩི་ཚུལ་ཡོངས་གྲགས་ ⑥ ལྟར་ན། སྤྱི་ལོའི་གོང་གི་དྲུག་ཅུ་སྐོར་གསུམ་པའི་ཤིང་སྟག་ལོ་ལ་གཉའ་ཁྲི་བཙན་པོ་བོད་ཀྱི་རྗེ་བོར་བྱོན་ཟེར། དེ་ལྟར་ན་ད་ལོའི་བར་དུ་ལོ་འཁོར་༢༡༢༢འགྱངས་ཤིང་ཁོང་དང་ཕྱིས་ཀྱི་རྒྱལ་བོ་དྲུག་གི་རིང་དེ་ཕལ་ཆེར་ལོ་འཁོར་སྟོང་གཉིས་ཡས་མས་ཀྱི་ཡར་སྔོན་ཏེ་སྤྱི་ལོ་མགོ་བཙུགས་པའི་ཡར་སྔོན་ཏག་ཏག་ཡིན་པ་ཤེས་ཐུབ། དེ་བས། ད་ཡོད་ཀྱི་ཡིག་ཆ་ལྟར་ན། དུས་དེར་ཐུབ་པའི་བསྟན་པ་བོད་དུ་ཕེབས་པ་ནི་ཐེངས་དང་པོ་དང་ལྷ་ཐོ་ཐོ་རི་གཉན་བཙན་སྐབས་ཀྱི་སྤང་ཀོང་ཕྱག་རྒྱ་བ་ལ་སོགས་པའི་བསྟན་བཅོས་དང་མཆོད་རྟེན་ལ་སོགས་པའི་མཆོད་ཆ་བཅས་ནི་ཐེངས་གཉིས་པར་གོ་ཆོག་ལ། ཡང་ན་དེ་རྣམས་གནམ་གྱི་ཁྲི་བདུན་སྐབས་བོད་དུ་སླེབས་ནས་ཕོ་བྲང་ཡུམ་བུ་བླ་སྒང་སི་དཀོར་མཛོད་དམ་ཡང་ན་ཡུལ་གང་རུང་ཞིག་ཏུ་ལུས་པ་སླར་རྙེད་པའང་མི་སྲིད་པ་ཞིག་གཏན་ནས་མ་ཡིན་ནོ། ཁོ་བོའི་བསམ་ཚུལ་ལྟར་ན། བོད་རྒྱལ་སྲོང་བཙན་སྒམ་པོའི་ཡར་སྔོན་དུ་ཐུབ་པའི་བསྟན་པ་བོད་དུ་ཕེབ་མ་མྱོང་བ་ནི་གདོན་ཅི་ཡང་ཟ་མི་དགོས་པའི་ལོ་རྒྱུས་ཀྱི་དོན་དངོས་ཡིན་པ་མ་ཟད། ཐེངས་འདི་གཉིས་མ་གཏོགས་ལོ་རྒྱུས་ཀྱི་ཡིག་ཆར་མ་ཆུད་པའི་ཐེངས་མ་གཞན་པ་ཡང་བྱུང་ཤིན་ཏུ་སྲིད་དོ། གཉའ་ཁྲི་བཙན་པོའི་སྐབས་ནི་ཕལ་ཆེར་སྤྱི་ལོའི་ཡར་སྔོན་གྱི་ལོ་བརྒྱའི་ཡས་མས་ལ་འབབ་སྟེ། སྐབས་དེར་ཐུབ་པའི་བསྟན་པ་རྒྱ་གར་དང་བལ་བོ་ནས་དར་བཞིན་པའི་སྒང་ཡིན་པ་མ་ཟད། ཐེག་དམན་གྱི་སྡེ་ཨ་ཤར་གླིང་གི་ཤར་ལྷོ་དང་ཐེག་ཆེན་གྱི་སྡེ་ནི་བྱང་ཕྱོགས་ཀྱི་ལི་ཡུལ་སོགས་སུ་དར་བཞིན་པའི་སྒང་ཡིན། དེ་ནས་རིང་བོ་མ་ཐོག་པར་ལོ་བརྒྱ་ལྷག (སྤྱི་ལོ༢༥-༥༨)གི་རྗེས་སུ་ལི་ཡུལ་བརྒྱུད་ནས་ས་ཐག་རིང་བའི་རྒྱ་ནག་ཡུལ་དུའང་སླེབས་་ཤིང་དར་མགོ་བརྩམས། དེ་བས། བོད་རྒྱལ་སྲོང་བཙན་སྒམ་པོའི་དུས་སུ་བོད་ལ་ཆོས་དར་མགོ་བརྩམས་པའི་སྐབས་དེར་བོད་ཀྱི་མཐའ་སྐོར་ཐམས་ཅད་དུ་ཆོས་དར་བའི་གནས་ཚུལ་བྱུང་ཡོད།
དེ་ལྟར་རྒྱ་གར་དང་མུ་འབྲེལ་ཞིང་ཐག་ཤིན་ཏུ་ཉེ་བའི་བོད་ཁོ་ན་བསྐྱུར་ཏེ་དེའི་མཐའ་སྐོར་ནས་ས་ཐག་དེ་ལས་རིང་བའི་ཡུལ་དུ་དར་འགྲོ་བའི་དགོས་པ་ནི་ཅི་ཡང་མ་མཆིས་པས།གནམ་གྱི་ཁྲི་བདུན་སྐབས་སུ་ཐུབ་པའི་བསྟན་པ་བོད་དུ་ཕེབས་མྱོང་བ་ལ་མིག་བཙུམ་ནས་ཡིད་ཆེས་ན་ཆོག་སྙམ། དེ་མ་གཏོགས་ལོ་རྒྱུས་ཀྱི་ཡིག་ཆར་མ་མཐོང་བའི་ཐེངས་མ་གཞན་པའང་འགའ་རེ་ཡོད་སྲིད་དོ། དེ་བོད་དུ་དར་མགོ་བརྩམས་རུང་ཡུན་མ་རིང་བའི་རྒྱུ་རྐྱེན་ལ་གཉིས་ཡོད་པར་སེམས་ཏེ།དང་པོ་ནི་ཡུལ་གྱི་གནས་བབས་ཀྱིས་རྐྱེན་པར་སེམས་ཏེ་བོད་ནི་གངས་སྐྱོ་དབལ་སོའི་ར་བས་བསྐོར་ཞིང་དེའི་གནམ་གཤིས་ཤིན་ཏུ་འཁྱག་པས་རྒྱ་གར་བ་སོགས་ཚ་གྲངས་ཆེ་བའི་ཡུལ་གྲུའི་མི་རྣམས་ལ་མཚོན་ན་དཀར་ཚེགས་ཤིན་ཏུ་ཆེ་བ་དང༌། གཉིས་པ་ནི་བོན་གྱི་བསྟན་པ་ལ་རག་ལས་ཏེ་དང་ཐོག་བོད་དུ་བོན་གཅིག་པུ་དར་ཞིང་དེའི་རྐྱེན་གྱིས་རིག་གནས་གཞན་པ་ལ་བཀག་འགོག་གི་འདུ་ཤེས་དྲག་ཆེ་བ་བཅས་སོ། དེ་ང་མིན་ཆོས་པོ་སོགས་ཀྱི་གཏམ་རྒྱུད་ལས་ཀྱང་མངོན་གསལ་དུ་མཚོན་ཡོད།
མཆན་འགྲེལ།
① གཡུང་དྲུང་གླིང་གི་ལག་བྲིས་མའི་ཤོག་ལྟེ་༣༤རུ་གསལ།
② ཁྱུང་བོ་བློ་གྲོས་རྒྱལ་མཚན་(དུས་རབས་བཅུ་བཞི་བ)གྱིས་བརྩམས་པའི་གླིང་གཞི་བསྟན་པའི་འབྱུང་ཁུངས། ཨ་མདོའི་ལག་བྲིས་མ།
③སྲིད་པ་རྒྱུད་ཀྱི་ཁ་བྱང༌། སློབ་དཔོན་བསྟན་འཛིན་རྣམ་དག་གི་ལྡི་ལིའི་པར་མའི་ཤོག་ལྷེ༤༢ཀྱི་ཉིན་དུ་གསལ།
④གོང་མཚུངས་ཀྱི་ཤོག་ལྷེ༤༢ཀྱི་སྲིབ་ཏུ་གསལ།
⑤ ཁྱུང་བོ་བློ་གྲོས་རྒྱལ་མཚན་(དུས་རབས་བཅུ་བཞི་བ)གྱིས་བརྩམས་པའི་རྒྱལ་རབས་བོན་གྱི་འབྱུང་གནསསློབ་དཔོན་བསྟན་འཛིན་རྣམ་དག་གི་ལྡི་ལིའི་པར་མའི་ཤོག་ལྷེ་༦༢ཉིན་ནས་སྲིབ་བར་དུ་གསལ། གོང་གི་མཆན་གཉིས་པར་གསལ་བའི་གླིང་གཞི་བསྟན་པའི་འབྱུང་ཁུངས་དང་འདི་གཉིས་དེབ་གཅིག་ཡིན།
⑥དཔེར་ན་བོད་རྒྱ་ཚིག་མཛོད་ཆེན་མོའི་ཤོག་ལྷེ་༣༡༩༧ལྔ་བུའོ།།
[རྩོམ་པ་པོ། ཚེ་རིང་ཐར།]
1,950 total views, 2 views today


text:
ཙོང་ཆུའི་འགྲམ་དུ་ཆགས་པའི་ངག་རྒྱུན་ལ་“སུམ་ལུང”ངམ“སུམ་ལུང་མདོ”ཞེ་པ་སྟེ་ད་ལྟའི་ཟི་ལིང་འདི། བྱང་གི་དགོན་ཆེན་གསུམ་གྱི་ཡ་གྱལ་གསེར་ཁོག་དང་དགོན་ལུང་། སྐུ་འབུམ་གསུམ་གྱིས་བསྐོར་ཅིང་། ཉེ་འདབས་ཀྱི་འདན་མ་དང་རུ་གསར། མདོ་བ། ལམ་ལུང་སོགས་ཀྱི་མིང་ཡང་བོད་སྐད་ཡིན་པ་ལ་དཔྱད་ན། གནའ་བོའི་དུས་སུ་ཟི་ལིང་ནི་བོད་ཀྱི་སོ་ནམ་པའི་གྲོང་སྡེ་ཞིག་ཡིན་ཀྱང་སྲིད་པས། ལྐོག་གྱུར་གྱི་དོན་འདིར་རྒྱུ་མ་ཕུ་འདེད་བྱེད་མཁན་འདྲ་བྱུང་ན་ཅི་མ་རུང་སྙམ་པ་ནི་གླེང་སློང་བའི་གཏམ་མོ།།
དང་པོ། ཟི་ལིང་གི་བོད་མིའི་འཚོ་བ།
ཅང་ཚང་རྒྱལ་རབས་སྐམ་ས་ཆེན་པོའི་ཐོག་རྨེག་མེད་དུ་བསྣུབས་ཏེ། ཀྲུང་གོ་གསར་བ་དབུ་བརྙེས་པའི་རྗེས་སུ། ཟི་ལིང་ནི་རང་བཞིན་གྱིས་མཚོ་སྔོན་ཞིང་ཆེན་གྱི་ཞིང་ས་སྟེ། མདོ་སྨད་ཀྱི་ཡུལ་ཕྱོགས་ཆེན་པོ་འདིའི་སྲིད་འབྱོར་རིག་གསུམ་གྱི་ལྟེ་བར་གྱུར་པས། དུས་དེ་ནས་བཟུང་བོད་ཀྱི་ཤེས་རིག་པ་དང་ལས་བྱེད་པ་མི་ཉུང་བ་ཞིག་ཀྱང་མི་རིགས་གཞན་དང་འདྲ་བར་མཚོ་སྔོན་གསར་བ་འཛུགས་སྐྲུན་གྱི་ཆེད་དུ་ཟི་ལིང་ལ་འདུས་ཤིང་། རིམ་གྱིས་གྲོང་ཁྱེར་འདི་ཉིད་ཀྱི་སྡོད་དམངས་ངོ་མར་གྱུར།
ཐོས་ཚོད་ལྟར་ན། མིག་སྔར་གྲོང་ཁྱེར་སྤྱི(ཉེ་འདབས་ཀྱི་གྲོང་སྡེ་འདུས་མེད)ལ་མི་གྲངས་ཁྲི་ཚོ་ཆིག་བརྒྱ་ལོངས་ཙམ་ཡོད་པའི་ནང་ན་བོད་མིའི་སྡོད་དམངས་ཆིག་ཁྲི་དགུ་སྟོང་ལྷག་ཡོད་པར་གྲགས་ལ། ལྷག་པར་དུས་རབས་ཉེར་གཅིག་པའི་མགོ་ཚུགས་པ་ཙམ་ནས་བཟུང་། སྒེར་གྱི་རྨོ་ཞིང་དང་སྒོ་ཕྱུགས་བློས་བཏང་ནས་ཁྱིམ་གཞི་གྲོང་ཁྱེར་དུ་སྤོར་པའི་བོད་མི་ལོ་རེ་བཞིན་ཇེ་མང་དུ་གྱུར་པས། ད་ལྟ་ཟི་ལིང་དུ“བོད་མིའི་ཁྲོམ་སྲང”དང་ཟི་ལིང་ནུབ་ཀྱི་བས་མཐའི་“ཡུལ་ཤུལ་སྡེ་བ”དང་ཞིང་ཆེན་བོད་སྨན་ཁང་གི་ལྷོ་ཕྱོགས་རི་རྩའི“སྒ་ཁྲི་འདུ་གྲོང”ལྟ་བུ་རུ་སྐོར་གྱི་ཚུལ་དུ་སྡོད་པ་མང་ལ། མཁར་ནང་གི་གནས་གང་འགབ་ཅིག་ཏུ་ཁང་བ་རན་པ་ཞིག་ཉོ་བའམ་གླས་ནས་ཐར་ཐོར་དུ་སྡོད་པའང་ཤིན་ཏུ་མང་། ཁོ་ཚོས་གཙོ་བོར་འཚེམ་བཟོ་དང་ཚོང་ལས་གཉེར་ཞིང་འགའ་ཞིག་གིས་བོད་ལུགས་ཀྱི་ཟ་ཁང་དང་སྨན་ཁང་ཡང་ཕྱེ་ཡོད། མི་དེ་དག་ལས་ཕལ་ཆེ་བ་ཞིག་དབྱར་ཚ་བའི་དུས་སུ་རྩྭ་ཐང་ལ་འགྲིམ་པ་དང་། དགུན་གྲང་བའི་དུས་སུ་གྲོང་ཁྱེར་དུ་བསྙེགས་ནས་སྔར་བཞིན་འཁོར་སྐྱོད་ཀྱི་རྣམ་པ་མ་དོར་པར་འཚོ་བཞིན་ཡོད་པས། གྲོང་ཁྱེར་པ་ཤ་སྟག་ཅིག་མིན་པའི་སྣང་བ་སྟེར་མོད། དེ་ལྟ་ནའང་རྣམ་པ་དེ་ནི་མི་ལོ་སྟོང་ཕྲག་དུ་མའི་རིང་ལ་“དབྱར་ས་དང་དགུན་སར”འབོད་བཞིན་པའི་ཐ་སྙད་དེའི་གོ་དོན་ངོ་བོའི་ཐོག་ནས་གཏིང་ཇེ་ཟབ་ཏུ་བསྒྱུར་པ་ཡིན་པས། ཁོ་ཚོ་ནི་བོད་ཀྱི་སད་རྟོགས་པ་སྔ་ཤོས་རྣམས་ཏེ། བྱིས་པ་སློབ་གྲྭར་བསྐྱལ་ནས་ཐོས་པ་མང་དུ་བཙལ་ན་བསམ་བློའི་འདུ་ཤེས་ཐད་ཀྱི་རྨོངས་མུན་སེལ་ཐུབ་པ་དང་། ཞིང་ཕྱུགས་ཀྱི་ལས་ཀ་ཐམས་ཅད་ཐབས་དང་ཚན་རིག་ལ་བརྟེན་ན་འཕེལ་ཁ་མྱུར་བ། རང་ཉིད་ཀྱི་ཁྱིམ་གཞི་སྔ་ས་ནས་གྲོང་ཁྱེར་དུ་གནས་བཅས་ན་མི་རབས་གཞུག་མའི་གཞུག་མ་ལ་ཕན་པ་སོགས་རྦད་དེ་ཤེས་ཟིན་པའི་བོད་མི་རྣམས་ལ་ཆ་མཚོན་ན། ཡར་ཐོན་གྱི་བྱ་བྱེད་དེ་ཙམ་པོ་བས། ལོ་རྒྱུས་ཀྱི་དཀྱོག་མཚམས་གལ་ཆེན་པོ་ཞིག་མཚོན་པ་མིན་ནམ་སྙམ།
ད་ལྟའི་ཟི་ལིང་ལ་འགྱུར་ལྡོག་ཧ་ཅང་ཆེ་སྟེ། ཤིན་ཏུ་རྔམས་མཐོ་བའི་ཨར་ལས་ཀྱི་བཀོད་པ་མང་བོ་ནི་མིའི་བློ་ཡུལ་ལས་འགོངས་ཤིང་། རྒྱ་སྲང་གི་འཁོར་ལོའི་བཞུར་རྒྱུན་དང་ཚོང་ཟོང་སྣ་ཚོགས་སྒྲུབ་པའི་ཡོ་ལང་ཡང་གྲོག་མས་ཚང་མལ་འཆའ་བའི་བྲེལ་ཟིང་དང་མཚུངས། སྤྱི་ཚོགས་ཀྱི་འཕེལ་རྒྱུས་མྱུར་ལ། མི་ཡི་འདུ་ཤེས་རྙིང་བ་བརྗེ་བའི་གོམ་སྟབས་ཀྱང་མྱུར། དངོས་དོན་འདི་དག་མཐོང་ན། བཞི་འགྱུར་འཛུགས་སྐྲུན་གྱི་དམིགས་འབེན་རླབས་ཆེན་པོ་དེའང་ཕལ་ཆེ་ཡོངས་སུ་འགྲུབ་ཟིན་པའི་སྣང་བ་སྟེར། དེ་ལྟ་ནའང་། བྱ་དངོས་ཀྱི་འཕེལ་རྒྱས་ནི་སྙིང་རྗེ་ཅན་རྣམས་ཀྱི་འདོད་བློ་ལྟར་མི་འགྱུར་ཏེ། ལོ་ངོ་འགའ་ཙམ་གྱི་དུས་ཡུན་ནང་དུ་དེ་སྔའི་བར་ཁྱད་ཆེན་པོ་གསུམ་གྱི་སྟེང་དུ་བཀག་ཀྱང་མ་ཁོགས་པར་དབུལ་ཕྱུགས་བར་གྱི་བར་ཁྱད་དང་དབང་ཤུགས་ཅན་དང་མི་སེར་གཉོམ་ཆུང་བར་གྱི་བར་ཁྱད་དེ། བར་ཁྱད་ཆེན་པོ་གསར་བ་གཉིས་བྱུང་བ་རེད། སྤྱི་ཚོགས་ཀྱི་དར་སྲོལ་ཚུལ་མིན་དུ་གྱུར་པ་དང་བསྟུན་ནས་མཁར་ནང་གི་བོད་མི་སྤུན་ཟླ་རྣམས་ཀྱི་མི་རིགས་ཀྱི་འདུ་ཤེས་ཇེ་དྲག་དང་ཕན་ཚུན་བར་གྱི་དུངས་ཞེན་ཇེ་ཆེ་རུ་གྱུར། ཁོ་ཚོའི་གཏམ་སྤྱོད་ལ་ཚད་ཐིག་ནན་མོ་རེ་ཡོད་ནའང་། མཆོག་གསུམ་ལ་དད་པའི་རང་གཤིས་དང་འདྲ་མཉམ་དང་ཞི་མཐུན། རང་དབང་བཅས་ཀྱི་འདུན་མ་ནི་འདོར་མི་སྲིད། མཁར་ནང་གི་མཁས་པ་མི་གསུམ་གྱི་ལྷ་ཁང་དང་དུས་གསུམ་སངས་རྒྱས་ཀྱི་ལྷ་ཁང་ནི་མཆོད་འབུལ་བྱེད་ས་ཡིན་པས། རྣམ་པ་ཀུན་ཏུ་མཆོད་སྤྲིན་གྱི་དཔལ་འབར་ཞིང་བསང་གསུར་གྱི་དྲི་བསུང་ཕྱོགས་བཞིར་མཆེད་པ་རེད། ཧ་ཅང་དགའ་འོས་པ་ཞིག་ལ། ལོ་རེའི་དབྱར་ཟླ་དྲུག་པའི་ནང་དུ་“དྲུག་པའི་གླུ་རོལ”ཞེས་པའི་དུས་སྟོན་གསར་བ་ཞིག་བྱུང་བས། དུས་དེ་ནས་བཟུང་བར་ཆད་འདྲ་མ་བྱུང་ན། ལོ་ལྟར“དྲུག་པའི་གླུ་རོལ”གྱི་དུས་སྟོན་ཉིན་མོ་བསླེབས་ཚེ། མཁར་འདབས་ཀྱི་གནས་ག་ཤེད་ཅིག་ཏུ་གུར་སྣ་ཚོགས་ཕུབ་ཅིང་རྒན་གཞོན་ཚང་མས་གཟབ་མཆོར་ལེགས་པོར་སྤྲས་ནས་རྩེད་མོ་སྟོན་ལ། སྐབས་དེ་དག་ཏུ་མི་ཚང་མས་རང་ཉིད་ནི་གྲོང་ཁྱེར་འདིའི་བདག་པོ་ངོ་མ་ཡིན་པའི་འདུ་ཤེས་བཟུང་ཡོད། ཡིན་ནའང་། ཆང་རག་གིས་བཟི་ནས་སེམས་གཏམ་གཞས་སུ་འགུགས་པའི་དབྱངས་རྟ་ལས། ལྟོ་རྒྱབ་ཕྱིད་པ་ཙམ་གྱིས་མི་ཡི་མགུ་་གང་མི་འགྱུར་བའི་སྣང་བ་སྟེར། མདོར་ན། གྲོང་ཁྱེར་གྱི་ཁོར་ཡུག་ཆེན་པོ་དེའི་ནང་དུ་འཚོ་བཞིན་པའི་བོད་མི་རྣམས་ཀྱང་རིམ་གྱིས་རིག་ཇེ་རྒོད་དུ་གྱུར་པས། ཁྱབ་གདལ་དུ་ཁེ་གྱོང་ལ་ལྟ་བའི་བློ་མིག་ཤིན་ཏུ་རྣོ་ཞིང་། གང་བྱེད་ཐམས་ཅད་ལ་དགའ་ཁ་འཁྱེར་ཕྱོགས་ཀྱི་དྲི་མ་རེ་ལྡན་པར་མ་ཟད། འགའ་ཞིག་ལ་རང་བཞིན་གྱིས་གཤིས་ཀ་གཉིས་ཆགས་པ་རེད། དེ་ལྟ་ནའང་ཕྱིན་ཅི་ལོག་པའི་བྱ་བྱེད་དེ་དག་ལ་གྱ་ཚོམ་དུ་འཕྱ་སྨོད་བྱེད་པའམ་སྡང་མིག་མི་ལྟ་སྟེ། ཁོ་ཚོ་ཁོ་ནའི་སྐྱོན་དུ་མི་འགྱུར་བའི་ཕྱིར་རོ།།
གཉིས་པ། ཟི་ལིང་གི་བོད་ཀྱི་སྐོར་བྲོ།
དེ་ལ་ཐོག་མར་སྒྱུ་རྩལ་གྱི་དོན་སྤྱི་རོབ་ཙམ་ཤེས་དགོས་ཏེ། ཁོ་བོའི་ངོས་ཟིན་ལྟར་ན། སྒྱུ་རྩལ་ནི་མིའི་སེམས་ཀྱི་དུངས་ཞེན་མངོན་པར་མཚོན་པའི་སྤྱི་ཚོགས་ཀྱི་འདུ་ཤེས་འཛིན་སྟངས་ཤིག་ཡིན་ཅིང་། དེ་ལ་ཕྱོགས་ཆེ་ས་ནས་འཁྲབ་སྟོན་གྱི་སྒྱུ་རྩལ་(རོལ་དབྱངས་དང་ཞབས་བྲོ་སོགས)དང་། དབྱིབས་བཞེང་སྒྱུ་རྩལ(རི་མོ་དང་འཇིམ་རྐོས། བཟོ་བཀོད་སོགས)། སྐད་ཆའི་སྒྱུ་རྩལ(རྩོམ་རིག)། ཕྱོགས་བསྡུས་ཀྱི་སྒྱུ་རྩལ(ཟློས་གར་དང་གློག་བརྙན)ཏེ་ཁག་བཞི་ཏུ་ཕྱེ་ཡོད། དེ་ཡང་འཁྲབ་སྟོན་སྒྱུ་རྩལ་གྱི་ནང་གསེས་ཞབས་བྲོ་ནི། མཚམས་ཚིགས་ཡོད་པའི་འགུལ་སྟངས་ཀྱི་རྣམ་པ་ཞིག་སྟེ། རོལ་དབྱངས་དང་བསྡེབས་ནས་འཁྲབ་པ་ཤས་ཆེ་ལ། གཤམ་གྱི་བརྗོད་བྱ་སྐོར་བྲོ་ཡང་། གོང་གི་སྒྱུ་རྩལ་དེ་ཉིད་ཀྱི་ཁོངས་སུ་གཏོགས་ལ། ཡུལ་གཞན་གྱིས་དེ་ལ“སྒོར་བྲོ”ཡང་ཟེར།
དུས་རབས་ཉེར་གཅིག་པའི་དབུ་བརྙེས་ཙམ་ནས་བཟུང་། གྲོང་ཁྱེར་ཟི་ལིང་གི་མི་རྣམས་“གཙང་གསུམ་འབྱུང་ཡུལ”གྱི་རིག་རྩལ་ལ་བློ་ཁ་ཡོངས་སུ་ཕྱོགས་པས། ཚང་མ་ལྷན་ཅིག་ཏུ་འདུས་ནས་བོད་ཀྱི་སྐོར་བྲོ་འཁྲབ་པའི་སྲོལ་གསར་བ་ཞིག་དར་ལ། དེ་ནི་རང་རྒྱལ་གྱི་གྲོང་ཁྱེར་ཟི་ལིང་ཁོ་ན་ལ་ཡོད་པའི་ཁྱད་ཆོས་ཤིག་ཡིན་ཀྱང་སྲིད། ཁྱོད་ཀྱིས་ལྟོས་དང་། ཟི་ལིང་པ་རྣམས་ཀྱིས་ཞོགས་པའི་ཉིན་བྱེད་ཀྱི་སྣང་བ་ཤར་ཐེངས་རེ་རེར། ཙོང་ལ་རིང་མོར་བྲག་ཅ་འཁྱིལ་བའི་རོལ་དབྱངས་སྙན་མོའི་འགྲོས་དང་བསྟུན་ནས། སྐོར་བྲོ་འཁྲབ་པའི་ལས་ལ་བྲེལ་ཞིང་། དང་ཐོག་འཁྲབ་མཁན་བཅུ་ཕྲག་གཅིག་གམ་གཉིས་ནས། རིམ་གྱིས་བརྒྱ་ཕྲག་འགའ་རེར་འཕེལ་བ་དང་། དེ་ནས་ཕྱི་རིམ་ནང་རིམ་དུ་གྱེས་ཤིང་ཨ་ལོང་ཡོང་ལོང་དུ་འབྲེལ་བས། རྒྱང་རིང་ནས་མཐོང་ན་སྡིངས་ཆའི་ཁྱོན་ཀུན་ཡོམ་ཞིང་ནམ་མཁའི་དགུ་ཚིགས་དོག་མོ་ས་གཞིར་འཕོས་པ་དང་འདྲ།
གྲོང་ཁྱེར་ཟི་ལིང་གི་སྐོར་བྲོ་ལ་ཕོ་མོ་རྒན་གཞོན་གྱི་དབྱེ་བ་མི་འབྱེད་ལ། མི་རིགས་ཀྱི་དབྱེ་བའང་འབྱེད་པ་མིན། ཚང་མ་ཁྱིམ་རྒྱུད་ཆེན་པོ་གཅིག་གི་མི་ལྟར་བག་ཡངས་སུ་རྩེ་ཆོག རིག་རྩལ་མཐུན་ཚོགས་ཀྱི་སྣེ་མོ་པ་དང་སྒྱུ་རྩལ་པ་རྣམས་ནི་རང་བཞིན་གྱིས་སྐོར་བྲོའི་སློབ་སྟོན་པ་ཡིན་པས། ཁོ་ཚོས་ཁྱོད་ལ་ལྷག་བསམ་སྣང་བ་དཀར་པོས་ཞབས་བྲོ་སྒྱུ་རྩལ་གྱི་གསང་བ་མཐའ་དག་རྗེན་པར་སྟོན་ངེས། དེ་བས་ལོ་ཟླ་འཁོར་མོ་ཡུག་ཏུ་སྐོར་བྲོ་སློབ་མཁན་མང་ལ། སྦྱོང་མཁན་བགྲང་གིས་མི་ལང་། ལྟད་མོར་ལྟ་མཁན་ཡང་མང་། འདི་གའི་ལས་ཐོག་པ་རྣམས་ཀྱིས་ནངས་མོ་རེ་རེར་སྐོར་བྲོ་འཁྲབ་ཚན་གཅིག་གམ་གཉིས་ཙམ་འཁྲབ་རྗེས། ད་གཟོད་ཡིད་ཤིན་ཏུ་ཕངས་པའི་ངང་ནས་རྟབ་རྟབ་པོར་ལས་སྒོའི་སྟེང་དུ་འགྲོ་ལ། དེ་ནི་ཟི་ལིང་གི་ལས་བཟོ་པ་རྣམས་ཀྱི་གོམས་གཤིས་སུ་གྱུར་ཟིན་པས།མ་འོངས་པ་ན་ཟི་ལིང་ནི་བོད་ཀྱི་རིག་རྩལ་ཧ་ཅང་དར་རྒྱས་ཆེ་བའི་གྲོང་ཁྱེར་ཞིག་ཏུ་འགྱུར་ཀྱང་སྲིད།
ཁོ་བོས་ཟི་ལིང་གི་བོད་ཀྱི་སྐོར་བྲོ་མཐོང་ཐེངས་རེ་རེར་བྱ་བ་ཐམས་ཅད་ཆོས་བཞིན་དུ་སྒྲུབ་པའི་བོད་མི་ཁམས་པ་རྣམས་སེམས་ལ་ཤར་ཡོང་། ལས་ལ་བརྩོན་ཞིང་དཔའ་ངར་ཆེ་བའི་ཁམས་པ་ནི་གཞན་དང་མི་མཚུངས་ཏེ། ཁོ་ཚོ་གཞུང་རྒྱུད་དྲང་ཞིང་སེམས་ཀྱི་གཟེངས་མཐོ་བ་དང་། སྐྱ་རྩལ་ལ་མཁས་ཤིང་འཕོང་སྐྱེན་པར་མ་ཟད། རྒན་གཞོན་ཐམས་ཅད་རང་བཞིན་གྱིས་གླུ་ལེན་གར་རྩེ་ལ་གོམས་ཤིང་མཆོག་ཏུ་སྤྲོ་བ་ཡིན་པས། ཁོ་ཚོའི་ཞབས་བྲོའི་སྟངས་སྟབས་ལས། ཕོ་གསར་རྣམས་ནི་ཅུང་རྩིང་ཞིང་རྒོད་ལ་བློ་གཤོག་རབ་ཏུ་ཆེ་བ་དང་། སྐྱེས་གཟུགས་ཕྲ་ལ་ལྡེམ་པའི་སྨན་ཤར་རྣམས་ནི་སྒེག་ཅིང་གཡེར་ལ་ཤིན་ཏུ་དེས་པའི་སྣང་བ་སྟེར། ང་ཚོས་ཕ་མཐའ་ཚད་དུ་ཡངས་པའི་སྔོ་ལྗང་གི་རྩྭ་ཐང་དུ་མཛེས་རྩལ་ཀུན་ནས་རྫོགས་པའི་ཁམས་པའི་སྐོར་བྲོ་ལ་ལྟད་མོར་ལྟ་བ་ནི་ཧ་ཅང་་ཡིད་ཚིམས་པ་ཞིག་སྟེ། བསམ་པའི་ལོངས་སྤྱོད་ཆེན་པོ་ཞིག་རེད། ཁོ་བོས་རྒྱལ་ནང་གི་མི་རིགས་སོ་སོའི་ཤིན་ཏུ་མཛེས་པའི་ཟློས་གར་དང་ཞབས་བྲོ་སྣ་ཚོགས་མཐོང་མྱོང་ལ། འཛམ་གླིང་གི་ཨོ་ལིན་ཕིག་ལུས་རྩལ་འགྲན་ཚོགས་སྐབས་ཀྱི་དགོང་ཚོགས་ཆེན་མོའི་ཡིད་དབང་འགུགས་པའི་རྩེད་མོ་སྣ་ཚོགས་ཀྱང་མཐོང་མྱོང་མོད། ཡིན་ནའང་རྣམ་པ་རྒྱ་ཆེ་ཞིང་བརྗིད་ཉམས་ལྡན་པ་དང་། འཁྲབ་མཁན་གྱི་སྟངས་སྟབས་མྱུར་ལ་མཚམས་ཚིགས་གསལ་བའི་ཁམས་པའི་སྐོར་བྲོ་དེ་ལྟ་བུ་མི་ཚེ་འདིར་མཐོང་མྱོང་མེད། དེ་བས་ཁམས་པའི་རང་གཤིས་དེ་དག་ལས་མཛེས་ཉམས་སྟོང་གིས་ཕྱུག་པའི་ཞབས་བྲོའི་སྒྱུ་རྩལ་དེ་ལྟ་བུ་བྱུང་ལ། ལྷད་མ་ཞུགས། བཅོས་མ་སོང་བའི་ཞབས་བྲོའི་སྒྱུ་རྩལ་དེ་ལྟ་བུ་ལས། སླར་ཡང་ཁམས་པའི་རང་གཤིས་ཇི་བཞིན་མཚོན་པ་སྟེ། མི་རིགས་ཤིག་གི་ཞབས་བྲོའི་མཛེས་ཉམས་དང་མཛེས་ཉམས་དེ་དང་མཐུན་པའི་རོལ་དབྱངས་ཀྱི་འགྱུར་བག་ནི། མི་རིགས་དེ་ཉིད་ཀྱི་རང་གཤིས་ལ་འབྲེལ་བ་དམ་པོ་ཡོད་པ་ང་ལ་ཡིད་ཆེས་ཡོད། ཟི་ལིང་གི་བོད་ཀྱི་སྐོར་བྲོ་ཡང་འཇོན་ཐང་ཅན་གྱི་ཁམས་པས་ཁྱབ་སྤེལ་བྱས་པ་རེད། ཁོ་ཚོས་གཞན་གྱིས་སྒྲུབ་འདོད་ཀྱང་འགྲུབ་མི་འགྱུར་བའི་འགན་ལྕི་མོ་ཞིག་ཁུར་དུ་བླངས་ནས། ངལ་འཁང་གཉིས་བཟོད་ཀྱིས་ཟི་ལིང་གི་མི་རྣམས་ལ་ཞབས་ཞུ་བསྒྲུབས་ཏེ་མི་ལོ་ཇི་སྙེད་ཅིག་འདས་པ་ཡིན་པས། ང་ཚོས་སྙིང་ཐག་པ་ནས་བཀའ་དྲིན་ཞུས་པ་ཡིན།
ད་ལྟ་ཟི་ལིང་ན་མང་ཚོགས་རང་བཞིན་གྱི་སྐོར་བྲོའི་འཁྲབ་ར་ལྔ་ཙམ་ཡོད། དེ་རེ་ར་ན་མི་བརྒྱ་ཕྲག་མང་བོས་ཉི་མ་དུ་ཤར་ལ་སྐོར་བྲོ་འཁྲབ་པའི་བྱ་འགུལ་ཆེན་པོ་སྤེལ་པ་དེ་ལ་ནི། བོད་ཀྱི་ཤུལ་བཞག་རིག་རྩལ་སྣ་ཚོགས་རྒྱུན་འཛིན་དང་ཁྱབ་སྤེལ། དྲིལ་སྒྲོག་བྱེད་པའི་ནུས་པ་ལྡན་པ་མ་ཟད། མི་རྣམས་ཀྱི་གཟུགས་གི་བདེ་ཐང་དང་། མི་རིགས་བར་གྱི་མཐུན་འབྲེལ། སྤྱི་ཚོགས་ཀྱི་ལྷིང་འཇགས་སོགས་ལའང་དོན་སྙིང་བསམ་གྱིས་མི་ཁྱབ་པ་ཞིག་ཡོད། དེ་ནི་དངོས་གནས་སུ་ད་ལྟར་འདོད་བཞིན་པའི་འཆམ་མཐུན་སྤྱི་ཚོགས་འཛུགས་སྐྲུན་བྱེད་པའི་དམིགས་གཞི་དང་ཀུན་ནས་མཐུན་པར་སེམས་པས། ཇི་སྲིད་བར་དུ་གནས་པར་གྱུར་ཅིག།(རྩོམ་འགན་པ། རྟ་མགྲིན)


text:
>ཡི་རྒྱུ་ཆ་འཚོལ་དུ་ཕྱིན་པའི་ཉིན།
དཀོན་མཆོག་རབ་བརྟན།
ཉིན་འགའ་ལ་འཛིན་གྲྭ་མེད་པས་ང་ཁ་སང་དགོང་མོ་སློབ་གྲྭ་ནས་ཐོན་ཏེ་གངས་སྐྱིད་ན་ཡོད་པའི་གྲོགས་པོ་ཞིག་གི་སར་ཡོང་། ང་རང་སློབ་གྲྭ་ནས་ཐོན་ཏེ་གངས་སྐྱིད་ལ་ཡོང་ནས་སྡོད་པའི་རྒྱུ་མཚན་གཙོ་བོ་གཉིས་ཡོད་པ་དེ་ཁྱེད་ཀྱིས་མུ་མཐུད་ཀློགས་དང་རིམ་གྱིས་ཤེས་ངེས་རེད།
ད་ནངས་ང་རང་ཞོགས་ཇ་བཏུངས་ཏེ་གངས་སྐྱིད་ནས་རྡ་སར་འགྲོ་དུས། ཆུ་ཚོད་བརྒྱད་ཡས་མས་ལས་མ་ཡིན་པ་དང་མི་རྣམས་ལས་ཀར་འགྲོ་བའི་སྒང་དུ་ཁེལ་འདུག ཕྱུ་པ་གྲ་དག་གྱོན་ཞིང་ཁ་ལག་གཙང་མར་བཀྲུས་པའི་བོད་པའི་ལས་བྱེད་པ་རྣམས་བཙན་བྱོལ་བོད་གཞུང་གི་ལས་ཁུངས་ཕྱོགས་སུ་འགྲོ་བཞིན་མཆིས་ལ། ངའི་གྲོགས་པོ་སྡོད་སའི་ཁང་བརྩེགས་ཀྱི་མདུན་ནས་རྡ་ཤོད་ལ་རྒྱུ་བའི་ལམ་སྟེང་དུ་རྒྱ་གར་ཨར་པོ་བ་འགྲོ་བའི་རྒྱུན་མི་ཆད། ཨར་པོ་བ་དེ་དག་གི་མང་ཤོས་བུད་མེད་རེད་འདུག་པ་དང་། ཁོང་ཚོ་རེ་རེའི་ལག་ཏུ་རྙིང་ཞིང་ཚིལ་དྲེག་ཆགས་པའི་འགྱིག་གི་ཁུག་མ་རེ་ཁྱེར་ཡོད་པའི་ནང་དུ་ཉིན་གུང་ཁ་ལག་ངན་ངོན་རེ་དང་བཏུང་ཆུ་བླུགས་ཡོད་པ་འདྲ་སྟེ། བཏུང་ཆུ་བླུགས་པའི་འགྱིག་དམ་གྱི་ཁ་གཅོད་ཕྱི་ལ་མངོན་འདུག ཁོང་ཚོའི་སྣུམ་གྱི་གཡའ་མེད་པའི་ངོ་གདོང་དང་། རྙིང་ཧྲལ་དུ་གྱུར་བའི་དམར་སེར་སྔོ་ལྗང་གི་གྱོན་པས་མ་ཁེབས་པའི་སྐམ་ཞིང་རིད་པའི་ལག་ངར་དང་མཛུབ་མོ། ད་དུང་རིན་གོང་ཆུང་བའི་འགྱིག་ལྷམ་ནག་པོའི་ནང་དུ་གྱོན་པའི་ལཱ་ཤའི་ཨུ་སུག་ཡུ་རིང་སོགས་ཀྱིས་ཁོང་ཚོའི་འཚོ་བ་ཡི་དཀའ་སྡུག་གསལ་པོར་མཚོན་འདུག
ངས་ཁོང་ཚོའི་ཉམ་ཐག་པའི་ཚུགས་ག་དེ་ལ་ལྟ་བཞིན་རྒྱུན་པར་གློག་བརྙན་དང་། འདྲ་པར། དེ་བཞིན་རྩོམ་ཡིག་བཅས་ཀྱི་ནང་ནས་མཐོང་བའི་ཕྱུག་པོ་ཚོས་བག་མེད་དང་རྒྱས་སྤྲོས་བྱེད་པའི་ངང་ཚུལ་རྣམས་དྲན་བྱུང་། ཕྱུག་པོ་འགའ་རེ་ཡི་ཆང་ཕོར་ཡུ་རིང་གི་གཤམ་དུ་བླུགས་པའི་རྒུན་ཆང་དམར་པོའི་རིན་གོང་ནི་ཨར་པོ་བ་ཞིག་གི་ཚེ་གཅིག་ལ་སྡུག་གསོག་མུག་གསོག་བྱས་པའི་ཡོང་བབས་ལས་ལྡབ་ཀྱིས་ཆེ་བས། དབུལ་ཕྱུག་གི་ཧེ་བག་ནི་གནམ་ས་ལས་ཀྱང་ཆེ་ཞིང་ནམ་ཡང་སྙོམ་དུ་མེད་པ་ཞིག་རེད།
ད་དུང་འགའ་ཞིག་ནི་སྐྱེས་མ་ཐག་ཨ་སྒོར་ས་ཡ་མང་པོའི་བདག་པོར་འགྱུར་བ་དང་། ལ་ལ་གད་སྙིགས་ཁྲོད་དུ་སྐྱེ་བའི་ངང་ཚུལ་ལ་བསམས་ན། དྲང་བདེན་དང་འདྲ་མཉམ་ཞེས་པ་དེ་ཡང་རྫུན་དུ་མངོན། འདི་ཡོད་ཚད་སངས་རྒྱས་ཆོས་ལུགས་ཀྱིས་གསུང་པ་ལྟར་སྐྱེ་བ་སྔོན་མའི་ལས་དང་བསོད་ནམས་ཡིན་ནམ། ཡང་ན་བཟོ་གྲྭ་གཅིག་ནས་ཐོན་པའི་ཁོལ་ཁོལ་ཁུ་ནག་གི་ཤེལ་དམ་རྣམས། ལ་ལ་གྲོང་གསེབ་པའི་ཚོང་ཁང་ཆུང་ཆུང་དུ་འགྲོ་བ་དང་། ཡང་འགའ་ཤས་གྲོང་ཁྱེར་གྱི་སྣ་འཛོམས་ཚོང་ཁང་དུ་འཁྱེར་བ་དང་། ཡང་འགའ་རེ་གྲོང་བརྡལ་གྱི་ཟ་ཁང་དུ་འཁྱེར་བ་ལྟར་སྔ་མོ་ནས་བཀོད་སྒྲིག་བྱས་པ་ཞིག་མ་ཡིན་པར་སྐྱེ་ཁར་ལམ་འགྲོ་རྒྱུག་མིན་ལ་རག་ལུས་པ་ཞིག་ཡིན་ནམ།
ངས་གྲོགས་པོ་སྡོད་སའི་ཁང་བརྩེགས་ནས་བདེ་ལེགས་སྨན་ཁང་འཁྲིས་ཀྱི་གཞུང་ལམ་དུ་ཟུག་པའི་རྐང་ལམ་ཕྲ་མོ་དེ་དེད་ནས་འགྲོ་བཞིན་པའི་ཚེ། མགོ་བོ་བཏེགས་ཏེ་ནམ་མཁར་བལྟས་པ་ན། སྤྲིན་པ་ཁ་པར་གྱི་འཆར་ཡོལ་ཙམ་ཡང་མ་མཆིས་པར་སྔོ་བསངས་ངེར་དང་ཉི་མ་གསལ་ཐིང་ངེར་འདུག་པས། སེམས་སུ་དུས་རྒྱུན་རྩོམ་ཡིག་ནང”ནམ་མཁའ་གཡུ་ཡི་མེ་ལོང་ལྟར་སྔོ་ཞིང་ཉི་མ་ནི་དེའི་དཀྱིལ་དུ་བཏབ་པའི་རྡོ་རྗེ་ཕ་ལམ་གྱི་ཁྲ་དང་མཚུངས་ཞེས་པ་འདི་ལྟ་བུ་ཞིག་ལ་ཟེར་བ་ཡིན་རྒྱུ་རེད་ཨང་དང་། ད་ལྟ་ཉི་མ་ཤར་ཀྱི་མཁའ་མཐའ་ན་འདུག་པས་གཡུ་ཡི་མེ་ལོང་གི་མཐའ་ན་བཏབ་པའི་ཁྲ་ཟེར་དགོས་ས་རེད།”སྙམ་པའི་ཚོར་སྣང་འགའ་སྐྱེས་པ་དང་། ཡིད་ལ་སྨྲ་མི་ཤེས་པའི་སྤྲོ་བ་ཞིག་འཕེལ་ཏེ་ཕྱིན།
ངས་རྐང་ལམ་ཕྲ་མོ་དེ་དེད་དེ་འགྲོ་བཞིན་པའི་སྐབས་སུ་མཐོང་ཐོས་བྱུང་བ་གཞན་ཞིག་ནི། འོག་གི་རྒྱ་གར་སློབ་ཆུང་དེའི་དགེ་སློབ་རྣམས་རེད། ཨུ་སུ་སྔོ་ནག་གི་སྒྲིག་ཆས་གྱོན་པའི་བྱིས་པ་རྣམས་ཐོག་བརྩེགས་གཉིས་ཅན་གྱི་འཛིན་ཁང་དེའི་གཞོགས་ཀྱི་ཐང་སྟེང་དུ་གྲལ་བསྒྲིགས་ནས་ལངས་འདུག་པ་དང་། མཐའ་འཁོར་དུ་སཱ་རས་དཀྲིས་པའི་བུད་མེད་དགེ་རྒན་ཚོ་བཞེངས་གདའ། ཁོང་ཚོས་ཐོག་མར་རྒྱལ་གླུ་ལོས་ཡིན་སྙམ་པ་ཞིག་བཏང་བ་དང་དེ་ནས་ལུས་རྩལ་རྩེ་འགོ་བརྩམས་སོང་། བྱིས་པ་ཚོའི་མདུན་གྱི་ཅུང་མཐོ་བའི་ས་སྟེགས་ཐོག་ཏུ་ཕྲན་ཙམ་རྒན་པའི་བུ་ཞིག་དང་བུ་མོ་ཞིག་བྱིས་པ་ཚོར་ཁ་འཁོར་ནས་ལངས་འདུག་ཅིང་། བུ་དེས་འགྱིག་གི་རྐུབ་བཀྱག་དཀར་པོའི་ཐོག་ཏུ་བཞག་པའི་རྔ་བརྡུངས་བའི་སྒྲ་ནི་ཉེ་འཁོར་གྱི་བར་སྣང་དུ་འཁོར་བཞིན་འདུག་ལ། བུ་མོ་དེས་དེ་ཙམ་སྙན་རྒྱུ་མེད་པའི་རྒྱ་གར་སྒྲ་གདངས་ཀྱིས་དབྱིན་སྐད་ནང་”རིག་པ་སྒྲིམས། མཆོངས”ཞེས་སྨྲ་བ་དང་སྦྲགས། རང་ཉིད་ཀྱང་མཆོང་བ་དང་ལག་ཟུང་བར་སྣང་དུ་གཡུག་པ་སོགས་བྱས་ཏེ་དཔེ་བསྟན་པས། གཤམ་གྱི་བྱིས་པ་ཚོའང་དུས་གཅིག་ཏུ་འུར་གྱིར་ལེར་མཆོང་བ་དང་ལག་པ་བར་སྣང་དུ་གཡུགས་སྟབས། ཞོགས་པའི་ཉི་འོད་འོག་ཏུ་ས་རྡུ་སྐྱ་འཚུབ་བེར་ལངས་པ་མཐོང་ཐུབ།
ངས་”བྱིས་པ་ཚོ་ལུས་རྩལ་རྩེ་སར་ཨར་འདམ་ཉུང་ཉུང་ཞིག་ཀྱང་འདིང་མི་ཐུབ་ཡིན་ནམ”སེམས་བཞིན་མུ་མཐུད་བལྟས། བྱིས་པ་ཚོས་ཡང་ཤ་དོད་པོ་དང་སྤྲོ་སྣང་ཆེན་པོས་ལུས་རྩལ་རྩེ་བཞིན་པའི་རྣམ་པ་དེས་ང་རང་བསམ་གཞིགས་ཀྱི་དྲྭ་བར་བཙུད།
“ཡུད་ཙམ་གྱི་དུས་ཡུན་ནང་བྱིས་པ་འདི་ཚོ་ཡང་ཆེན་པོར་གྱུར་ནས་དཀའ་ཁག་དང་འགྲན་རྩོད་ཆེ་བའི་སྤྱི་ཚོགས་འཚོ་བར་ཞུགས་ངེས་པ་དང་། དེ་དུས་ཁོང་ཚོས་སོ་སོའི་མི་ཚེའི་ནང་གི་དུས་ཚིགས་སྐྱིད་ཤོས་ནི་ད་ལྟ་ཉི་འོད་འོག་ས་རྡུལ་སྐྱ་འཚུབ་བེར་འཕག་མཆོང་བྱེད་པ་འདི་ཡིན་པ་རྟོགས་སྲིད། འོན་ཀྱང་སྐབས་དེར་ཐོན་དུས་ཞོགས་པ་འདི་དག་དྲན་འཆར་ཙམ་དང་རྨི་ལམ་ཙམ་དུ་གྱུར་ཟིན་ཨང་། ངོ་མ་མི་ཞིག་གི་མི་ཚེའི་སྐྱོ་གར་ཆེ་ཤོས་ནི་སྐྱིད་དུས་སྐྱིད་མི་ཚོར་བ་དེ་རེད།” ངས་བྱིས་པ་ཚོ་ལ་བལྟས་ཏེ་དེ་ལྟར་སེམས་བཞིན་པའི་ཚེ། སྐར་ཆ་མང་པོ་འདས་སོང་བ་འདྲ་སྟེ། ཁོང་ཚོས་ལུས་རྩལ་རྩེ་མཚམས་བཞག་པ་དང་འུར་གྱིར་ལེར་འཛིན་ཁང་དུ་བརྒྱུགས་སོང་། གཏོར་བཤིག་ཆེ་བ་རེ་གཉིས་ཀྱིས་གཉོམ་ཆུང་འགའ་ཕུད་རྒྱག་བརྒྱབས་ཏེ་སྒྱེལ་ལ་ཁད་བྱས་ནས་སྔོན་དུ་ཅི་ཞིག་ལེན་རྒྱུ་ཡོད་པ་བཞིན་ཤོར་སོང་།
བྱིས་པ་ཚོ་འཛིན་ཁང་དུ་འཛུལ་རྗེས་ཁོར་ཡུག་འཇམ་ཐིང་ངེར་གྱུར་བ་དང་ངས་རང་ཉིད་མུ་མཐུད་འགྲོ་དགོས་པ་དྲན། ངས་རྐང་ལམ་དེ་དེད་ནས་བདེ་ལེགས་སྨན་ཁང་བར་དུ་ཕྱིན་ཞིང་། དེར་ཅུང་ཙམ་བསྒུགས་མཐར་གླ་འཁོར་དཀར་པོ་ཞིག་ཐོན་བྱུང་བའི་ནང་དུ་བསྡད་དེ་མེག་ལོར་དུ་ཆས།
ངའི་དགའ་རོགས་ཀྱི་སྐྱེ་སྐར་སླེབ་ལ་ཉེ་བས། དེ་རིང་ང་མེག་ལོར་དུ་མོ་ལ་སྐྱེ་སྐར་ལེགས་སྐྱེས་ཤིག་ཉོ་བར་འགྲོ་བཞིན་ཡོད། ཡིན་ན་ཡང་ཞོར་དུ་ལས་ཀ་ཆེན་པོ་ཞིག་ཡོད་དེ། དེ་ནི་རང་ཉིད་ཀྱིས་འབྲི་འཆར་ཡོད་པའི་བརྩམས་སྒྲུང་ >ཞེས་པ་དེའི་རྒྱུ་ཆ་འཚོལ་སྡུད་བྱེད་རྒྱུ་དེ་ཡིན། རྡ་སའི་རྒན་འཁོགས་ཀྱི་འཚོ་བར་གཞི་བཞག་སྟེ་འབྲི་འཆར་ཡོད་པའི་སྒྲུང་དེ་ལེགས་པོ་ཞིག་འཁྱོང་ཆེད། ངས་ཁོང་ཚོའི་འཚོ་བ་དང་འབྲེལ་བ་དམ་ཟབ་ཡོད་པའི་སྐོར་ལམ་དེ་རྒྱུས་ལོན་གཏིང་ཟབ་ཅིག་བྱ་དགོས་པར་མཐོང་། དེ་བས་གླ་འཁོར་གཙུག་ལག་དང་རྡ་སའི་ཁྲོམ་དུ་འགྲོ་སའི་ལམ་གྱི་ཉིས་མདོ་ལ་སླེབས་དུས་ངས་གླ་འཁོར་བཀག་སྟེ་མར་བབས་རྗེས། གླ་བཙའ་སྤྲད་དེ་གཙུག་ལག་ཁང་ནས་ཐུར་དུ་རྒྱུ་བའི་ལམ་དེ་བརྒྱུད་ནས་སྐོར་ལམ་ཕྱོགས་སུ་ཕྱིན།
དྲང་པོར་བཤད་ན། ད་ཐེངས་འདི་འབྲི་འཆར་ཡོད་པའི་བརྩམས་སྒྲུང་དེའི་ཆེད་དུ་རྡ་སར་ཡོང་བ་ཐེངས་གཉིས་པ་ཡིན། ཐེངས་དང་པོ་དེ་ད་ལོའི་ལོ་ཕྱེད་ཡིག་རྒྱུགས་སྐབས་སུ་ཡིན་ཏེ། སློབ་མ་གཞན་རྣམས་རྒྱལ་རབས་ནང་གི་གལ་ཆེའི་ལོ་ཚིགས་དང་མི་སྣ། དོན་རྐྱེན་དང་། དེ་བཞིན་སློབ་ཚན་གཞན་གྱི་མཚན་ཉིད་དང་དབྱེ་བ་སོགས་བློ་ལ་འཛིན་རྒྱུར་བྲེལ་བཞིན་ཡོད་དུས། ང་རང་ཆེད་དུ་རྡ་སར་ཡོང་ནས་སྐོར་བ་ཐེངས་གཅིག་ཕྱིན་ཞིང་། ཅི་ནུས་ཀྱི་སྐོར་ལམ་གཡས་གཡོན་ལ་དོ་སྣང་དང་། རྒན་འཁོགས་སྐོར་ར་བ་ཚོར་ཁ་བརྡ་བྱས་ཏེ་ཁོང་ཚོའི་འཚོ་བ་རྒྱུས་ལོན་ཐབས་བགྱིས་པ་མ་ཟད། རྡ་སའི་སྲང་ལམ་གྱི་ཁྲོམ་དང་འདུ་འཛི། དེ་བཞིན་ཉི་མ་བཞུད་ཁའི་རྡ་སའི་རི་གྲོང་གི་རྣམ་པ་སོགས་ལ་ཞིབ་ལྟ་བྱས། འོན་ཏེ་ཕྱིར་སློབ་གྲྭའི་ནང་ཐོན་དུས་བློ་ལ་དེ་ཙམ་འཆར་རྒྱུ་མ་མཆིས་པས་དེ་རིང་སྐྱེ་སྐར་ལེགས་སྐྱེས་ཉོ་ཞོར་དུ་སླར་ཡང་ཞིབ་ལྟ་ཐེངས་གཅིག་བྱེད་འདོད་པ་ཡིན། ད་ཐེངས་ང་རང་སྔོན་མ་ལས་ཀྱང་གྲ་སྒྲིག་ཆེ་བ་ཡོད་དེ། ངས་རྒྱབ་ཏུ་ཁུར་བའི་ཁུག་མའི་ནང་དུ་གློག་ཀླད་དང་ཨ་ཕེ་ཊི(iPad)། སྨྱུ་གུ་དང་བྲི་དེབ་བཅས་རྩོམ་འབྲི་མཁན་ཞིག་ལ་མཁོ་བའི་ཡོ་ཆས་མ་ཚང་བ་མེད་པ་བླུགས་ཡོད་ལ། སེམས་པའང་ཅི་ཞིག་སྦྱོང་འདོད་དང་འཁྱེར་འདོད་ཀྱི་སྤྲོ་བ་དང་རྔམ་སེམས་ཀྱིས་ཁེངས།
ངས་གཙུག་ལག་ཁང་གི་སྒོ་འགྲམ་ནས་ཐུར་དུ་རྒྱུ་བའི་གཞུང་ལམ་བསྐྱུར་ཏེ་༧ཡིད་བཞིན་ནོར་བུའི་ཕོ་བྲང་ཆགས་སའི་རི་གདོང་གི་མགུལ་ནས་གྱ་གྱུར་ཐེན་པའི་སྐོར་ལམ་ལ་ཞུགས། ང་རང་ཐོག་དང་པོར་རྡ་སར་འབྱོར་ནས་སྐོར་བ་འགྲོ་དུས། སྐོར་ལམ་འདི་ཅུང་དོག་པའི་ཐོག་འདམ་ཆུ་འཁྱིལ་ནས་ལྷམ་མི་བརྫད་པར་འགྲོ་དཀའ་བ་ཞིག་ཡིན་པ་དྲན་མོད། འོན་ཀྱང་ད་ལྟ་ལམ་དེ་ཕྲན་བུ་རྒྱ་བསྐྱེད་པ་མ་ཟད་ཨར་འདམ་སྲབ་མོ་ཞིག་བཏིངས་ནས་མ་མཐར་ཡང་དེ་ལ་སེམས་ཁྲལ་བྱེད་མི་དགོས་པ་བཟོས་གདའ།
ངས་རིག་པ་གྲུང་གྲུང་དང་མི་རྣོ་རྣོས་གྱུ་གྱུའི་སྐོར་ལམ་ཕྲ་མོ་བརྒྱུད་ནས་འགྲོ་དུས། ཐོག་མར་དོ་སྣང་བྱུང་བ་ནི་སྤྲེའུ་འགའ་རེད། རྐུབ་དམར་ཞིང་བརླ་ཡི་སྤུ་ཕྲན་བུ་ཟད་པའི་ཐོག མི་མདངས་ཀྱང་དེ་འདྲའི་མི་བཀྲ་བའི་སྤྲེའུ་དེ་དག་མི་ལ་ཞེད་དང་འཚེར་སྣང་ཅི་ཡང་མེད་པར་ལམ་ཟུར་གཡས་གཡོན་ན་ཡར་འགྲོ་མར་ཉུལ་བྱེད་ཀྱིན་འདུག་ཚུལ་ལ་བལྟས་ན། བྱམས་སྙིང་རྗེ་ཆེ་བའི་སྐོར་ར་བ་ཞིག་གིས་ཟས་རེ་སྦྱིན་པ་གཏོང་རྒྱུར་རེ་སྒུག་བྱེད་བཞིན་ཡོད་པ་སྣང་། ངའི་སེམས་ནང་ཁོ་ཚོའི་མིག་ལ་ཐད་ཀར་བལྟས་ན་ཚུར་རྒོལ་འདྲ་བྱ་སྲིད་སྙམ་པའི་ཞེད་སྣང་ཕྲན་བུ་ཞིག་སྐྱེས་རུང་། ཞེད་སྣང་དེ་ཕྱི་ལ་མངོན་དུ་མ་བཅུག་པར་ཁོ་ཚོའི་འཁྲིས་ནས་ཕྱིན་པས། མིག་ཟུར་ནས་ཁོ་ཚོས་ང་ལ་ལྟ་ཙམ་ཡང་མི་བྱེད་པ་མཐོང་།
མུ་མཐུད་རིག་པ་བསྒྲིམས་ནས་དལ་བུར་ཕྱིན་པ་ན། སྐོར་ལམ་གཡས་ཀྱི་ལྗོན་ཤིང་(སྐོར་བའི་ནང་དུ་ཆུད་འདུག)མཐོན་པོ་དག་གི་སྟེང་ནས་ཕར་ཚུར་དཔྱངས་པའི་དཀར་སེར་དམར་ལྗང་གི་དར་ལྕོག་རྣམས་ཁྲ་ལམ་མེར་འདུག་ལ། ངོ་གདོང་ཁོ་ནས་ཚོར་ཐུབ་པའི་ཞོགས་པའི་བསིལ་རླུང་འཇམ་པོའི་ཁྲོད་ལྷབ་ལྷུབ་ཏུ་གཡོ་བཞིན་མཆིས། དར་ལྕོག་དེ་དག་གི་ཁྲོད་ནས་ལ་ལ་ནི་གསར་དུ་བཏགས་མ་ཐག་ཡིན་པས་བཀྲག་མདངས་རབ་ཏུ་འཚེར་བ་དང་། ཡང་འགའ་ཤས་ནི་ལོ་ཟླའི་ཉི་འོད་དང་། ཆར་བ། རླུང་བུ་སོགས་ཀྱི་འོག་ཏུ་བརྡར་ཟད་ཕྱིན་ནས་རྙིང་བར་གྱུར་སྟབས། ཐོག་མའི་ཚོན་མདངས་དང་བཀྲག་ཤོར་ནས་སྐྱ་ཤར་རེར་ཆགས་པ་མ་ཟད། སྣེ་མོའང་ཟད་དེ་རལ་ཧྲུལ་དུ་གྱུར་འདུག ངས་དར་ལྕོག་དེ་དག་ལ་ལྟ་བཞིན་དབྱིན་ཇིའི་རྩོམ་ཡིག་གང་ཞིག་གི་ནང་མཐོང་བའི་དར་ལྕོག་དང་འབྲེལ་བའི་སྐད་ཆ་ཞིག་དྲན་བྱུང་། “བོད་པ་གང་ན་ཡོད་ས་དེར་དར་ལྕོག་མཐོང་རྒྱུ་ཡོད་ལ། དར་ལྕོག་གང་ན་མཐོང་རྒྱུ་ཡོད་ས་དེར་བོད་པ་ཡོད།”
ངས་”ངོ་མ་དར་ལྕོག་འདི་ཡང་བོད་རིགས་ཀྱི་མཚོན་དོན་གཅིག་རེད་འདུག་ཨང་”སེམས་བཞིན་མུ་མཐུད་སྐོར་ལམ་དེད་དེ་ཕྱིན། ད་ནི་གཞུང་ལམ་རྒྱབ་ཏུ་བསྐྱུར་ནས་གང་མཚམས་སླེབས་པས། རྣ་བར་གཟན་པའི་རླངས་འཁོར་དང་སྦག་སྦག་གི་འུར་སྒྲ་དང་དུང་སྒྲ་སོགས་ཐོས་རྒྱུ་མེད་པ་དང་། དེའི་ཚབ་ཏུ་ནགས་ཀྱི་ལྗོན་ཤིང་གི་ཡལ་གའི་སྟེང་དུ་བབས་པའི་བྱ་བྱིའུ་དང་། ལོ་མ་དང་རྩྭ་གསེང་དུ་གབ་པའི་འབུ་སྲིན་དག་གི་ཆིལ་ཆིལ་ཚིལ་ཚིལ་གྱི་སྒྲ་དབྱངས་ཧ་ཅང་གསལ་ཞིང་། གཡའ་དག་པའི་མཁའ་དབྱིངས་ན་ཕོ་རོག་གྲངས་མེད་ཅིག་ནག་རི་ལེར་ལྡིང་འཁོར་བྱེད་བཞིན་”གྷའ་གྷའ་གྷའ”ཞེས་འགྲན་པ་ལྟར་སྒྲོག
ངས་ཁོར་ཡུག་གི་རྣམ་པ་དེ་སེམས་ནང་འཛིན་ཅི་ཐུབ་བྱེད་ཀྱིན་མུ་མཐུད་གོམ་པ་རེ་རེ་བཞིན་མདུན་དུ་སྤོས་ཏེ་ཕྱིན་པས། མ་ཎི་རྡོ་བརྐོས་དག་མིག་ལམ་དུ་མངོན་བྱུང་། རྡོ་ལེབ་དང་ཕ་བོང་གི་ངོས་སུ་མ་ཎི་དང་བྷེ་འཛར། སྒྲོལ་མའི་གཟུངས་སྔགས་རྣམས་ཧ་ཅང་ཞིབ་ཚགས་དང་གྲ་དག་པོས་བརྐོས་འདུག་པ་མ་ཟད། མང་ཤོས་ཀྱི་ཐོག་ཏུ་ཚོན་རྩི་བསྐུས་སྟེ་ༀ་དཀར་པོ་དང་། མ་ལྗང་ཁུ། ཎི་སེར་པོ། པད་སྔོན་པོ། མེ་དམར་པོ། ཧུཾ་སྔོ་ནག་ཏུ་བསྒྱུར་གདའ། ད་དུང་རྡོ་བརྐོས་དེ་དག་གི་ཁྲོད་ན་ཐོག་ཏུ་”བོད་རང་བཙན་དགོས”དང་”ཀརྨ་པ་མཁྱེན་ནོ”ཞེས་པའི་རེ་སྨོན་བརྐོས་པའི་རྡོ་ལེབ་རེ་གཉིས་ཀྱང་བཤམས་འདུག ངས་རྡོ་ཡི་ངོས་དང་ཕ་བོང་གི་སྟེང་དུ་ཁྲ་ཤར་རེར་བརྐོས་པའི་གཟུངས་སྔགས་དེ་དག་ལ་བལྟས་ཏེ་ཡིད་ལ་རྡོ་རྐོ་བ་ཚོས་དུས་ཚོད་དང་ནུས་ཤུགས་ཅི་འདྲའི་མང་པོ་ཞིག་བཏང་ནས་འདི་དག་བརྐོས་ཡོད་ཨང་དྲན་པ་དང་། “བོད་པ་གང་ན་ཡོད་ས་དེར་མ་ཎི་རྡོ་བརྐོས་ཡོད་ཅིང། མ་ཎི་རྡོ་བརྐོས་གང་ན་ཡོད་ས་དེར་བོད་པ་ཡོད”ཅེས་པའི་བཤད་སྲོལ་གསར་བ་ཞིག་བསྣན་ན་ཆོག་འདུག་དྲན།
མ་ཎི་རྡོ་བརྐོས་དེ་དག་གི་འཁྲིས་སུ་ད་རུང་ཤིང་གི་ལག་སྒྲིལ་ཆུང་ཆུང་འགའ་ཤས་བཙུགས་འདུག་པ་རྣམས་ལག་པ་གྲངས་མེད་ཀྱིས་བསྐོར་ནས་ངོས་འཇམ་ཟད་དུ་གྱུར་ཞིང་རྙིང་དྲགས་པས། སྐོར་དུས་འུར་སྒྲ་དང་ཙིར་སྒྲ་ཞིག་ལྷན་དུ་གྲག་པ་དང་ལག་པས་ཀློད་མ་ཐག་འཁོར་མཚམས་ཆད་འགྲོ། ངས་ལག་པ་གཡས་པས་ལག་སྒྲིལ་དེ་དག་བསྐོར་ནས་མུ་མཐུད་ཕྱིན་པས། རི་གདོང་ལ་འབྱོར་ཞིང་དེར་ངལ་གསོ་སའི་ལྕགས་ཀྱི་རྐུབ་བཀྱག་གཉིས་འདུག་པའི་གཅིག་གི་སྟེང་དུ་བསྡད་ཅིང་། རྒྱབ་ཁུག་ནས་སྨྱུ་གུ་དང་འབྲི་དེབ་བཏོན་ནས་མཐོང་སྣང་དག་གང་བསྡུས་ཀྱིས་ཤོག་ངོས་སུ་འབེབས་འགོ་བརྩམས།
ངས་སུ་ཞིག་གིས་སྐོར་ར་བ་ཚོའི་ཆེད་དུ་རི་གདོང་དེར་བཞག་པའི་རྐུབ་བཀྱག་གི་སྟེང་དུ་བསྡད་དེ་མཐོང་ཐོས་བསམ་གསུམ་གྱི་གནས་ཚུལ་དག་ཡི་གེར་འབེབས་བཞིན་རྒྱང་ལྟ་བྱེད་ཙ་ན། འོག་གི་རྡ་ཤོད་གྲོང་བརྡལ་དང་། ཐག་རིང་གི་ཀང་རཱ་རྫོང་། དེ་བཞིན་ཆེས་ཐག་རིང་ན་ནག་ཤིག་གེར་ཆགས་པའི་རི་བོ་དག་དུ་ཞག་སྔོན་པོ་སྲབ་མོ་ཞིག་གིས་བཏུམས་ནས་འདུག་ལ། མཐའ་དང་མཚམས་མེད་པར་འཚངས་བའི་ཨ་འདམ་གྱི་ཁང་བརྩེགས་མང་ཤོས་ཀྱི་ཐོག་ལ་ཚོན་རྩི་དམར་པོ་དང་ལྗང་ཁུ་བྱུགས་ཡོད་པ་ཐོག་མར་དོ་སྣང་བྱུང་།
ད་དུང་འོག་གི་རྡ་ཤོད་ཀྱི་ཁང་བརྩེགས་རེ་རེའི་ཐོག་ཏུ་ཆུ་གསོག་སའི་འགྱིག་སྣོད་ནག་པོ་ཆེན་པོ་རེ་མེད་པ་མི་འདུག་པས། ངས་”བོད་ནང་དུ་ཡིན་ན། དུད་ཚང་རེའི་ཁང་ཐོག་ན་ཐུན་མོང་དུ་ཡོད་པ་ནི་དར་ལྕོག་དཀར་པོ་དང་ཐོག་ཁ་ནས་གྲུ་གང་ཙམ་ཕྱི་ལ་དོན་པའི་དུ་ཁུང་གི་སྣེ་མོ་ཡིན་ཨང”་སྙམ་པ་དང་། ཆུང་དུས་གྲོང་པའི་རྒྱབ་ཀྱི་རི་བོའི་ལྡེབས་སུ་བིའུ་རྫིར་འགྲོ་སྐབས། སྐྱ་ལེབ་ལེབ་ཀྱི་ཁང་པའི་ཐོག་དང་། ཐོག་ཟུར་ན་ལྷབ་ལྷུབ་གཡོ་བའི་དར་ལྕོག ད་དུང་དུ་ཁུང་གི་སྣེ་ནས་འཕྱུར་ཏེ་རླུང་བུའི་རྒྱུ་ཕྱོགས་དང་བསྟུན་ནས་དལ་བུར་མཁའ་དབྱིངས་སུ་སྙེག་བཞིན་པའི་སྐྱ་ལྷོག་ལྷོག་གི་དུ་བ་བཅས་གྲོང་ཚོའི་རྣམ་པ་དེ་ཧ་ལམ་སྐར་མ་གཅིག་གི་གོང་དུ་མཐོང་བ་བཞིན་ཝ་ལེར་ཤར་བྱུང་བས། སྨྲ་མི་ཤེས་པའི་ཚོར་སྣང་སྐྱུར་མོ་ཞིག་གིས་ངའི་སེམས་པ་ལྗིད་ཏིག་གེར་བཏང་སོང་བ་དང་། ཡོད་ཚད་དོན་དངོས་མ་ཡིན་ལ་རྨི་ལམ་ཡང་མ་ཡིན་པ་དང་། ཡོད་པ་མ་་ཡིན་ལ་མེད་པའངམ་་ཡིན་པའི་ཚོར་སྣང་ཡ་མཚན་ཅན་ཞིག་སྐྱེས་བྱུང་།
ངས་དེ་ལྟར་དུ་ཞག་སྔོན་པོའི་ཁྲོད་དུ་ཁུ་སིམ་མེར་གནས་པའི་རྡ་ཤོད་གྲོང་བརྡལ་དང་ཀང་རཱ་རྫོང་། ད་དུང་མིང་མི་ཤེས་པའི་ཐག་རིང་གི་རི་བོ་དེ་དག་ལ་བལྟས་ཏེ་བསམ་གཞིགས་དང་ཕྱིར་དྲན་སྣ་ཚོགས་བྱེད་བཞིན་པའི་སྐབས་སུ། སྐོར་ལམ་ཐོག་སྐོར་ར་བ་འགྲོ་བའི་རྒྱུན་ཧ་ལམ་མི་ཆད་པ་དང་དེ་དག་མང་ཤོས་ནི་རྒན་འཁོགས་རེད། ཁོང་ཚོས་ལག་གཡོན་པར་ཕྲེང་བ་ཐོགས་ཤིང་གཡས་པ་འཁར་བ་བརྟེན་ནས་གཞུ་ལྟར་གུག་པའི་ལུས་པོ་གཡས་ཡོ་གཡོན་ཡོ་བྱེད་ཀྱིན་འགྲོ་བ་དང་། དབུགས་ཀྱི་འབྱིན་རྔུབ་དང་བསྟུན་ནས་སྐབས་རེར་མ་ཎི་དང་སྒྲོལ་མ་སོགས་འདོན་པའི་སྒྲ་ཧ་ཅང་གསལ་བ་དང་ཡང་སྐབས་རེར་ཁུ་སིམ་མེར་འགྱུར་འགྲོ
ཁོང་ཚོས་དཀའ་སྤྱད་སྡུག་རུས་ཆེན་པོས་སྐོར་བ་འགྲོ་སྟངས་དང་ཁ་འདོན་བྱེད་ཚུལ་ལ་བལྟས་ན། སྤྲོ་བ་ཆེན་པོས་ད་ལྟའི་རྒས་ཤིང་གོག་པའི་ལུས་པོ་འདི་བད་སྤྱད་དེ་དགེ་བ་གང་མང་མང་ཞིག་བསགས་ནས་ཚེ་ཕྱི་མར་ལུས་རྟེན་བཟང་བ་ཞིག་དང་གསར་པ་ཞིག་ཐོབ་པའི་སྟ་གོན་བྱེད་པ་ལྟར་སྣང་། ངས་སྐབས་རེར་གསལ་ལ་སྐབས་རེར་མི་གསལ་བའི་འདོན་པའི་སྒྲ་དབྱངས་དང་ལྷན་དུ་སྐོར་བར་འགྲོ་བཞིན་པའི་རྒན་འཁོགས་དེ་དག་ལ་ལྟ་བཞིན། མི་རིགས་གཞན་དག་གི་རྒན་འཁོགས་ཚོ་ཉི་མ་མི་འཁྱོལ་བའི་དཀའ་སྡུག་འཕྲད་བཞིན་པའི་གནས་ཚུལ་དྲན་པ་དང་། རྒས་ནས་ནུས་མེད་སྟོབས་ཟད་དུ་འགྱུར་དུས་ཆོས་ལུགས་ཀྱི་དད་པ་དང་ཡིད་ཆེས་ནི་བདེ་སྐྱིད་དང་སེམས་གསོའི་འབྱུང་ཁུངས་ཡིན་པའི་ངེས་ཤེས་ཟབ་མོ་ཞིག་རྙེད།
རི་གདོང་དེར་ཆུ་ཚོད་གཅིག་ལྷག་བསྡད་དེ་རང་གི་མྱོང་བ་རྣམས་ཡི་གེར་ཕབ་རྟིང་། ལུས་པོ་ཕྲན་བུ་གྲང་ཞིང་ལག་པ་འཁོབ་གྲབས་བྱེད་པས་ངས་སྨྱུ་གུ་དང་འབྲི་དེབ་ཕྱིར་ཁུག་མའི་ནང་དུ་བླུགས་སྟེ་ཁུག་མ་རྒྱབ་ཏུ་གཡུགས་པ་དང་། ལག་ཟུང་སྟོད་ཐུང་གི་གློ་ཁུག་གཡས་གཡོན་དུ་བཅུག་ནས་སླར་སྐོར་ལམ་དུ་ཞུགས། ད་དུང་རིག་པ་གྲུང་གྲུང་གིས་རང་ཉིད་ཀྱིས་འབྲི་འཆར་ཡོད་པའི་བརྩམས་སྒྲུང་ནང་དུ་བཀོལ་ལོ་བའི་རྒྱུ་ཆ་རེ་ཨེ་རིག་ལྟ་བཞིན་ཕྱིན་པས། སྐོར་ལམ་ཟུར་གྱི་ས་སྟེགས་དང་རྡོ་འབུར་ལ་རྒན་འཁོགས་རེ་གཉིས་བསྡད་དེ་དབུགས་ངལ་གསོ་བ་ལ་ཐུག་བྱུང་སྟེ། ཁོ་ཚོས་འཁར་བ་གཞོགས་སུ་བསྙེས་ནས་བཞག་འདུག་མོད་ཕྲེང་བ་ད་དུང་ལག་ཏུ་བཟུང་སྟེ་འདོན་པ་བགྲང་མཚམས་མི་འཇོག ང་རང་ཁོང་ཚོའི་འཁྲིས་ནས་འགྲོ་དུས་འགའ་རེས་ཆེས་ཡིད་དུ་འོང་བའི་འཛུམ་རེ་བསྟན་ནས་འཚམས་འདྲི་སྟབས་བདེ་རེ་བྱེད་པ་དང་། ཡང་ལ་ལས་མགོ་བོ་འགྱོགས་ཙམ་ཡང་མི་བྱེད་ཚུལ་ལ་བལྟས་ན་ང་ནི་ཁོང་ཚོའི་འཁྲིས་ནས་ཁུ་སིམ་མེར་རྒྱུ་བའི་གཟུགས་མེད་ཀྱི་རྣམ་ཤེས་ཤིག་ཡིན་པའི་སྣང་བ་བྱིན།
སྐར་མ་བཅུ་ཙམ་ཕྱིན་མཐར་བྱམས་པ་གླིང་རྒས་གསོ་ཁང་དུ་འགྲོ་སའི་ལམ་ཆུང་གི་སར་འབྱོར། རྒས་གསོ་ཁང་དེ་ནི་སྐོར་ལམ་གྱི་འོག་ཏག་ཏག་ན་ཆགས་ཀྱང་། ལྗོན་ཤིང་དག་གིས་བསྒྲིབས་ནས་ཐོག་བརྩེགས་ཀྱི་གྱང་སེར་པོ་དང་ཐོག་གི་ཆ་ཤས་འགའ་ལས་མཐོང་མི་ཐུབ། ངས་འབྲི་འཆར་ཡོད་པའི་སྒྲུང་གི་མི་སྣ་གཙོ་བོ་སྟེ་སྤོ་བོ་ཉི་མའང་རྒས་གསོ་ཁང་དེར་ཚེ་སྨད་སྐྱེལ་བཞིན་པའི་རྒན་འཁོགས་ཁྲོད་ནས་གཅིག་ཡིན་པས། ཐེངས་སྔོན་མར་ང་ཆེད་དུ་རྒས་གསོ་ཁང་དེ་རྒྱུས་ལོན་ཕྲན་བུ་བྱེད་དུ་ཕྱིན་ཞིང་། དེར་རྒན་འཁོགས་ཁྱོན་བསྡོམས་བརྒྱ་ལྷག་ཙམ་ཡོད་པའི་ཁྲོད་ནས་མང་ཤོས་ཆིག་སྟོང་དགུ་བརྒྱ་ང་དགུ་དང་དྲུག་ཅུའི་ནང་དུ་རྒྱ་གར་ལ་འབྱོར་ཞིང་། གཅེས་པའི་ཕ་ཡུལ་དགྲ་ལག་ནས་ཕྱིར་ལེན་པའི་སླད་དུ་དམག་ལ་ཞུགས་ཀྱང་དོན་དངོས་ཡོད་ཚད་ཁོང་ཚོའི་འདོད་པའི་ལྡོག་ཕྱོགས་སུ་སོང་ནས་ཕ་ཡུལ་ཕྱིར་ལོན་རྒྱུ་ལྟ་ཅི་སྨྲོས། ཐ་ན་སོ་སོའི་མི་ཚེའང་ཕྲོ་བརླག་ཏུ་ཕྱིན་ནས་དེར་བསླེབས་པ་ཞིག་ཡིན་པ་ཤེས། ངས་རྒན་པོ་འགའ་ལ་བཅར་འདྲི་བྱས་ཏེ་རྒྱུས་ལོན་གཏིང་ཟབ་ཅིག་བྱ་དགོས་སྙམ་རུང་ནང་སྲིད་ལས་ཁུངས་ནས་ཆོག་མཆན་ཞུ་དགོས་འདུག་པས་སྟབས་མ་འགྲིག་པར་བསྐྱུར་དགོས་བྱུང་།
དེ་རིང་ངས་རྒན་གསོ་ཁང་གི་ཁ་ཁུ་སིམ་པའི་ཁོར་ཡུག་དང་། རྒན་འཁོགས་ཚོའི་ངོ་གདོང་གི་སྟོང་སང་སང་གི་རྣམ་འགྱུར། ད་དུང་རྒན་འཁོགས་ཚོ་ཁོ་ནར་དབང་བའི་ལུས་དྲིས་སྦགས་པའི་མཁའ་དབུགས་སོགས་ཡིད་ལ་དྲན་བཞིན་འགྲོ་དུས། རྒས་གསོ་ཁང་ལ་འགྲོསའི་སྒོ་ཆུང་འགྲམ་གྱི་ཚོན་རྩི་སྔོན་པོ་བྱུགས་པའི་གྱང་རྙིང་གི་ལྡེབས་སུ་མ་ཎི་ཆེན་པོ་ཞིག་ཡོད་པའི་གཡས་གཡོན་ན་”སེམས་ཅན་ཐམས་ཅད་བདེ་བ་དང་ལྡན་པར་གྱུར་ཅིག”ཅེས་པའི་སྨོན་ལམ་དབྱིན་བོད་གཉིས་ཀའི་ནང་བྲིས་ཡོད་པ་དོ་སྣང་བྱུང་། ངས་གོམ་པའི་འདེགས་འཇོག་གི་མཚམས་མ་བཞག་པར་མུ་མཐུད་བསམ་གཞིགས་སྣ་ཚོགས་བྱེད་ཀྱིན་ཕྱིན་པས་ལྷ་རྒྱལ་རི་ལ་འབྱོར། དེར་ཐོག་མར་ལག་སྒྲིལ་གསར་པ་ཐར་ཐོར་འགའ་དང་ཐུག་པ་དེ་དག་ལག་པ་གཡས་པས་བསྒྲིལ་ནས་སོང་བ་དང་དེ་ནས་མ་ཎི་ལག་སྒྲིལ་ཆེན་པོ་དང་། མཆོད་རྟེན། ཚར་དུ་དངར་བའི་ལག་སྒྲིལ་དག་རིམ་པས་མཇལ་བྱུང་།
ངས་ཚར་དུ་དངར་བའི་ལག་སྒྲིལ་རྣམས་ཀྱི་ལ་ལ་བསྐོར་ཞིང་འགའ་ཤས་བསྐྱུར་ནས་ཕྱིན། ལག་སྒྲིལ་དག་གི་དཀྱིལ་ཙམ་ལ་རྡོ་རིང་ཞིག་བཙུགས་འདུག་པའི་ངོས་ཀྱི་ཡི་གེ་བཀླགས་པས། ༧གོང་ས་མཆོག་མཆོག་གི་བཀའ་ཕེབས་རྗེས་བོད་མི་ཚོས་པགས་རིགས་རྣམས་མེས་བསྲེགས་ཏེ་སླར་མི་གྱོན་བའི་དམ་བཅའ་ཕུལ་བའི་དྲན་རྟེན་ཡིན་འདུག་ལ། རྡོ་རིང་དང་ཐག་མི་རིང་བའི་གཡས་ཕྱོགས་སུ་རྡོ་དཀར་པོས་བཟོས་པའི་རྒན་གཞོན་གཉིས་ཀྱི་ཁོག་སྟོད་ཀྱི་འདྲ་སྐུ་གཉིས་བསླངས་གདའ་བ་ནི། བོད་དོན་ཆེད་དུ་རང་གི་གཅེས་པར་འོས་པའི་ལུས་སྲོག་མེ་ལ་སྲེག་མཁན་གྱི་དཔའ་བོ་ཐོག་མ་ཐུབ་བསྟན་དངོས་གྲུབ་དང་། ༢༠༡༢ལོར་རྒྱ་ནག་གི་སྲིད་འཛིན་ཧུ་ཅིང་ཐོའོ་རྒྱ་གར་དུ་ཡོང་སྐབས་རྒྱལ་ས་ལྡི་ལིར་མེ་སྲེག་གནང་མཁན་དཔའ་བོ་འཇམ་དཔལ་ཡི་ཤེས་གཉིས་རེད། ཁོང་གཉིས་ཀྱི་འདྲ་སྐུའི་མགུལ་དུ་ཁ་བཏགས་རེ་བསྐོན་འདུག་པ་ནི་རྙིང་ནས་ནག་པོར་གྱུར་བ་དང་། འདྲ་སྐུའི་འོག་ཏུ་ཁོང་གཉིས་ཀྱི་ལོ་རྒྱུས་ཐུང་ངུ་རེ་དང་ད་དུང་དཔའ་བོ་འཇལ་དཔལ་ཡི་ཤེས་ཀྱི་ཞལ་ཆེམས་ཡི་གེ་དག་ཀྱང་བརྐོས་འདུག དཔའ་བོ་གཉིས་ཀྱི་འདྲ་སྐུ་དེ་ཉི་འོད་འོག་ཏུ་ཁུ་སིམ་མེར་དང་འགུལ་མེད་དུ་ལངས་ཏེ་འགྲམ་ནས་རྒྱུ་བའི་སྐོར་ར་བ་ཚོ་ལ་ལྟ་བའི་རྣམ་པ་དེས་བདག་ལ་སྨྲ་མི་ཤེས་པའི་ཚོར་སྣང་སྐྱུར་མོ་ཞིག་སྦྱིན་བྱུང་།
སྐོར་ལམ་གྱི་གཡོན་ཕྱོགས་ན་ཁང་པ་འགའ་དང་གཟའ་ཁེབས་ཆེན་པོ་ཞིག་ཕུབ་འདུག་པའི་ནང་དུ་ལྕགས་ཀྱི་རྐུབ་སྟེགས་རིང་པོ་གང་མང་བཞག་འདུག་པ་དང་། སྐོར་ར་བ་རྒན་འཁོགས་ཁ་ཤས་གོང་ལྟར་འཁར་བ་གཞོགས་སུ་བསྙེས་ནས་ངལ་གསོ་ཞོར་ཁ་བརྡ་སྣ་ཚོགས་གློད་བཞིན་མཆིས། ད་རུང་གཟའ་ཁེབས་ཀྱི་གྱང་ལྡེབས་ན་སེར་སྐྱ་ཕོ་མོའི་འདྲ་པར་མང་པོ་ཞིག་གོ་རིམ་མེད་པར་བཤམས་འདུག་པ་ནི། ཉེ་བའི་ལོ་འགའི་ནང་དུ་རང་ལུས་མེ་སྲེག་གཏོང་མཁན་གྱི་དཔའ་བོ་དཔའ་མོ་བརྒྱ་ལྷག་གི་འདྲ་པར་དང་མཚན་རེད། དེ་དག་གི་ཁྲོད་ནས་མཚན་ལས་འདྲ་པར་མེད་པའང་གང་མང་འདུག་ལ། ཁོང་ཚོའི་འདྲ་པར་གྱི་ཚབ་ཏུ་མི་མགོའི་དབྱིབས་རེ་ནག་ཁུང་ངེར་སྦྱར་གདའ།
ངས་བོད་ཀྱི་རྒྱལ་གཅེས་དཔའ་བོ་དཔའ་མོ་དེ་དག་གི་འདྲ་པར་ལ་བལྟས་ཏེ་ཡིད་སྐྱོ་བའི་གནས་ཚུལ་ཞིག་དྲན་བྱུང་བ་ནི། རང་ལུས་མེ་སྲེག་གི་ལས་འགུལ་ཐོག་མར་འགོ་ཚུགས་དུས། བོད་མི་རེ་རེའི་ངོ་གདོང་ན་ཧང་སང་བ་དང་། ཡིད་མི་ཆེས་པ། སྐྱོ་བ་དང་སྡུག་བསྔལ། དེ་བཞིན་ཞེ་འཁོན་དང་རེ་བའི་རྣམ་འགྱུར་ཅི་དང་ཅི་རིགས་པ་རེ་བསྟན་ཏེ། ལག་ཏུ་མེ་སྲེག་གཏོང་མཁན་གྱི་དཔའ་བོའི་འདྲ་པར་དང་མར་མེ་ཁྱེར་ཞིང་ངག་ནས་འབོད་ཚིག་སྣ་ཚོགས་སྒྲོག་བཞིན་མེག་ལོར་གྱི་ཁྲོམ་སྲང་ནས་གཙུག་ལག་ཁང་དུ་བཞུར་དུས་རླངས་འཁོར་གྱི་འགྲོ་ལམ་ཡང་བཀག་སོང་།
ཡིན་ན་ཡང་འུ་ཐུག་ཐབས་ཟད་ཀྱི་གནས་སྟངས་འོག་ཏུ་བྱིས་པའི་ཨ་མ་དང་། ཁྱིམ་ཚང་གི་ཨ་ཕ། ན་གཞོན་སློབ་གྲྭ་བ། དགོན་པའི་གྲྭ་པ་སོགས་ལས་རིགས་དང་རྒན་གཞོན་ཐམས་ཅད་ཀྱིས་འཚེ་མེད་ཞི་བའི་ལམ་དེ་བདམས་ནས་མི་སྤྱོད་ལས་འདས་པའི་གདུག་རྩོབ་དེར་ངོ་རྒོལ་བགྱིས་རུང་། བཟང་ཕྱོགས་ཀྱི་འགྱུར་བ་ཅི་ཡང་མ་བྱུང་བར་ཇེ་སྡུག་ནས་ཇེ་སྡུག་ཏུ་ཕྱིན་པས། བོད་མི་ཚོའི་ངོ་གདོང་གི་རྣམ་འགྱུར་དེ་ཡིད་ཆད་ཁོ་ནར་གྱུར་ནས་མར་མེའི་ཁྲོམ་སྐོར་དང་སྐད་འབོད་བྱེད་མཁན་ཉུང་དུ་ཕྱིན་པ་མ་ཟད། ད་ལྟ་རང་ལུས་མེ་སྲེག་གི་གནས་ཚུལ་རེ་གོ་དུས་མི་མང་ཤོས་ལ་ཧ་ལམ་ཆེས་རྒྱུན་ལྡན་གྱི་གནས་ཚུལ་སྤྱིར་བཏང་ཞིག་གོ་བ་ལྟར་ཚོར་སྣང་མེད་པ་དང་། མི་རིགས་དང་རྒྱལ་ཁབ་ལ་ལྷད་མེད་ཀྱི་བརྩེ་བ་ཡོད་མཁན་འགའ་ཤས་ཀྱིས”ཨ་ཁ། ད་མ་བཏང་ན་ཡག་པོ་འདུག བོད་མི་རིགས་ཀྱི་རྒྱལ་གཅེས་དཔའ་བོ་ཞིག་ཉུང་དུ་ཕྱིན་པ་ལས་ཕན་ཐོགས་གང་ཡང་མི་འདུག”ཟེར་ནས་ཤིན་ཏུ་ཡིད་ཆད་ཅིང་འུ་ཐུག་པའི་རྣམ་འགྱུར་རེ་སྟོན་བ་ལས་ཐབས་ཤེས་མེད་པའི་བཟོ་བྱེད།
ངོ་མ་བོད་མི་རིགས་འདི་ལ་རེ་བ་མེད་སོང་བ་ཡིན་ནམ། ཡང་ན་ནུབ་ཕྱོགས་པའི་རྩོམ་པ་པོ་ཞིག་གིས་གནས་ཚུལ་བཟང་ངན་ཅི་འདྲ་ཞིག་ཡིན་ཡང་དུས་ཡུན་རིང་པོ་ཞིག་ལ་ལྷག་ན། ང་ཚོ་དེར་གོམས་ཤིང་འདྲིས་པར་འགྱུར་ཞེས་གསུངས་པ་ལྟར་བོད་མི་ཚོ་རང་ལུས་མེ་སྲེག་གི་འཇིགས་སྐྲག་དང་སྡུག་བསྔལ་ལ་གོམས་འདྲིས་ཐེབས་ནས་ཚོར་སྣང་དེ་ཙམ་མེད་པར་གྱུར་བ་ཡིན་ནམ།
ད་དུང་གཡས་གཡོན་གྱི་གྱང་ངོས་དང་མ་ཎི་ཁང་གི་རྩིག་ལྡེབས་སུ་རླབས་ཆེ་བའི་བརྩེ་སེམས་དང་བསམ་བློ་མཚོན་པའི་སྨོན་ཚིག་མང་པོ་བྲིས་འདུག་པ་དང་། བླ་ན་མེད་པའི་སྨོན་ཚིག་དེ་དག་ལ་ལྟ་བཞིན་ངས་ཉེ་ཆར་བཀླགས་པའི་ >ཞེས་པའི་བརྩམས་སྒྲུང་དེ་ཡིད་ལ་དྲན་པ་དང་། སྒྲུང་གི་མི་སྣ་གཙོ་བོ་བགྲེས་སོང་ཁེར་རྐྱང་དེས་བཤས་རར་འཁྲིད་བཞིན་པའི་ལུག་ཅིག་ཉོས་རྗེས། དེ་ཁྲིད་དེ་ལྷ་སའི་རྒྱང་སྐོར་ལ་འགྲོ་ཞོར་རང་ཉིད་ཀྱིས་འཇོན་ཚོད་དཔག་ཚོད་ཀྱིས་ཉ་དང་སེམས་ཅན་གཞན་སྲོག་བླུ་བྱེད་པའི་སྣང་བརྙན་དེ་དག་གཟུགས་ཅན་བཞིན་ཡིད་ལ་ཤར་བ་དང་། བར་སྐོར་ལ་འགྲོ་མཁན་གྱི་བོད་རིགས་རྒན་འཁོགས་ཚོས་ཀྱང་འཛམ་གླིང་ཞི་བདེ་དང་སེམས་ཅན་ཐམས་ཅད་ཀྱི་གཏན་བདེའི་ཆེད་དུ་གསོལ་འདེབས་བསྔོ་སྨོན་བྱེད་པའི་ངང་ཚུལ་དེ་དྲན་བྱུང་བས། ངའི་སེམས་པ་སྨྲ་མི་ཤེས་པའི་ཚོར་སྣང་ཡ་མཚན་ཅན་ཞིག་གིས་གང་སོང་། ང་ཚོས་འདི་ལྟར་ལྷག་བསམ་རྣམ་དག་གིས་འཛམ་གླིང་གི་ཞི་བདེ་དང་། སྐྱེ་འགྲོ་ཡི་བདེ་སྐྱིད་ཆེད་དུ་གསོལ་འདེབས་བསྔོ་སྨོན་བྱེད་ཀྱིན་ཡོད་རུང་། འཛམ་གླིང་གིས་ང་ཚོ་བརྗེད་དེ་བསྐྱུར་ཟིན་པ་མ་ཟད། ང་ཚོ་ལ་དཀའ་སྡུག་དང་ཉེན་ཁ་ཅི་ཞིག་ཕྲད་ཀྱང་ཁོང་ཚོ་དང་འབྲེལ་བ་ཅི་ཡང་མེད་པ་ལྟར་ཕྱི་ལྟས་ཙམ་ཡང་མདུན་དུ་སྐྱོད་བཞིན་མཆིས། ད་ལྟ་གསོལ་འདེབས་སྨོན་ལམ་འདེབས་མཁན་ཚོ་གསོལ་འདེབས་སྨོན་ཆེས་མཁོ་བའི་དུས་མ་ཡིན་ནམ།
ངས་དེ་ལྟར་སེམས་བཞིན་ལྷ་རྒྱལ་རི་ནས་ཡར་གཙུག་ལག་ཁང་གི་སྒོ་འགྲམ་དང་མེག་ལོར་གྱི་ཁྲོམ་སྲང་དུ་ཟུག་པའི་སྐོར་ལམ་དེ་དེད་ནས་ཕྱིན། དུས་ཡུན་ཅུང་རིང་པོ་ཞིག་ལ་རིག་པ་བསྒྲིམས་ནས་ཕྱིའི་ཡུལ་གྱི་རྣམ་པ་ལ་དོ་སྣང་དང་བསམ་གཞིགས་བྱེད་ཆེ་བས། ད་ནི་རིག་པ་ཕྲན་བུ་དུབ་ནས་འདུག་སྟབས། བཞུགས་སྒར་གྱི་ལྕགས་རིའི་སྟེང་ནས་ཐེན་པའི་ལྕགས་ཚེར་ཨ་ལོང་དེ་དག་དང་ནང་ལོགས་སུ་མེ་མདའ་ཕྲག་ལ་བཟར་ནས་ལངས་པའི་རྒྱ་གར་དམག་མི་ཁ་སྤུ་མཐུག་པོ་ཅན་དེ་མ་གཏོགས་དམིགས་བསལ་འབྲི་རུང་བ་ཞིག་མ་རྙེད། ང་རང་མེག་ལོར་གྱི་ཁྲོམ་དང་ཐག་ཇེ་ཉེར་སླེབས་པ་དང་སྦྲགས། མིའི་སྐད་ཅོར་དང་རླངས་འཁོར་གྱི་འུར་སྒྲ་དང་དུང་སྒྲ་རིམ་གྱིས་ཇེ་ཆེར་ཕྱིན་ནས་མཚམས་མི་ཆད་པར་གྱུར། སྤྱིར་ཡིན་ན་གཙུག་ལག་ཁང་དུ་མཆོད་མཇལ་བྱེད་འཆར་ཡོད་རུང་ད་ནི་དུས་ཚོད་གང་འཚམ་ཐོན་སྟབས། ང་རང་ཤར་སེ་གཙུག་ལག་ཁང་གི་ལམ་སྟེང་དུ་ཡར་འགྲོ་མར་རྒྱུ་བྱེད་བཞིན་པའི་མི་ཚོགས་དང་རླངས་འཁོར་གཤགས་ནས་མེག་ལོར་གྱི་ཁྲོམ་དབུས་སུ་ཕྱིན།
ཐལ་རྡུལ་ཆགས་པའི་སྲང་ལམ་དང་། དེའི་གཡས་གཡོན་གྱི་ཐང་ཁྲོམ་དང་ཇ་ཁང། དེའི་སྟེང་ནས་ཡར་འགྲོ་མར་ཡོང་བྱེད་པའི་མི་ཚོགས་ཀྱི་འདུ་འཛི་དང་སྐད་ཅོར། རླངས་འཁོར་གྱི་འཚང་ཁ་དང་དུང་སྒྲ་སོགས་ཀྱིས་སྐར་མ་འགའི་གོང་གི་ཅུང་ལྷོད་ལྷོད་དུ་ཡོད་པའི་སེམས་པ་དཀྲུགས་ཤིང་ཧ་ལམ་འཇིག་རྟེན་གཞན་ཞིག་ཏུ་སླེབས་པའི་ཚོར་སྣང་བྱིན་པ་མ་ཟད། འདི་ནི་དར་ལྕོག་དང་མ་ཎི་རྡོ་བརྐོས་མང་བའི་རང་ས་མ་ཡིན་པར་གཞན་ས་ཡིན་པའི་དྲན་སྐུལ་བྱས་བྱུང་།
ང་རང་མེག་ལོར་དུ་ཆེད་མངགས་དགའ་རོགས་ལ་སྐྱེ་སྐར་ལེགས་སྐྱེས་ཞིག་ཉོ་རུ་ཡོང་བའི་སྐོར་ངས་སྔ་མོ་ནས་བཤད་ཟིན་མོད། འོན་ཀྱང་མེག་མོར་དུ་འབྱོར་རྗེས་ཐོག་མར་འགྲོ་སའི་ཚོང་ཁང་དེ་དཔེ་ཚོང་ཁང་ཞིག་རེད། མེག་ལོར་གྱི་དཔེ་ཚོང་ཁང་དག་ནི་(ད་དུང་གཙོ་བོ་གསུམ་ཡོད།)ང་རང་ཆེས་འགྲོ་མང་ཤོས་ཀྱི་ས་ཆ་ཡིན་ཏེ། སྔོན་ཆད་ཕ་ཡུལ་དང་འབྲེལ་ཐག་མ་ཆད་གོང་དུ་ཕ་ཡུལ་ནས་སྒོར་མོ་རེ་འབྱོར་མ་ཐག ཐོག་མར་ངས་དཔེ་ཚོང་ཁང་དུ་ཕྱིན་ནས་དཔེ་དེབ་རེ་ཉོ་ཡི་ཡོད་ལ། རིམ་གྱིས་དེ་གོམས་གཤིས་སུ་གྱུར་ནས་ད་ལྟ་རྒྱུན་པར་མུ་གེས་མནར་བའི་ཀོ་བའི་དངུལ་ཁུག་ནག་པོའི་ནང་དུ་སྒོར་མོ་ཏོག་ཙམ་རེ་བྱུང་དུས། དཔེ་ཚོང་ཁང་དུ་འགྲོ་རྒྱུ་དྲན་ཡོང་། སྐབས་སྐབས་སུ་ངས་དེབ་མང་པོ་ཞིག་ཉོས་རྗེས་ཀློག་མི་ཐུབ་པར་དཔེ་སྟེགས་ཐོག་ཏུ་བསྒྲིགས་ནས་བཞག་པ་ལས། རེ་གཉིས་རེ་ཉོས་ནས་དེ་དག་ཞིབ་ཀློག་བགྱིས་ན་ཕན་ཐོགས་དེ་ཆེ་བ་དང་སྒོར་མོའི་འགྲོ་སྒོ་ཉུང་བའི་ཚོར་སྣང་སྐྱེ་མོད། དཔེ་དེབ་ལ་དུང་ཆེ་བའང་ཅི་ཞིག་ཤེས་འདོད་དང་སྦྱོང་འདོད་ཀྱི་སྟོབས་ཀྱིས་དཔེ་དེབ་ཉོ་བའི་གོམས་གཤིས་དེ་འགྱུར་བ་གཏན་ནས་གཏོང་མ་བཏུབ།
དཔེ་ཚོང་ཁང་གི་དཔེ་སྟེགས་ཐོག་ཚལ་དུ་དངར་བར་བསྒྲིགས་པའི་གྲགས་ཅན་གྱི་བརྩམས་སྒྲུང་དེ་དག་མཐོང་ཚེ། ངས་དེ་དག་གི་རྩོམ་པ་པོ་རྣམས་ལ་སེམས་གཏིང་ནས་ཡིད་སྨོན་ཤོར་ཞིང་། ནམ་ཞིག་ལ་རང་ཉིད་ཀྱང་ཁོང་ཚོ་ལྟར་གྱི་རྩོམ་པ་པོ་ཞིག་ཆགས་ཐུབ་ཨེ་ཡོང་སྙམ་པ་མ་ཟད། དཔེ་དེབ་དེ་དག་ཐམས་ཅད་ཉོས་ཏེ་རེ་རེ་བཞིན་ཀློག་པའི་རྔམ་སེམས་ཤིག་ངང་ངམ་ཤུགས་ཀྱིས་སྐྱེས། ཡིན་ན་ཡང་རྟག་ཏུ་ལྟོ་བ་བརྡིབས་པའི་དངུལ་ཁུག་ནག་པོས་ངའི་རྔམ་སེམས་དེ་མངོན་དུ་འགྱུར་ག་ལ་འཇུག དཔེ་དེབ་གཅིག་ཉོས་ན་ཉིན་གུང་ཁ་ལག་ཟ་ཁང་ནང་ཟ་མི་ཐུབ་པར་ཕྱིར་གྲོགས་པོའི་ཁྱིམ་དུ་ལོག་དགོས། དེ་བས་ངས་དཔེ་དེབ་མང་པོ་ཞིག་གི་མཚན་བྱང་དང་རྒྱབ་ཀྱི་འགྲེལ་བཤད་ཐུང་ངུ་བཀླགས་རྗེས། སྙན་གྲགས་ཆེ་བའི་ལཱ་ཐན་ཨ་རིའི་རྩོམ་པ་པོ་གྷ་བྷི་རི་གྷར་སིའི་མར་ཀི་སི(Gabriel Garcia Marquez)ཡི་ཆེས་མཐའ་མའི་བརྩམས་སྒྲུང་སྟེ།  > (The memories of my melancholy whores)ཞེས་པ་དེ་ཉོས་ནས་སྒོ་ཕྱིར་དོན་དུས་དོན་ཆེན་ཞིག་གྲུབ་པའི་དགའ་སྤྲོས་ཁེངས།
དེ་རྗེས་ངས་དགའ་རོགས་ལ་ལེགས་སྐྱེས་ཤིག་ཉོས་ནས་ཉིན་གུང་ཁ་ལག་མ་བཟས་པར་ནང་དུ་ལོག་དུས། ཆུ་ཚོད་བཞི་པ་ཟིན་གྲབས་འདུག་ལ། དགུན་ཁའི་ཉི་མ་སྔ་མོ་ནས་ནུབ་ཕྱོགས་ཀྱི་མཁའ་མཐར་སྙེག་བཞིན་གདའ།།
༢༠༡༥/༡/༡༢ ཉིན།